Ithuru Faruvaa Ah Raees Nasheed Singapore Ah Gendhanee - Vaguthu\nރައްޔިތުންގެ މަޖިލީހުގެ ރައީސް އަދި އެމްޑީޕީގެ ރައީސް، ރައީސް މުހައްމަދު ނަޝީދަށް އަމާޒުކޮށް ރޭގެ ވަގުތެއްގައި ދިން ބޮމުގެ ހަލަމާގެ ސަބަބުން ލިބިވަޑައިގެންފައިވާ ޒަހަމްތަކާއި ގުޅިގެން އިތުރަށް ބަލަން ޖެހޭ ކަންކަން ބަލައި ފަރުވާ ދިނުމަށް ބޭރަށް ގެންދިއުމަށް ނިންމައިފައިވާ ކަމުގެ މައުލޫމާތު ލިބިއްޖެއެވެ.\nމައުލޫމާތު ލިބިފައިވާ ގޮތުގައި ރައީސް ނަޝީދަށް އިތުރު ފަރުވާ ދިނުމަށް ގެންދަން ނިންމާފައިވަނީ ސިންގަޕޫރަށެވެ. އެހެން ނަމަވެސް މިކަމާއި ގުޅިގެން ކަމާއި ބެހޭ އިދާރާއެއްގެ ބަހެއް ލިބިފައެއް ނުވެއެވެ.\nރައީސް ނަޝީދަށް އިތުރު ފަރުވާ ދިނުމަށް ސިންގަޕޫރަށް ގެންދިއުމަށް ނިންމާފައިވާއިރު، އެމަނިކުފާނަށް އޭޑިކޭގައި ވަނީ ގިނަ އޮޕަރޭޝަންތަކެއް ކޮށްފައެވެ. އެއޮޕަރޭޝަންތަކަކީ ބޮން ގޮވުމުގެ ސަބަބުން އެމަނިކުފާނުގެ ބޮލަށާއި މެޔަށާއި ބަނޑަށް އަދި ފަޔަށް ލިބުނު އަނިޔާތަކުގެ ސަބަބުން ކޮށްފައިވާ އޮޕަރޭޝަންތަކެވެ. މި އޮޕަރޭޝަންތަކަށް 16 ގަޑިއިރު ހޭދަވި ކަމަށް އޭޑީކޭއިން ބުންޏެވެ.\nއޭޑީކޭއިން ބުނީ، އެމަނިކުފާނުގެ ފުރާނަ ސަލާމަތް ކުރުމުގައި ކޮށްފައިވާ އޮޕަރޭޝަންތަކަކީ ކާމިޔާބު އޮޕަރޭޝަންތަކެއް ކަމަށާއި އެހެން ނަމަވެސް މިވަގުތު ހާލު ސީރިއަސް ކަމުން ފަރުވާ ދެމުން އަންނަނީ އައިސީޔޫގައި ކަމަށެވެ.\nރައީސް ނަޝީދަށް އަމާޒުކޮށް ހަމަލާ ދީފައި ވަނީ ރޭގެ ވަގުތެއްގައި އެމަނިކުފާނުގެ ގެކޮޅުކަމަށްވާ ކެނެރީގެ އިން ނިކުމެވަޑައިގެން ކާރަށް އަރައި ވަޑައިގަންނަވަނިކޮށެވެ. މިހަމަލާގައި ރައީސް ނަޝީދާއިއެކު ޖުމްލަ ފަސް މީހަކު ޒަހަމްވިއެވެ.\nމެއި 7, 2021 17:28\nކީއްވެބާ އިގިރޭސިވިލާތަށް ނުގެންދަނީ\nމެއި 7, 2021 21:45\nބުއްޅަބޭ އެބުރި ރާއްޖެ އަންނަ ދުވަހު މީނަ ބޭނުންވަނީ ދިވެހި ރައްޔިތުން ނަޝީދަށް ހޫނު މަރުހަބާއެއް ކިޔަން. އޭރުން ގެއްލުނު ތާއީދު އަނބުރާ އަނެއްކާވެސް ހޯދުނީ.\nއަލީ ވަހީދު ހުރީމަ.\nމެއި 7, 2021 17:33\nއަބުރާ ރާއްޖެ ނާއްސީޔާ ވަރައް ރަގަޅު.\nމެއި 7, 2021 17:41\nތިކަމަށް އެންމެ ރަނގަޅުވާނީ އިންޑިޔާ.\nމެއި 7, 2021 17:56\nދެންރާއްޖެ ނައުމަށް އެދެން ފިތުނަފަސާދަ އުފަށްދާމީހެއްތީ.\nމެއި 7, 2021 18:33\nރާއްޖޭގައި އޮތް ނަމަ ގޭމު ފަޅާ އަރަނެތީ ނައްޓާލަނީ.. ރަސޫލާއަސް ބަދުބަސް ބުނުމުން ކަނުވެފައިވާ މަޖުލީސް ދަމަށް ހެލައިގެން މަސައްކަތް ފަށައިފި.. އެކަމަކު ހަމަ ރައްޔިތުންގެ މެންބަރުންނޯ. ޙަރާން ކޯރު\nމެއި 7, 2021 19:09\nޢާއިލާ އިން ބުންޏޭ ރަނގަޅޭ އޭޑީކޭ އިން ބުންޏޭ ސީރިއަސއޭ ކީކޭ މިކިޔަނީ\nމެއި 7, 2021 19:20\nދެންތިޔަ ކުޅެން އުޅުއްވާ ޑުރާމާ އުމުރުގެ ބާކީބައި ގައުމުން ބޭރުގަ ފުރިހަމަ ކުރައްވާ. މިގައުމައް ބޭނުންތެރި މީހެއްނޫން ތީކީ.\nސޭމް ސްޓަންޓް އިން އަ ޑިފެރެންޓް ވޭ\nބުއްޅަބޭ އެބުރި ރާއްޖެ އަންނަ ދުވަހު މީނަ ބޭނުންވަނީ ދިވެހި ރައްޔިތުން ނަޝީދަށް އެއްކަލަ ގޮތަށް ހޫނު މަރުހަބާއެއް ކިޔަން. އޭރުން ގެއްލުނު ތާއީދު އަނބުރާ އަނެއްކާވެސް ހޯދުނީ.\nމެއި 7, 2021 23:05\nޓެރަރިސްޓުން ޖަލުން ނެރެ ހުރިހާ ތަނަކަށް އުނދުޅި ބާނަން ފުރުސަތު ދިނުމަކީ ނުރައްކާތެރިކަމެއްކަން އެނގިއްޖެ؟ ޕާޓޭން ޕާޓޭންނާ ތަޅާފޮޅަހެން ޓެރަރިސްޓުން ޓެތިރިސްޓުންނާވެސް ތަޅާނެ.\nމެއި 8, 2021 01:04\nރަނގަޅީ ދެންދާ ގޮތަށް އެކޮޅުގަ މަޑުކުރިއްޔާ! ޑްރާމާގެ މޭކަޕް މިކޮޅުން އެެހާ ކަމުނުދާތީވެ އެކޮޅަށް ދަނީހެން ހީވަނީ. މަގުބޫލުކަން ހޯދަން ޖައްސާ ޕަބްލިސިޓީ ސްޓަންޓެއްތީ! މީނައެއްނު އުނގަޑު އޮޕަރޭޝަނަށޭ ކިޔައިފަގޮސް ގޮނޑިދުއްވަންވެސް އުޅުނީ! މީނަ އެއްޗެކޭ ބުނޔަސް އެކަން ވެެރިފައިކޮށްފަ ގަބޫލުކުރެވޭނި.


#BREAKING: Faseyha kamaaeku Nepal balikoh, Raajje Semi ah - One Online\nފަސޭހަކަމާއެކު ނޭޕާލް ބަލިކޮށް، ރާއްޖެ ސެމީއަށް\nއޭވީސީ ސެންޓްރަލް ޒޯން ވޮލީބޯޅަ މުބާރާތުގައި ނޭޕާލް ބަލިކޮށް، ރާއްޖެއިން ސެމީ ފައިނަލުގެ ޖާގައެއް ކަށަވަރުކޮށްފިއެވެ.\nގްރޫޕު ސްޓޭޖުގައި މިއަދު ހަވީރު ކުޅުނު މެޗުގައި މުބާރާތް ބާއްވާ ގައުމު ކަމަށްވާ ނޭޕާލްގެ މައްޗަށް ރާއްޖެއިން ކުރި ހޯދީ ސީދާ ތިން ސެޓުންނެވެ. ފުރަތަމަ މެޗުގައި ހޯދި ގޯސްތައް ރަނގަޅުކޮށް، މިއަދުގެ މެޗުގައި ރާއްޖެއިން ވަނީ ވަރުގަދަ ކުޅުމެއް ދައްކައިފައެވެ.\nމިއަދު ހަވީރު ކުޅުނު އެ މެޗުގެ ފުރަތަމަ ސެޓު ރާއްޖެއިން ގެންދިޔައީ 25-22 އިންނެވެ. އެ ސެޓުގެ ފުރަތަމަ ޕޮއިންޓު ނޭޕާލުން ގެންދިޔަ ނަމަވެސް، ރާއްޖެއިން ވަނީ ފަހަތުން އަރައި ލީޑު ހޯދައިފައެވެ. ނޭޕާލުން ފަރަގު ކުޑަކުރުމަށް މަސައްކަތްކުރި ނަމަވެސް، ރާއްޖެ އަތުން ލީޑު ގެއްލިފައެއް ނުވެއެވެ.\nމެޗުގެ ދެވަނަ ސެޓު ރާއްޖެއިން ގެންދިޔައީ ވާދަވެރި ކުޅުމަކަށްފަހު 25-21 އިންނެވެ. އެ ސެޓުގެ ފުރަތަމަ ޕޮއިންޓު ވެސް ގެންދިޔައީ ނޭޕާލުންނެވެ. އެ ސެޓުގެ ކުރީކޮޅުގައި ނޭޕާލުން ލީޑު ހިފަހައްޓަމުން ދިޔަ ނަމަވެސް، ފުރަތަމަ ދިހަ ޕޮއިންޓަށްފަހު ރާއްޖެއިން ވަނީ ނަތީޖާ ހަމަހަމަކޮށް ލީޑުވެސް ހޯދައިފައެވެ. އެއަށްފަހު ހޯދި ލީޑު ދަމަހައްޓަމުން ގޮސް، ރާއްޖެއިން ވަނީ އެ ސެޓު ކާމިޔާބުކޮށްފައެވެ.\nމެޗުގެ ތިންވަނަ ސެޓު ރާއްޖެއިން ގެންދިޔައީ މާ ބޮޑު އުނދަގުލަކާ ނުލައި، 11 ޕޮއިންޓުގެ ލީޑަކާއެކުއެވެ. ބޮޑު ލީޑެއްގައި ހިފަހައްޓަމުން ގޮސް، އެ ސެޓުގައި ރާއްޖެއިން ނޭޕާލްގެ މައްޗަށް ކުރި ހޯދީ 25-14 އިންނެވެ.\nމިއަދުގެ މެޗަށް ރާއްޖޭގެ ޓީމު ނުކުތް އިރު، ގްރޫޕު ސްޓޭޖުގައި ރާއްޖެއިން ކުޅުނު ފުރަތަމަ މެޗުގައި އެންމެ ފަހުގެ ޗެމްޕިއަން ކިރްގިސްތާން އަތުން ވަނީ ބަލިވެފައެވެ. އަދި ނޭޕާލްގެ ފުރަތަމަ މެޗުގައި އެޓީމު ވެސް ވަނީ ކިރްގިސްތާން އަތުން ބަލިވެފައެވެ. އެހެންކަމުން މިއަދުގެ މެޗު ފާހަގަކޮށްލެވުނީ އެ ގްރޫޕުން ކިރްގިސްތާނާއެކު ސެމީއަށް ދަތުރުކުރާ ޓީމެއް ކަށަވަރުކުރުމަށް ކުޅުނު މެޗެއްގެ ގޮތުގައެވެ.\nއެންމެ ފަހުން އެ މުބާރާތުގެ ސެމީ ފައިނަލަށް ރާއްޖެ ދަތުރުކޮށްފައިވަނީ 2016 ވަނަ އަހަރުއެވެ. އެ އަހަރުގެ މުބާރާތުގައި ރާއްޖެއިން ވަނީ ލޯ މެޑެއްޔެއް ހޯދައިފައެވެ. އޭގެ ކުރިން 2015 ވަނަ އަހަރު ބޭއްވި މުބާރާތުގައި ރާއްޖެއިން ވަނީ ރިހި މެޑެއްޔެއް ހޯދައިފައެވެ. 2017 ވަނަ އަހަރު އެ މުބާރާތް ރާއްޖޭގައި ބޭއްވި ނަމަވެސް، ރާއްޖެއަށް ވަނީ ބޮޑު ނާކާމިޔާބީއަކާ ކުރިމަތިލާން ޖެހިފައެވެ.\nރާއްޖެއިން ސެމީގައި ވާދަކުރާ ޓީމެއް ކަށަވަރުވާނީ އެ މުބާރާތުގެ 'ގްރޫޕު ބީ'ގައި މިރޭ ބަންގުލަދޭޝްއާއި ތުރުކުމެނިސްތާން ބައްދަލުކުރާ މެޗަށްފަހުއެވެ.


REPORT: Nasheed ah kuda ves furusatheh eba oiy tha? | Mihaaru\nރައީސް ނަޝީދު މިދިޔަ ހަފުތާގައި ލަންކާގައި: އަދިވެސް ހުންނެވީ ރިއާސީ އިންތިޚާބުގައި ވާދަ ކުރެއްވުމުގެ އުންމީދުގައި. ފޮޓޯ: އެމްޑީޕީ\n16 ފެބުރުއަރީ 2017 - 06:19 154 comments\nއެމްޑީޕީގެ ޗެއާޕާސަންގެ މަގާމާ އަލަށް ހަވާލުވެ ވަޑައިގެންނެވި ހަސަން ލަތީފް މިދިޔަ ހޮނިހިރު ދުވަހު ވިދާޅުވި ގޮތުގައި އޭނާގެ ޒައާމަތުގައި އެމްޑީޕީން އެންމެ ބޮޑު އިސްކަމެއް ދޭނީ އަންނަ ރިޔާސީ އިންތިހާބުގައި އެ ޕާޓީގެ ފަރާތުން ރައީސް ނަޝީދަށް ވާދަކުރެއްވޭނެ ގޮތް ހޯދައިދިނުމަށެވެ.\nއެހެންކަމުން ނަޝީދާއި ރިޔާސީ އިންތިޚާބާ ދެމެދަށް ކިތަންމެ ބޮޑު ޝަރުއީ ހުކުމެއް ކުރިމަތިވެފައި ވިޔަސް، ނަޝީދު ވެސް އަދި އެމްޑީޕީން ވެސް އުންމީދު ކަނޑައެއް ނުލަ އެވެ. ނަމަވެސް އެމަނިކުފާނަށް އޮތީ ކޮން ފުރުސަތެއް ހެއްޔެވެ؟\nގާނޫނީ ހުރިހާ ދޮރެއް ބަންދު\nރިޔާސީ އިންތިޚާބުގެ ގާނޫނުގެ ހަތް ވަނަ މާއްދާގައި ބުނެފައިވާ ގޮތުގައި ރިޔާސީ އިންތިޚާބަށް ކުރިމަތިލާ މީހެއްގައި، ގާނޫނުއަސާސީގެ 109 ވަނަ މާއްދާގައި ބުނެފައިވާ ޝަރުތުތައް ފުރިހަމަވާން ޖެހޭނެ އެވެ. ގާނޫނުއަސާސީގެ އެ މާއްދާގައި ބުނާ ގޮތުގައި އެއީ ހަތް ޝަރުތެކެވެ.\nއޭގެ ތެރެއިން ހަ ޝަރުތެއް، ރައީސް ނަޝީދުގެ ކިބައިގައި މިހާރު ފުރިހަމަވެ އެވެ. ނަމަވެސް އެއް ޝަރުތެއް ފުރިހަމައެއް ނުވެ އެވެ. އެއީ އެ މާއްދާގެ (ޅ) ގައި ބުނެފައިވާ ޝަރުތެވެ؛ "ޖިނާއީ ކުށެއް ކުރި ކަން ސާބިތުވެގެން ބާރަ މަސްދުވަހަށް ވުރެ ދިގު މުއްދަތެއްގެ ހުކުމެއް ކުރެވިފައިވާ މީހަކު ނަމަ، އެ ހުކުމް ތަންފީޒުކޮށް ނިމުނުތާ ނުވަތަ އެ ހުކުމުން ކަނޑައެޅުނު އަދަބު މައާފް ކުރެވުނުތާ ތިން އަހަރު ވެފައިވާ މީހަކު ކަމުގައި ވުން" އެވެ.\nމި ޝަރުތަށް ބަލާއިރު، ނަޝީދުގެ މައްޗަށް، މާޗް 13، 2015 ގައި އޮތީ 13 އަހަރުގެ ޖަލު ހުކުމެއް އިއްވައިފަ އެވެ. އެއީ ނަޝީދުގެ އަމުރަށް ސިފައިން ގޮސް، ކްރިމިނަލް ކޯޓުގެ އޭރުގެ އިސް ގާޒީ އަބްދުﷲ މުހައްމަދު، ޖެނުއަރީ 16، 2012 އިން ފެބްރުއަރީ 7، 2012 އަށް ގިރިފުށީގައި ހައްޔަރުކޮށްފައި ބެހެއްޓި މައްސަލައިގައި ނަޝީދުގެ މައްޗަށް ޓެރަރިޒަމްގެ ކުށް ސާބިތުވުމުންނެވެ.\nއެއީ މިހާރު ޝަރުއީ ހުރިހާ މަރުހަލާއެއް ނިމި ސިއްކަ ޖަހާފައިވާ މައްސަލައެކެވެ. އެ މައްސަލައިގައި ކޯޓަކުން ދެން ނިންމާނެ އިތުރު ނިންމުމެއް ނޯންނާނެ އެވެ. އެމަނިކުފާނަށް އިއްވާފައި އެ އޮތީ 12 މަސްދުވަހަށް ވުރެ ދިގު މުއްދަތުގެ ހުކުމެކެވެ.\nއެހެންކަމުން ރިޔާސީ އިންތިޚާބަށް ކުރިމަތިލުމުގައި ރައީސް ނަޝީދަށް، ގާނޫނުއަސާސީގެ 109 ވަނަ މާއްދާ ނޫނީ އެހެން އެއްވެސް ހުރަހެއް މިވަގުތަކު ނެތެވެ. ދެން އޮތީ އެ ހުރަސް ނައްތައިލެވޭނެ ގޮތެއް ހޯދުމެވެ.\nގާނޫނުއަސާސީ ބުނާ ގޮތުން އެއް އަހަރަށް ވުރެ ދިގު މުއްދަތުގެ ހުކުމެއް އަތުވެއްޖެ ނަމަ، އެ މީހަކަށް ރިޔާސީ އިންތިޚާބުގައި ވާދަކުރެވޭނީ އެ ހުކުމް ތަންފީޒުކޮށް ނިމުނުތާ ތިން އަހަރު ވުމަށް ފަހު އެވެ. ނަޝީދުގެ މައްޗަށް އިއްވި 13 އަހަރުގެ ޖަލު ހުކުމް ނިމޭނީ މާޗް 13، 2028ގަ އެވެ.\nއެހެންކަމުން ޖަލު ހުކުމް އެކުގައި ތަންފީޒުކުރައްވަން ޖެހިވަޑައިގެންފި ނަމަ، އެމަނިކުފާނަށް އެންމެ އަވަހަށް ވެސް ރިއާސީ އިންތިޚާބެއްގައި ވާދަކުރެއްވޭނީ 2033 ގައި އޮންނަ ރިޔާސީ އިންތިޚާބުގަ އެވެ. އެހެންވީމާ އެ ހުކުމް ދެމިއޮތްހައި ހިނދަކު، 2018ގެ ރިއާސީ އިންތިޚާބުގައި ނަޝީދަށް ފުރުސަތެއް ނެތެވެ.\nއެއް އަހަރަށް ވުރެ ދިގު މުއްދަތެއްގެ ހުކުމެއް އައިސްފައިވާ މީހަކަށް ރިއާސީ އިންތިޚާބުގައި ވާދަކުރެވޭ ދެ ވަނަ ހާލަތަކީ އެ ހުކުމް މައާފް ކުރިތާ ތިން އަހަރު ވުމެވެ. ދެން އޮންނަ ރިއާސީ އިންތިޚާބު 2018 ގައި އޮންނަ އިރު، އިންތިޚާބާ ދެމެދު މިހާރު ބާކީ އޮތީ ދޮޅު އަހަރެއްހާ ދުވަހެވެ. އެހެންވީމާ އެ ގޮތުން ވެސް ފުރުސަތެއް ނެތެވެ.\nދެން ބަލަން ޖެހެނީ ކުށްވެރިންގެ އަދަބު ލުއިކޮށްދިނުމާއި މައާފް ދިނުމުގައި އޮންނަ ގާނޫނީ އޮނިގަނޑަށެވެ.\nނަޝީދަކީ އެމަނިކުފާނުގެ މައްޗަށް އުފުލި ދައުވާ، ޝަރުއީ ތިން މަރުހަލާ އިން ނިމި، ނިހާއީ ހުކުމެއްގައި ހުންނެވި ބޭފުޅެކެވެ. މައާފް ދިނުމާއި އަދަބު ލުއިކޮށްދިނުމުގެ ގާނޫނު ބުނާ ގޮތުން ޝަރުއީ ހުރިހާ މަރުހަލާތަކެއް ފުރިހަމަވެފައިވާ މީހަކަށް ނަމަ، އޭނާގެ އަދަބު މައާފްކޮށްދިނުމަށް އެދި ރައީސުލްޖުމްހޫރިއްޔާ އަށް އިލްތިމާސެއް ހުށަހެޅިދާނެ އެވެ. ނަމަވެސް އެތައް ޝަރުތުތަކަކާ އެކުގަ އެވެ.\nރައީސް ނަޝީދު މިިދިޔަ ހަފުތާގައި ލަންކާ އަށް ވަޑައިގެން އެމަނިކުފާނުގެ ސަޕޯޓަރުންނާ ސަލާމްކުރައްވަނީ: އިންތިޚާބުގައި ވާދަކުރެއްވޭނެ ކަމުގެ އުންމީދު އާލާކުރެއްވި. ފޮޓޯ: އެމްޑީޕީ\nއޭގެ ތެރެއިން ފުރަތަމަ ޝަރުތަކީ، މި ދެންނެވި ގާނޫނުގެ ހަތް ވަނަ މާއްދާ ބުނާ ގޮތުން، އެ މީހެއްގެ މައްޗަށް ކޮށްފައިވާ ހުކުމްގެ މުއްދަތުގެ ހަތަރު ބައިކުޅަ އެއްބައި ތަންފީޒުވެފައި ވުމެވެ. ނަޝީދުގެ މައްޗަށް ހުކުމް އިއްވީ މާޗް 13، 2015ގަ އެވެ. ބޭސްފަރުވާ އަށް ކަމަށް ވިދާޅުވެ އިނގިރޭސި ވިލާތަށް ފުރާވަޑައިގަތީ ޖެނުއަރީ 18، 2016ގަ އެވެ. އެހެންކަމުން އެމަނިކުފާނު ޖަލު ހުކުމްގައި މިހާތަނަށް ތަންފީޒު ކުރެއްވުނީ 10 މަހާއި ފަސް ދުވަހު އެވެ.\nއެއީ ތޭރަ އަހަރުގެ ޖަލު ހުކުމެއް ކަމުން، އެ ހުކުމްގެ ހަތަރު ބައިކުޅަ އެއް ބަޔަކީ 39 މަސްދުވަހެވެ. ހުކުމް ކުރި ދުވަހުން ފެށިގެން ޖަލުގައި ހުންނެވިޔަސް، ހުކުމްގެ ހަތަރު ބައިކުޅަ އެއްބައި ފުރިހަމަވާނީ ޖޫން 13، 2018 އަށެވެ. އަދަބު މައާފް ކޮށްދިނުމަށް ނުވަތަ އެއަށް ވުރެ ލުއި އަދަބަކަށް އެދި އިލްތިމާސް ކުރެއްވޭނީ ވެސް އެއަށް ފަހުގަ އެވެ.\nމީގެ އިތުރުން، މައާފް ހޯދުމަށް އެދި އިލްތިމާސް ހުށަހަޅަން ކުރިމަތިވާ އެހެން ހުރަހެއް ވެސް ނަޝީދަށް އެބަ އޮތެވެ. އެއީ އެމަނިކުފާނުގެ މައްޗަށް ސާބިތުވި ކުށުގެ ބާވަތެވެ. މައާފް ދިނުމުގެ ގާނޫނުގެ ފަސް ވަނަ މާއްދާގެ (ހ)ގައި ބުނެފައިވާ ގޮތުން ޓެރަރިޒަމްގެ ކުށް ސާބިތުވެފައިވާ މީހުންގެ ކުށް މައާފެއް ނުކޮށްދެވޭނެ އެވެ. އަބްދުﷲ ގާޒީ ހައްޔަރުކުރި މައްސަލައިގައި ނަޝީދުގެ މައްޗަށް ސާބިތުވެފައިވަނީ ޓެރަރިޒަމްގެ ކުށެވެ.\nއަންނަ ރިއާސީ އިންތިޚާބުގައި ރައީސް ޔާމީނާ ވާދަކުރައްވަން ނަޝީދު ކިތަންމެ ބޮޑަށް ބޭނުންފުޅު ވިޔަސް، ގާނޫނީ ހުރަސްތައް ހުރީ މިހެންނެވެ. ހަނިހަނި ލޯވަޅެއްހާ ފުރުސަތެއް ވެސް ނެތީ އެވެ. ނަމަވެސް އެމްޑީޕީން ވެސް އަދި ނަޝީދު ވެސް ފިސާރި ސާބިތުކަމާ އެކު އެ ވިދާޅުވަނީ، 2018 ގައި އެމަނިކުފާނަކީ ރިއާސީ ކެންޑިޑޭޓަކަށް ވާނެ ކަމަށެވެ. ކޮން ގޮތަކުން ހެއްޔެވެ؟\nއެހެން ބާގަނޑެއް އުފެއްދުން\nދެން އޮތީ ނަޝީދަށް ރިޔާސީ ކެންޑިޑޭސީ ހޯދައިދިނުމަށް އެމަނިކުފާނު ދެކިވަޑައިގަންނަވާ ހުވަފެންފުޅު ހަގީގަތަކަށް ހެދުމެވެ. އެއީ ބައިނަލްއަގުވާމީ މުޖްތަމައު މެދުވެރިކޮށް ރައީސް ޔާމީނަށް އޮބިނޯންނަ ވަރަށް ފިއްތުންތައް ކުރިމަތިކުރުމެވެ. ރައީސް ނަޝީދު ވެސް އަދި އެމްޑީޕީން ވެސް އެ ގެންގުޅޭ "ހުކުން ގަނޑަކީ" އެއީ އެވެ.\nމިދިޔަ ހަފުތާގައި ރައީސް ޔާމީން ތުލުސްދު އަށް ވަޑައިގެން އެ ރަށުގެ ކުޑަކުއްޖަކާ ސަލާމްކުރައްވަނީ: އަންނަ އަހަރުގެ އިންތިޚާބަށް ކެމްޕޭންގެ ހަރަކާތްތައް މިހާރު ވެސް ވަނީ ފައްޓަވާފައި. --ފޮޓޯ: ހައުސިން މިނިސްޓްރީ\nޖަލުގެ ކުޑަގޮޅިން އެމަނިކުފާނު ނެރުމުގައި އެންމެ އިސް ދައުރެއް އަދާކުރީ، އެމަނިކުފާނު މިހާރު ހިމާޔަތް ހޯއްދަވައިގެން އުޅުއްވާ އިނގިރޭސި ވިލާތުންނެވެ. އެހެންކަމުން އަންނަ ރިއާސީ އިންތިޚާބަށް ކުޑަތަންވާ އިރު، އިނގިރޭސީން އަޑީގައި ތިބެގެން، ސަރަހައްދީ ގައުމުތަކާއި އެނޫން ބައެއް ގައުމުތައް މެދުވެރިކޮށް ރައީސް ޔާމީނަށް ފިއްތުންތައް ކުރިމަތި ކުރުވާނެ އެވެ.\nމި ފިއްތުންތައް މައިގަނޑު ގޮތެއްގައި އަމާޒު ހިފާނީ ދެ މިސްރާބަކަށެވެ. ފުރަތަމަ މިސްރާބަކީ ނަޝީދުގެ ހުކުމް ބާތިލު ކުރުމެވެ. ދެ ވަނަ މިސްރާބަކީ ސީދާ ނަޝީދަށް ހެޔޮވަރު ކޮށް ގާނޫނުގެ ފަސްބައި މަޅައިލުމެވެ. ކިތަންމެ ފިއްތުމެއް ކުރިމަތި ކުރުވިޔަސް، ނަޝީދުގެ ނަންފުޅު ވޯޓު ކަރުދާހުގައި ޖެހުމުގެ ކުރިން، މިއިން ކޮންމެވެސް އެއް ކަމެއް ފުރިހަމަ ވާން ޖެހޭނެ އެވެ.\nގާނޫނުއަސާސީގެ 109 ވަނަ މާއްދާ އިސްލާހުކޮށް، ރައީސް ކަމަށް ކުރިމަތިލެވޭ މީހުންގެ ޝަރުތުތައް ނަޝީދުގެ މިހާރުގެ ހާލަތަށް ބަލައި ބަދަލު ކުރުމަކީ އެއް ގޮތެވެ. އަދި ރިއާސީ އިންތިޚާބުގެ ގާނޫނާއި، ކުށްވެރިންނަށް މައާފް ދިނުމާއި އަދަބު ލުއިކޮށްދިނުމުގެ ގާނޫނަށް ވެސް ބަދަލުތަކެއް ގެނައުމެވެ.\nއެ ބަދަލުތަކުގެ ފުރަތަމަ އަމާޒަކަށް ވާނީ، ޓެރަރިޒަމްގެ ކުށް ސާބިތުވެފައިވާ މީހަކަށް ވިޔަސް މައާފް ދެވޭނެ ކަމަށް ގާނޫނުގައި ކަނޑައެޅުމެވެ. ދެ ވަނަ ކަމަކީ ކިތަންމެ ދިގު މުއްދަތެއްގެ ހުކުމެއްގައި ހުރި މީހަކަށް ވިޔަސް ރައީސުލްޖުމްހޫރިއްޔާ މައާފް ދެއްވައިފި ނަމަ، އިތުރު މުއްދަތަކަށް އިންތިޒާރު ކުރުމެއް ނެތި، އިންތިޚާބުތަކުގައި ވާދަކުރެވޭނެ ކަމަށް ގާނޫނުގައި ކަނޑައެޅުމެވެ. ނަމަވެސް މި ކަން ކުރެވޭނީ މަޖިލީހުގެ ތެރެއިންނެވެ.\nމި އަހަރުގެ ރިއާސީ ބަޔާން އިއްވުމަށް ރައީސް ޔާމީން (ވ) މަޖިލީހަށް ވަޑައިގަތުމުން މަޖިލީހުގެ ނައިބު ރައީސް މޫސާ މަނިކު ސަލާމް ކުރައްވަނީ\nމީގައި އޮތް އެންމެ ފަސޭހަ ގޮތަކީ ނަޝީދުގެ ހުކުމް ބާތިލު ކުރުމެވެ. އެއީ ސުޕްރީމް ކޯޓުގެ ނިހާއީ ހުކުމަކަށް ވާތީ އެ ހުކުމަށް އިތުރު ބަދަލެއް ދެން ގެނެވޭނީ ސުޕްރީމް ކޯޓުން އެ ހުކުމް އަލުން މުރާޖައާ ކޮށްފި ހާލަތެއްގަ އެވެ. އެނގިފައިވާ ގޮތުގައި މީގެ ކުރިން ވެސް ބައެއް މައްސަލަތައް މުރާޖައާ ކޮށްދިނުމަށް އެދި ސުޕްރީމް ކޯޓަށް ހުށައަޅާފައިވެ އެވެ. ނަމަވެސް އެ ހުރިހާ މައްސަލައެއް ވެސް ސުޕްރީމް ކޯޓުން ވަނީ މުރާޖައާ ނުކޮށް އަނބުރާ ފޮނުވާލައިފަ އެވެ.\nނިހާއީ ހުކުމްތައް މުރާޖައާ ކުރުމަކީ އެހެން ގައުމުތަކުގައި ވަރަށް މަދު ހާލަތެއްގައި މެނުވީ ނުކުރާ ކަމެކެވެ. އެހެން ވިޔަސް، ޚާރިޖީ ފިއްތުންތަކުގެ ސަބަބުން ރައީސް ޔާމީނަށް "ނޭވާ ނުލެވޭ" ހިސާބަށް ހިނގައްޖެ ނަމަ، އެ މައްސަލަ އަލުން މުރާޖައާ ކޮށްދިނުމަށް އެދި ދައުލަތުގެ ފަރާތުން އެ މައްސަލަ ސުޕްރީމް ކޯޓަށް ހުށަހަޅައިފިއްޔާ އެ ހުކުމް ބަދަލު ކުރެވިދާނެ އެވެ.\nނަމަވެސް ސުވާލަކީ، ރައީސް ޔާމީން އެ ވަރަށް ކުޑަކަކޫ މައްޗަށް ތިރިކޮށްލެވިދާނެ ހެއްޔެވެ؟ ވަރަށް ހީ ނުވެ އެވެ. ނަޝީދު ހަ ކުޅި ކުރި އަށް ކުޅުއްވާ އިރު، ދެން އަރަން އޮތް ގޮޅި ނިކަން ރަނގަޅަށް ރައީސް ޔާމީން ވެސް ދެނެވަޑައިގަންނަވާނެ އެވެ.\nއިތުރު ލިޔުންތައް ރައީސް މުހައްމަދު ނަޝީދު އެމްޑީޕީ ރައްޔިތުންގެ މަޖިލިސް ސުޕްރީމް ކޯޓް އިގިރޭސިވިލާތް ޕީޕީއެމް ރައީސް އަބްދުﷲ ޔާމީން އިދިކޮޅު ފަރާތްތައް


BREAKING - Yameen maraalee dheenee gothun hahdhufahana elhi baeh\nޔާމީން މަރާލީ ދެ މީހަކު ވެގެން\nއަށް މީހަކު މުޅި މައްސަލައިގައި ޝާމިލްވޭ\nދީނީ ޖަމާއަތެއް އަދި ސިޔާސީ ބަޔަކާ ގުޅުމެއްނެތް\nފުލުހުން ބޭއްވި ނޫސްވެރިންގެ ބައްދަލުވުމެގެ ތެރެއިން -- އަހުމަދު ޝުރާއު | އަވަސް\nބްލޮގަރު އަދި ސޯޝަލް މީޑިއާ އެކްޓިވިސްޓް ޔާމީން ރަޝީދު މަރާލީ ދީނީ ގޮތުން ހައްދުފަހަނަ އެޅި ބަޔަކުކަން ކަށަވަރުވެފައިވާ ކަމަށް ފުލުހުން ބުނެފި އެވެ.\nފުލުހުން މިއަދު ބޭއްވި ނޫސްވެރިންގެ ބައްދަލުވުމެއްގައި ޔާމީން ރަޝީދުގެ މަރުގެ ތަހުގީގު ކުރިޔަށް ދިޔަ ގޮތާ ގުޅޭ ގޮތުން ދެއްކި ރިޕޯޓެއްގައި ބުނީ، ޔާމީން މަރާލި މީހުންނަކީ އެކަށީގެންވާ މިންވަރަށް ކިޔަވައިގެން ތިބި ބަޔަކަށްވި ނަމަވެސް ދީނީ ގޮތުން ބަސް ބުނެވޭ ވަރުގެ އެއްވެސް ރަސްމީ ލިޔުމެއް އެ މީހުންނަށް ލިބިފައި ނުވާ ކަމަށެވެ. ނަމަވެސް އެ މީހުން ގަބޫލު ކުރާ ގޮތުގައި ޔާމީންއަކީ ދީނަށް ފުރައްސާރަ ކުރާ މީހެއް ކަމަށާއި އަދި އެ މީހުންނަކީ ދީނަށް ފުރައްސާރަ ކުރާ މީހުން ބަލައިގަންނަ ބައެއް ނޫން ކަމަށް ޔާމީންގެ ގާތިލުން ތަހުގީގުގައި ބުނެފައިވާ ކަމަށެވެ.\nޔާމީން މަރާލީ އޭނާ ދީނަށް ފުރައްސާރަ ކުރަމުން އަންނާތީ ކަމަށް ގަބޫލު ކުރާ ބަޔަކު ކަމަށާއި އެ މަރުގެ ފަހަތުގައި އެއްވެސް ހާއްސަ ޖަމާއަތެއް ނޫނީ ސިޔާސީ ކަމަކާ ވެސް ގުޅުމެއް ނެތް ކަމަށް ފުލުހުން ބުންޏެވެ.\nޔާމީން ގަޔަށް ވަޅި ހަރާފައި ހުރި ތަންތަން ރަތް ކުލައިން ފާހަގަކޮށްފައި.\n"ޔާމީންގެ މަރުގެ މައްސަލާގައި އެއްވެސް ސިޔާސީ ނުވަތަ ޖަމިއްޔާ ޖަމާއަތެއްގެ ބައިވެރިވުން އޮތްކަން ތަހުގީގަށް އެނގިފައެއް ނެތޭ. މިފަދަ ރަހުމު ކުޑަ ފިނޑި އަމަލުތައް އެންމެ ހަރުކަށި ބަހުން ދިވެހި ފުލުހުން އަބަދުވެސް ކުށްވެރި ކުރަން، އިސްލާމް ދީނުގެ ނަމުގައި އެއްވެސް ނާތަހުޒީބު އަމަލުތައް ނުހިންގުމަށާއި އިސްލާމް ދީނަށް ފުރައްސާރަ ކުރުމުގެ އަމަލެއް ނުކުރުމަށް އިންޒާރު ކުރަން،" ޔާމީންގެ މަރާ ގުޅިގެން ފުލުހުން ތައްޔާރުކޮށްފައިވާ ރިޕޯޓުގައި ބުނެ އެވެ.\nފުލުހުން ބުނީ ޔާމީން މަރާލި މައްސަލައިގައި މުޅިއަކު އަށް މީހަކު ބައިވެރިވި ކަމަށާއި އެ މީހުންނަށް ދައުވާކޮށްދިނުމަށް އެދި ޕްރޮސެކިއުޓާ ޖެނަރަލް (ޕީޖީ) އޮފީހަށް ހުށަހަޅާފައިވާ ކަމަށެވެ. އަދި ޔާމީން މަރާލީ އެ މީހުން ދެ ބަޔަކަށް ބެހިގެން ކަމަށާއި އެއް ބަޔަކު ޔާމީންއަށް ފާރަލި އިރު އަނެއް ބަޔަކީ އޭނާ މަރާލުމުގައި އަމަލީ ގޮތުން ބައިވެރިވި މީހުން ކަމަށް ފުލުހުން ބުންޏެވެ.\nޔާމީން މަރާލުމުގައި އަމަލީ ގޮތުން ބައިވެރިވީ ހ. އަންނާރުމާގޭ އިސްމާއިލް ހައިޝަމް ރަޝީދާއި މ. އިރާސްމިކުގޭ އަހުމަދު ޒިހާން އިސްމާއިލް ކަމަށާއި ޔާމީންގެ ގޭ ކުރިމަތީ ފާރަލައިގެން ހުރީ ގ. ތާއިފް އިސްމާއިލް ރަޝީދު ކަމަށް ފުލުހުން ބުންޏެވެ.\nޔާމީން މަރާލުމުގައި ކުށްވެރިން އަމަލު ކުރި ގޮތް ތަފްސީލުކޮށް ކިޔާ ދެމުން ފުލުހުން ބުނީ ޔާމީން އެ ރޭ އޮފީހުން ނިކުމެގެން ގޮސް ގާޒީ ބިލްޑިން އިރު މަތީ ގޯޅިން ދިޔުމާ ހަމަޔަށް ދެ މީހަކު އޭނާގެ ފަސް ފަހަތުން ފާރަލަމުން ތިން ނަމްބަރު ފާލަމާ ހަމަޔަށް ގޮސްފައިވާ ކަމަށެވެ. އަދި އެ ދެ މީހުންގެ ތެރެއިން އެކަކު މީހަކާ ފޯނުން މުއާމަލާތް ކުރަމުން ދިޔަކަން ފާހަގަވެފައިވާ ކަމަށެވެ.\nއެ ރޭ ދަންވަރު، 2:30 ހާއިރު ތިން މީހަކު ދެ ސައިކަލުގައި ގޮސް ޔާމީން ރަޝީދު ގޭގެ ކައިރީ މަޑު ކުރުމަށް ފަހު އެ ގޭ ތެރެއަށް ވަނީ ދެ މީހެއް ކަމަށެވެ. އަދި ގެޔަށް ވަނުމަށް ފަހު ގޭތެރޭގައި ހަރުކޮށްފައިވާ ކެމެރާ އަނބުރާލުމަށް ފަހު އެތަނުގެ ބޮކި ނިއްވާލި ކަމަށް ފުލުހުން ބުންޏެވެ. އަދި އެ މީހުން ޔާމީންގެ ގެޔަށް ވަތް އިރު ޔާމީން ރަޝީދު ހުރީ ޗާންދަނީ މަގުގައި ކަމަށެވެ. އަދި ޔާމީން ގެޔަށް ވަދެ ލިފްޓަށް އަރަން ލިފްޓު ހުޅުވުނު ވަގުތު ޔާމީންއަށް ހަމަލަދިން ކަމަަށް ފުލުހުން ބުންޏެވެ. އަދި އޭނާއަށް ހަމަލާދެމުން ދިޔަ އެ މަންޒަރު ލިފްޓުގައި ހަރުކޮށްފައި ހުރި ކެމެރާ ފްޓޭޖްތަކުން ތަހުގީގަށް ލިބިފައިވާ ކަމަށް ފުލުހުން ބުންޏެވެ.\nޔާމީންގެ އާއިލާއާ އިހުތިރާމް ކުޑަކޮށް ވާހަކައެއް ނުދައްކާ: ފުލުހުން


Harukashi fikurah zuvaanun dhanee mujuthamain baakeevumun: Mariya\nހަރުކަށި ފިކުރަށް ޒުވާނުން ދަނީ މުޖުތަމައުން ބާކީވުމުން: މާރިޔާ\n"ޔޫތް ވަލްނަރަބިލިޓީ އެސެސްމެންޓް" ފޮތް ނެރުއްވި ރަސްމިއްޔާތުގައި ޑިފެންސް މިނިސްޓަރު މާރިޔާ އަހުމަދު ދީދީ -- އަހުމަދު އަޔާދު | އަވަސް\nހަރުކަށި ފިކުރުތައް ފަދަ ނުރަނގަޅު ކަންކަމަށް ޒުވާނުން ދިއުމުގެ މަގުފަހިވަނީ މުޖުތަަމައުން ބާކީ ކުރެވުމުން ކަމަށް ޑިފެންސް މިނިސްޓަރު މާރިޔާ އަހުމަދު ދީދީ ވިދާޅުވެއްޖެ އެވެ.\nޒުވާނުން ހަރުކަށި ފިކުރުތަކުގެ ޝިކާރައަކަށްވާ ސަބަބުތަކަށް ބިނާކޮށް ނޭޝަނަލް ކައުންޓާ ޓެރަރިޒަމް ސެންޓަރުން "ޔޫތް ވަލްނަރަބިލިޓީ އެސެސްމެންޓް"ގެ ނަމުގައި ހެދި ސާވޭގެ ފޮތް ނެރެން ބޭއްވި ރަސްމިއްޔާތުގައި މިއަދު ވާހަކަފުޅު ދައްކަވަމުން މިނިސްޓަރު މާރިޔާ ވިދާޅުވީ، މުޖުތަމައުގައި އެއްވެސް ބައެއްގެ އަޅައިލުމެއްނެތި އުޅޭ ޒުވާނުންނަށް ގިނަ ގޮންޖެހުންތަކެއް ކުރިމަތިވެފައިވާ ކަމަށާއި އެފަދަ މީހުނާ މުޖުތަމައާ އޮންނަ ގުޅުން ކުޑަވެ މުސްތަގުބަލު ބިނާ ކުރުމުގެ ދަތިތަކާއި ކުރިމަތިވެފައިވާ ކަމަށެވެ.\nގޭންގު މާރާމާރީއާއި ވަޒީފާ ނެތުމާއި މަސްތުވާތަކެތީގެ ވަބާ ފަދަ، ޒުވާނުންނަށް ކުރިމަތިވާ ތަފާތު ގޮންޖެހުންތައް ހައްލު ކުރުމަށް ސިޔާސަތު ކަނޑައަޅާއިރު މިއަދު އާންމު ކުރި ފަދަ ދިރާސާތަކުގެ ބޭނުން ހިފަންޖެހޭ ކަމަށް ވެސް މިނިސްޓަރު ވިދާޅުވި އެވެ.\n"ގައުމަށް ކުރިމަތިވެފައިވާ ގޮންޖެހުންތައް ހައްލުކުރުމަށް ސަރުކާރުން ސިޔާސަތު ކަނޑައަޅާއިރު، ޒަމާނުއްސުރެ ޒުވާނުން ފާޅު ކުރަމުން އަންނަ ކަންބޮޑުވުންތަކަށް ރިއާއަތްކުރުމަށް މިފަދަ ދިރާސާތަކުގެ ބޭނުން އެންމެ ރަނގަޅު ގޮތުގައި ހިފަން ޖެހޭ." މިނިސްޓަރު ވިދާޅުވި އެވެ.\nމިނިސްޓަރު އިތުރަށް ވިދާޅުވީ ޒުވާނުންނަކީ އެމީހުން އިހްތިޔާރުކުރާ ކޮންމެ ދާއިރާއަކުންވެސް ހާސިލްކުރެވެން އޮތް އެންމެ މަތީ ފަންތިއަށް ވާސިލްވުމުގެ ގާބިލްކަން ލިބިފައިވާ ބައެއް ކަމަށެވެ. އަދި މުޖްތަމައުގައި ހުރި މައްސަލަތަކުން އަރައިގަނެވޭނެ އަލިމަގެއް ފެންނާނެކަމުގެ އުންމީދު އޮތްކަމަށް ޒުވާނުން ގަބޫލުކުރާކަން ދިރާސާއިން ހާމަވާ ކަމަށެވެ.\nމިއަދު ނެރުނު ސާވޭ ފޮތުގައި ޒުވާނުން ހަރުކަށި ފިކުރުތަކުގެ ޝިކާރައަކަށްވާ ސަބަބުތައް ދިރާސާކޮށް މައުލޫމާތުތައް ހިމަނާފައިވެއެވެ. މި ދިރާސާ އިން ދައްކާ ގޮތުގައި ޒުވާނުން ހަރުކަށި ފިކުރުތަކަށް ފަސޭހައިން ވީއްލެނީ ކޮރަޕްޝަނާއި ޑްރަގް އަދި ގޭންގް ތަކުގެ ސަބަބުން ނެވެ. މި ރިސާޗުގައި 28 ރަށަކުން ޖުމްލަ 177 މީހުން ބައިވެރިވެފައިވެ އެވެ.\nއެމްއެންޑީއެފް ޓެރަރިޒަމް ޖަޕާން + މާރިޔާ އަހުމަދު ދީދީ\nހަރުކަށި ފިކުރުތަކަށްދާ ސަބަބުތަކުގެ ސާވޭ ފޮތް ނެރެފި\nޓެރަރިޒަމަށް ވާގިވެރިވުން ހުއްޓުވަން ދުނިޔޭގެ އެހީ ބޭނުން: މާރިޔާ


3 Vana Faharah Nilandhoo Athun Balivaan Furusatheh Nudheynan: Nishthaar - Vaguthu\nތިންވަނަ ފަހަރަށް ނިލަންދޫ އަތުން ބަލިވާން ފުރުސަތެއް ނުދޭނަން: ނިޝްތާރު\nދިރާގު ދިވެހި ޕްރިމިއަރ ލީގުގެ ދެވަނަ ބުރުގައި ފޯކައިދޫ ކުޅޭ ފުރަތަމަ މެޗުގައި ނިލަންދޫ އަތުން ނަތީޖާ ނެރެން ފަސޭހަނުވާނެކަމަށް ފޯކައިދޫ ޓީމުގެ ކޯޗު އަލީ ނިޝްތާރު ބުނެފިއެވެ.\nދިވެހި ލީގުގައި ނިލަންދޫ އާއި ފޯކައިދޫ ބައްދަލުކުރާ މެޗުގެ ކުރިން ނޫސްވެރިންނަށް މައުލޫމާތު ދެމުން ކޯޗު އަލީ ނިސްތާރު ބުނީ ނިލަންދޫ އިން މިހާތަނަށް ފޯކައިދޫ ޓީމަށް ދެ ފަހަރު ލަނޑު ދީފައިވާ ކަމަށާއި، ތިންވަނަ ފަހަރަށް އެ ފުރުސަތު ނުދެވޭނެ ކަމަށެވެ. އަދި ނިލަންދޫ ޓީމަކީ ބަލި ޓީމެއް ކަމަށް ބަލައިގެން ހަމަޖެހިލެވެން ނެތް ކަމަށާއި އެންމެ ފަހުން ޕްރިމިއަރ ލީގުގައި ނިލަންދުއާއި ދެކޮޅަށް ކުޅުނު ދެ މެޗުގައިވެސް އެޓީމު އަތުން ބަލިވެފައިވުމުން މިރޭ ފޯކައިދޫން ނުކުންނާނީ މެޗުން ތިން ޕޮއިންޓް ހޯދުމުގެ އަޒުމުގައި ކަމަށެެވެ.\n"އަންޑަރއެސްޓިމޭޓް ކުރެވޭ ވަރުގެ ބައެއް ނޫން ނިލަންދުއަކީ. އެއަށްވުރެ އެޓީމު މޮޅު. އަހަރެމެން ނުކުންނަން ޖެހެނީ ސީރިއަސްވެގެން މޮޅުވުމުގެ ރޫހުގައި. ޖެހިޖެހިގެން ދެ ފަހަރު ނިލަންދޫ އިން އަހަރެމެންނަށް ލަނޑު ދީފި. މިދިޔަ އަހަރުގައި ލީގުގެ ފަހު މެޗުގައި 0-5 އިން ދެން އެއަށް ފަހު އަނެއްކާ އިހަކަށްދުވަހު އެ ބަލިކުރީ. ތިންވަނަ މެޗުގައި ބަލިކުރަން ފުރުސަތު ނުދޭނަން. ބަދަލު ހިފަން މިރޭ އަހަރެމެން ނުކުންނާނީ، " ނިޝްތާރު ބުންޏެވެ.\nމިދިޔަ ސީޒަނުގައި ނިލަންދޫން 5-0 އިން ފޯކައިދޫ ބަލިކުރިއިރު އެ މެޗުގައި ނިލަންދޫ އިން ޖެހު ހުރިހާ ލަނޑެއްވެސް ޖަހާފައިވަނީ ފުރަތަމަ 20 މިނެޓު ތެރޭގަ އެވެ. މިފަހަރުގެ ސީޒަނުގެ ކުރީކޮޅު ނިލަންދޫ ޓީމު އާދައިގެ ގޮތަކަށް ފެނުނު ނަމަވެސް، އެޓީމުން ފުރަތަމަ ބުރު ނިންމާލީ ވަރުގަދަކޮށެވެ. އެގޮތުން ނިލަންދޫން މި ސީޒަނުގެ ފުރަތަމަ މޮޅު ފޯކައިދޫގެ މައްޗަށް ހޯދިއިރު ފުރަތަމަ ބުރުގެ ފަހު މެޗުގައި އެޓީމުން ވަނީ ވިކްޓްރީ ބަލިކޮށްފަ އެވެ.\nނިޝްތާރު އިތުރަށް ބުނީ ލީގުގައި ވާދަކުރާ ގިނަ ޓީމުތަކެއްހެން ފޯކައިދޫ ޓީމުވެސް އޮތީ މާލީ ގޮތުން އަނދަވަޅެއްގެ ތެރޭގައި ކަމަށާއި ޓީމުގެ މާލީ ހާލަތު އިތުރަށް ރަނގަޅު ނުކޮށް ލީގުގައި ކުރިއަށްދާން ވަރަށް އުނދަގޫވާނެ ކަމަށެވެ.\nނޫސްވެރިންނާއި ވާހަކަ ދައްކަމުން ފ.ނިލަންދޫ ޓީމުގެ ކޯޗު އަޙުމަދު މުޖުތަބާ (ފެސްކޯ) ބުނީ، ފޯކައިދޫއާއި އެންމެ ފަހުން ކުޅުނު މެޗުގައިވެސް އެޓީމު އަތުން ތިން ޕޮއިންޓް ހޯދި ގޮތަށް މި މެޗަށްވެސް ނުކުންނާނީ ތިން ޕޮއިންޓް ހޯދަންކަމަށެވެ. ފެސްކޯ ބުނީ ފޯކައިދޫ އަކީ ނިލަންދޫ އާއި ވާދަކުރެވޭ ފެންވަރުގެ ޓީމެއްކަމަށާއި މިރޭގެ މެޗުން ނަތީޖާ ނެރެވޭނީ ނިލަންދޫ ޓީމުންވެސް އެންމެ ފަހުވަގުތާއި ޖެހެންދެން ހިތްވަރު ކޮށްގެން ކަމަށެވެ.\nލީގުގައި ނިލަންދޫ އާއި ފޯކައިދޫންވެސް މިހާތަނަށް 8 މެޗު ކުޅެފައިވާއިރު، ދެޓީމުގެ ދެމެދު އޮތީ3ޕޮއިންޓުގެ ފަރަގެކެވެ.9ޕޮއިންޓާއެކު ތާވަލުގެ ހަވަނައިގައި ފޯކައިދޫ އޮތްއިރު، ނިލަންދޫ އޮތީ އަށްވަނައިގައި6ޕޮއިންޓާއެކު އެވެ. އެއްވަނައިގައި 20 ޕޮއިންޓާއެކު މާޒިޔާ އޮތް އިރު ދެވަނައިގައި 16 ޕޮއިންޓާއެކު އޮތީ ކްލަބް ގްރީން ސްޓްރީޓްސްއެވެ. އަދި ހަމަ އެ އަދަދަށް ޕޮއިންޓް ލިބިގެން ތިން ވަނައިގައި އޮތީ ޓީސީއެވެ. ގްރީންއަށް ދެވަނަ ލިބެނީ ފައިދާ ގޯލުގެ ތަފާތުންނެވެ.\nދިވެހި ޕްރިމިއާ ލީގުގައި ނިލަންދޫ އާއި ފޯކައިދޫ މިރޭ ބައްދަލުކުރާ މެޗު ފަށާނީ 21:00 ގައެވެ.\nސެޕްޓެމްބަރު 29, 2019 16:45\nފޮނިކެނޑުން ނޫންކަމެއް ކަލޭމެނގެ އޮވޭތަ. އެހެންވީމަ ކު ރިން2ފަހަ ރު ފު ރުސަތު ދިނީތާ ދޯ


Isolatevi Minister In Ge Mauloomaathu Thah Hi'hsaa Koffi | Hathaavees\nއައިސޮލޭޓުވި މިނިސްޓަރުންގެ މައުލޫމާތުތައް ހިއްސާކޮށްފި\nރާއްޖޭގައި މިހާރު ހަލުވިކަމާއި އެކުގައި ފެތުރެމުން އަންނަ ކޮވިޑް19 އާ ގުޅިގެން ސަރުކާރުގެ ބައެއް ވަޒީރުން ތިއްބެވީ އައިސޮލޭޝަންގައި ކަމަށް ޓޫރިޒަމް މިނިސްޓަރު އަލީ ވަހީދު ވިދާޅުވެފައި ވާތީ އެކަމުގެ މައުލޫމާތު ނޭޝަނަލް އިމަޖެންސީ އޮޕަރޭޝަން ސެންޓަރުގެ ތަރުޖަމާން މަބްރޫކް އަޒީޒް ހިއްސާ ކުރައްވައިފިއެވެ.\nނޭޝަނަލް އިމަޖެންސީ އޮޕަރޭޝަން ސެންޓަރުން ދަރުބާރުގޭގައި މިއަދު ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން އަލީ ވަހީދު ވިދާޅުވީ މިހާތަނަށް ރާއްޖެއިން ކޮވިޑް19 އަށް ޕޮޒިޓިވްވެފައިވާ ބައެއް މީހުންނާއި ޑައިރެކްޓު ކޮންޓެކްޓު ވެފައިވާ ބައެއް ވަޒީރުން ހިމެނިވަޑައިގަންނަވާ ކަމަށެވެ. އެހެންކަމުން ބައެއް ވަޒީރުން މިވަގުތު އައިސޮލޭޝަންގައި ތިއްބެވި ކަމަށް އަލީ ވަހީދު ވިދާޅުވިއެވެ. އޭނާ ވިދާޅުވީ އެ ވަޒީރުން ތިއްބަވަނީ އެއްވެސް ވަރަކަށް މަސައްކަތަށް ނުނިކުމެ ގޭގައި ކަމަށެވެ.\nއެކަމުގެ ތަފްސީލް ދެއްވަމުން މިރޭ ބޭއްވި ނޫސްވެރިންގެ ބައްދަލުވުމުގައި މަބްރޫކް ވިދާޅުވީ، ބައެއް މީޑިއާތަކުގައި އެކަމުގައި އޮޅުން އަރާ ގޮތަށް ރިޕޯޓު ކޮށްފައިވާ ކަމަށެވެ. އެގޮތުން ބައެއް މީޑިއާތަކުގައި ފަސް ވަޒީރަކު އައިސޮލޭޝަންގައި ތިބި ކަމަށް ރިޕޯޓު ކޮށްފައިވާ ކަމަށް މަބްރޫކް ވިދާޅުވިއެވެ.\nތަފްސީލް ދެއްވަމުން މަބްރޫކް ވިދާޅުވީ މިނިސްޓަރު އަލީ ވަހީދު ދެއްކެވި ވާހަކަފުޅުގައި ހިމެނެނީ ތިން މިނިސްޓަރެއް ކަމަށެވެ. އޭގެތެރެއިން އެއް މިނިސްޓަރަކީ ސެކަންޑަރީ ކޮންޓެކްޓެއް ކަމަށް މަބްރޫކް ވިދާޅުވިއެވެ. އެގޮތުން ޕޮޒިޓިވްވި މީހެއްގެ ކޮންޓެކްޓަކާއި މިނިސްޓަރަކު ކޮންޓެކްޓުވި ކަމަށާއި އެކަން އެނގުމުން މިނިސްޓަރު އަމިއްލައަށް އައިސޮލޭޓުވި ކަމަށެވެ. އަދި ފަހުން އެ ކޮންޓެކްޓު ނެގެޓިވްވެފައިވާ ކަމަށް މަބްރޫކް ވިދާޅުވިއެވެ.\nމަބްރޫކް ވިދާޅުވީ ދެން ހުންނެވި މިނިސްޓަރު އައިސޮލޭޓުވީ އެ މިނިސްޓަރަށް އެއްވެސް އަލާމާތެއް ފެނިގެން ނޫން ކަމަށެވެ. ނަމަވެސް މިނިސްޓަރު ދިރިއުޅުއްވާ އިމާރާތުން ބަލި ޖެހުނު މީހަކު ފެނުމާއި އެކު އެ އިމާރާތް މޮނީޓަރިންގެ ހާލަތަށް ލުމާއި އެކު މިނިސްޓަރު ހުންނެވީ އައިސޮލޭޝަންގައި ކަމަށް މަބްރޫކް ވިދާޅުވިއެވެ. އެއްވެސް ހާލަތެއްގައި މިނިސްޓަރު ދިރިއުޅުއްވާ އެޕާޓުމަންޓު މޮނީޓަރިންގެ ހާލަތަށް ލީ ނޫން ކަމަށް ވިދާޅުވިއެވެ.\nއިތުރަށް މަބްރޫކް ވިދާޅުވީ ތިންވަނައަށް ފާހަގަކުރެވިފައިވާ މިނިސްޓަރު އައިސޮލޭޓު ވުމަށް އެޗްޕީއޭ އިން އަންގާފައިވާ ކަމަށެވެ. އެގޮތަށް އެންގީ މިނިސްޓަރަށް ވަޑައިގެންނެވުނު ތަނެއްގެ ސަބަބުން ކަމަށް މަބްރޫކް ވިދާޅުވިއެވެ.\n"އެއްވެސް ހާލަތެއްގައި އަޅުގަނޑުމެން މިނިސްޓަރުންނަށް ވަކި ގޮތަކަށް އަމަލެއް ނުކުރަން، ހަމަ އޮންނަ އުސޫލުގެ ތެރެއިން އަމަލު ކުރަމުން ދަނީ،" މަބްރޫކް ވިދާޅުވިއެވެ.\nމިއަދު މެންދުރު ބޭއްވި ނޫސްވެރިންގެ ބައްދަލުވުމުގައި އަލީ ވަހީދު ވިދާޅުވީ ކޮވިޑް19 ގެ މަސައްކަތުގައި ދައުލަތުގެ ހުރިހާ ވަޒީރުންވެސް މަސައްކަތް ކުރަމުން އަންނަ ކަމަށެވެ. އެހެންނަމަވެސް އޭގެ މާނައަކީ ވަޒީރުންނަށް އެ ބަލި ނުޖެހޭނެ ކަމެއް ނޫން ކަމަށާއި އަދި ބައްޔަށް ޕޮޒިޓިވްވެފައިވާ މީހަކާއި ބައްދަލުނުވާނެ ވާހަކައެއް ވެސް ނޫން ކަމަށެވެ.\nއެހެންނަމަވެސް އެއް ވަޒީރަކު ނެތް ނަމަ އަނެއް ވަޒީރަކު މި މަސައްކަތުގައި ރައްޔިތުންނަށް ހިދުމަތް ދިނުމަށް ނިކުންނަވާނެ ކަމަށް އަލީ ވަހީދު ވިދާޅުވިއެވެ. އަދި ރައީސް އިބްރާހީމް މުހައްމަދު ސޯލިހު މި މަސައްކަތް ވަރަށް ގާތުން ބަލަމުން އަންނަ ކަމަށް އަލީ ވަހީދު ވިދާޅުވިއެވެ.


Nizaamee Vote'akah Dhaan Ebbasvefaeh Nuvaane: Adhaalathu Party - Vaguthu\n8 މަސް ކުރިން ( ސެޕްޓެމްބަރު 5, 2021 )\nރައީސް މުހައްމަދު ނަޝީދު އާއި މިނިސްޓަރު އިމްރާން އަބްދުﷲ - ފޮޓޯ: އަދާލަތު\nރާއްޖޭގެ ވެރިކަން ކުރުމުގެ ނިޒާމު ކަނޑައަޅަން ރައްޔިތުންގެ ފެންނަ ނުފެންނަ ވޯޓެއް ނަގަން ވެރިކަން ކުރާ ކޯލިޝަންގައި ހިމެނޭ އަދާލަތު ޕާޓީން އެއްބަސްވެފައިވާ ކަމަށް އެމްޑީޕީގެ ރައީސް މުހައްމަދު ނަޝީދު ދެއްކެވި ވާހަކަ އަދާލަތު ޕާޓީގެ އިސް ތަރުޖަމާނު އަލީ ނަޒީރު ދޮގު ކުރައްވައިފިއެވެ.\nރައްޔިތުންގެ މަޖިލީހުގެ ރައީސް އަދި ވެރިކަން ކުރާ ކޯލިޝަންގެ މައި ޕާޓީ ކަމުގައިވާ އެމްޑީޕީގެ ރައީސް މުހައްމަދު ނަޝީދު މިއަދު ނޫސްވެރިންނާ ބައްދަލު ކުރައްވައި ވިދާޅުވެފައިވަނީ ރައްޔިތުންގެ ފެންނަ ނުފެންނަ ވޯޓަކަށް ދާން އެއްބަސްނުވީ ޖުމްހޫރީ ޕާޓީ އެކަނި ކަމަށެވެ.\n"ޕާޓީތަކުން އެދުނު ގޮތްތައް އަޅުގަނޑުމެން މެނިފެސްޓޯއަށް އެއްބަސްވިން. ޖުމްހޫރީ ޕާޓީ ފިޔަވައި އެހެން ޕާޓީތަކުން، އަދާލަތު ޕާޓީއާއި އެމްއާރުއެމް އިން ވަނީ ފެންނަ ނުފެންނަ ވޯޓަކަށް ދާން އެއްބަސްވެފައި." ރައްޔިތުންގެ މަޖިލީހުގެ ރައީސްގެ މަގާމު ވެސް ފުރުއްވާ ނަޝީދު ވިދާޅުވިއެވެ.\nނަޝީދު ދެއްކެވި އެ ވާހަކައާ ގުޅިގެން "ވަގުތު" އިން ކުރި ސުވާލެއްގެ ޖަވާބުގައި އަލީ ނަޒީރު ވިދާޅުވީ އަދާލަތު ޕާޓީން ބަރުލަމާނީ ނިޒާމެއް ގެނައުމަށާއި ނިޒާމު ކަނޑައަޅަން ފެންނަ ނުފެންނަ ވޯޓެއް ނެގުމަށް ވެސް އެއްބަސްވެފައި ނުވާ ކަމަށެވެ.\n"އަޅުގަނޑުމެން އެއްބަސްވި ކަންކަން އޮންނާނެ ރައީސް އިބްރާހީމް މުހައްމަދު ސޯލިހްގެ ކޯލިޝަންގެ މެނިފެސްޓޯގައި، އޭގައި ނޯންނާނެ ނިޒާމާ ގުޅުން ހުރި އެއްވެސް ވާހަކައެއް،" ހޯމް މިނިސްޓްރީގެ ސްޓޭޓް މިނިސްޓަރު ކަން ވެސް ކުރައްވާ ނަޒީރު ވިދާޅުވިއެވެ.\nއަދާލަތު ޕާޓީއާއި އެމްއާރުއެމް އިން އޭރަކު އެފަދަ ވާހަކައެއް ދައްކާފައެއް ނެތެވެ. ފުރަތަމަ އެމްޑީޕީން ނެރުނު މެނިފެސްޓޯގައި ބަރުލަމާނީ ނިޒާމުގެ ވައުދު އޮތް ނަމަވެސް ކޯލިޝަންގެ މެނިފެސްޓޯގައި އެ ބައިތައް އުނިކޮށްފައިވެއެވެ.\nއޭރު ވަކިވަކި ޕާޓީތަކުން ފުރަތަމަ މެނިފެސްޓޯއެއް ނެރުނެވެ. ޖުމްހޫރީ ޕާޓީ، އަދާލަތު ޕާޓީ، އަދި ކުރީގެ ރައީސް މައުމޫން އަބްދުލް ގައްޔޫމްގެ ފަރާތުން ނެރުނު މެނިފެސްޓޯގައި ވެސް ބަރުލަމާނީ ނިޒާމަކަށް ބަދަލު ކުރުމުގެ ވާހަކަތަކެއް ނެތެވެ.\nއެހެންވިޔަސް އެ ކަމަކީ ނަޝީދުގެ ސިޔާސީ މަސައްކަތްޕުޅުގެ އެއް އަމާޒެވެ. 2007 ވަނަ އަހަރު ބޭއްވި ފެންނަ ނުފެންނަ ވޯޓުގައި ނަޝީދާއި އެމްޑީޕީން ތާއީދު ކުރީ ވެސް ބަރުލަމާނީ ނިޒާމަކަށެވެ.\nމިހާރު ނަޝީދުގެ އިރުޝާދުގެ ދަށުން ބަރުލަމާނީ ނިޒާމެއް ގެނައުމަށް ގޮވާލައި ޕެޓިޝަނެއް ތައްޔާރުކޮށް އެއަށް ސޮއި ހޯދުމުގެ ހަރަކާތެއް މުޅި ރާއްޖޭގައި ދަނީ ހިނގަމުންނެވެ. މިހާތަނަށް އެ ޕެޓިޝަންގައި 50،000 އަށް ވުރެ ގިނަ މީހުން ސޮއިކޮށްފައިވާ ކަމަށް އެ ކަން އިންތިޒާމު ކުރާ ފަރާތުން ބުނެއެވެ.\nއެމްޑީޕީގައި ވެސް މިހާރު ރިޔާސީ ނިޒާމަށް ތާއީދު ކުރާ މީހުން ވަކި މަދެއް ނޫނެވެ. ރައީސް ސޯލިހްގެ ފެކްޝަންގެ ބޭފުޅުން ވެސް ގެންދަވަނީ ރިޔާސީ ނިޒާމުގެ ދިފާއުގައި ވާހަކަ ދައްކަވަމުންނެވެ.\nބަރުލަމާނީ ޕެޓިޝަންގައި ސޮއިކުރައްވާފައިވާ ހެންވޭރު ހުޅަނގު ދާއިރާގެ މެންބަރު އަދި އެމްޑީޕީގެ ޗެއާޕާސަން ހަސަން ލަތީފް ވެސް ވިދާޅުވެފައިވަނީ ވަކި ވެރިކަމުގެ ނިޒާމަކަށް އެމްޑީޕީގެ ގުނަވަނަކުން ފާސްކޮށްގެން އެންޑޯޒް ކޮށްފައި ނެތް ކަމަށެވެ.\nސެޕްޓެމްބަރު 5, 2021 15:00\nނަޝީދަކީ ލާދީނީ ދޮގުވެރިއެއް. ޝޭޚް އިމްރާން ފަދަ ދީނީ ހަމަޖެހޭ މީހުން މިގައުމަށް ބޭނުމީ\nސެޕްޓެމްބަރު 5, 2021 16:10\nކިތަންމެ ވަރަކައްތެޅުނަކަސް ﷲދެއްވި މީހަކައްނޫނީ ވެރިކަމެއް ނުލިބޭލެ ނަޝީދުގެ ވެރިކަމުގަވެސް ކަރެޕާޗަން އިންތިހާ އެއީ ނިޒާމުގެ މައްސަލައެއްނޫން\nސެޕްޓެމްބަރު 6, 2021 09:33\nނިޒާމްގޯހީތޯ އެނިޒާމަށް ޢަމަލުކުރައްވަން ތިއްބަވާފަރާތްތަކުންޢަމަލުކުރައްވާގޮތް ގޯހީތޯ


Javvugai Ufedhunu Biya Vilaa Gandakun Sifavi "Mooneh" Ge Vaahaka - Vaguthu\nކައުނުގެ ބިޔަކަމާއި ބޮޑުމިނަށް ބަލާއިރު އެންމެހައި ދިރުންތައް ލައްވާފައި މިވާ ބިމުގެ މިސާލަކީ، ބިމުގައިވާހާ ވެއްޔެއް ތެރެއިން އެންމެ ވެލި ފުކެއްގެ މިސާލެވެ. އެހެންކަމުން މި ބިންމަތިން، ޖައްވުގެ އެހެން ހުރިހާ ހިސާބެއް ބަލައި ދިރާސާ ކުރުމަކީ އެއްވެސް ޒަމާނެއްގައި ކުރެވޭނެ ކަމެއް ނޫނެވެ. އެއީ ބިން މިއޮތް ސޫރުދަ ނިޒާމު (ސޯލާ ސިސްޓަމް) ފަދަ އެތައް މިލިއަން ނިޒާމެއް މި ކައުނުގައި ވީހިނދު، މި ނިޒާމުގެ ބޭރަށްވެސް އިންސާނުންނަށް އަދި ވާސިލް ވެވިފައި ނުވާތީއެވެ.\nކައުނުގެ ހަޤީޤަތް ނޭނގޭ އެތައް ކަމެއްގެ ތެރެއިން، އެއް ކަމަކީ ކައުނުގެ މާދުރު ހިސާބުތަކުގައި އެކިއެކި ސަބަބުތަކާއި ގުޅިގެން އުފެދޭ އާދަޔާއި ޚިލާފަށް ބޮޑެތި ވިލާގަނޑުތަކެވެ. ކުންޏާއި ހައިޑްރޮޖެން އާއި ހީލިއަމް އަދި އަޔޮނައިޒްޑް ގޭސްތަކުގެ އިތުރުން ގޮތްނޭނގޭ ކިތަންމެ މާއްދާތަކުން އުފެދިފައިވާ މިފަދަ ވިލާގަނޑުތަކަށް ދެވިފައިވާ ސައިންޓިފިކް ނަމަކީ ނެބިއުލާއެވެ.\nމިފަދަ ބިޔަ ބޮޑު ނެބިއުލާއަކުން "މޫނެއް" ސިފަވާ ވާހަކައަކީ މީގެ ކުރީންވެސް ގިނަ ބައެއްގެ ސަމާލުކަން ލިބިގެންދިޔަ ވާހަކައެކެވެ. މި މަންޒަރު ނަގާފައި ވަނީ ޖައްވުގައި ދައުރުކުރާ އެންމެ ބާރުގަދަ އެއް ޓެލެސްކޯޕް މެދުވެރިކޮށް 2016 ވަނަ އަހަރުގެ ކުރީކޮޅު އެވެ.\nމި ބިޔަ ނެބިއުލާގެ ފުޅާމިނުގައި އެތައް ބިލިއަން ކިލޯމީޓަރެއް ހުރިއިރު އެ ވިލާގަނޑު ދައުރުވަނީ ދުނިޔެއާއި 6500 އަލި އަހަރާއި 10،000 އަލި އަހަރާއި ދެމެދުގެ ދުރު ހިސާބެއްގައި ކަމަށް ސައިންސްވެރިން ލަފާކުރެއެވެ. އެއް އަލި އަހަރަކީ، އެއް އަހަރުން އައްޔަށް ދަތުރުކުރެވޭ ދުރުމިން ކަމަށް ވީހިނދު، 6500 އަލި އަހަރުގެ ވާހަކަ އެހައި ހިސާބުން ޖެހެނީ ބާއްވާށެވެ.\nވިލާގަނޑުތަކުން އެކި އެއްޗެހި ސިފަ ވުމަކީ އާންމު ކަމަކަށްވާއިރު ގިނަ ބައެއްގެ ސަމާލުކަން 2016 ވަނަ އަހަރު ފެނުނު ނެބިއުލާއިން ސިފަވި މޫނަށް އަމާޒުވި އެއް ސަބަބަކީ އެ މޫނުގެ ބޮޑުމިން އިންސާނުން މި ދިރިއުޅޭ ދުނިޔެފަދަ އެތައް މިލިއަން ދުނިޔެއެއް އެއްކޮށްލުމުން ވާހާ ބޮޑު ވެދާނެ ކަމަށް ޤަބޫލުކުރެވޭތީއެވެ.\nމި ނެބިއުލާ އިން ސިފަވާ "މޫނު"ގެ ފުޅާމިނުގައި 162 މިލިއަން މޭލު ހުރިކަމަށް ބެލެވޭއިރު މިއީ ދުނިޔެއާއި، މި ސޫރުދަ ނިޒާމުގައި ދުނިޔެއާއި އިންވެގެން އޮތް ގުރަހަ، ޒުހުރަތު (ވީނަސް) އާއި ދެމެދުވެސް ގާތްގަނަޑަކަށް ހުރި ދުރުމިނެވެ. މިފަދަ ވިލާގަނޑެއްގެ އަނދިރިކަން ދުނިޔެއަށް ވެރިވެއްޖެނަމަ މި ސޫރުދަ ނިޒާމުގެ ތަރި، ނުވަތަ އިރުގެ އަލިކަން ހަމަޔަށް ލިބުމަށް ހުރަސްއެޅި ހިނދުކޮޅެއްގެ ތެރޭގައި ދުނިޔޭގައިވާހައި ދިރުމެއް ނެތި ހަލާކުވެދާނެއެވެ.\nކޮންމެއަކަސް ބާރުގަދަ ޖައްވީ ޓެލެސްކޯޕަކުން އިންސާނުން ދުށް މި މަންޒަރަކީ އިތުރަށް ބަލައި ދިރާސާ ކުރެވޭ ވަރަށްވުރެ މާ ދުރުގައިވާ ކަމެކެވެ. އެހެންކަމުން އެ ފެނުނު "މޫނު"ގެ ހަޤީޤަތް، ނުވަތަ އެއީ ސީދާ ކޮން އެއްޗަކުން ކިހިނެއް އުފެދިފައިވާ ވިލާގަނޑެއްކަމެއް ވެސް އޮތީ ނޭނގުމެއްގެ ތެރޭގައެވެ. ހަމައެކަނި އެނގޭ ކަމަކީ އާދަޔާއި ޚިލާފު އެތައް ކަމެއް އަބަދާއި އަބަދުމެ ހުއްޓުމެއްނެތި ހިނގަމުންދާ މި ކައުނުގެ ކޮންމެ ކަމަކީވެސް އަދި ކޮންމެ ސިފައަކީވެސް، ޢާލަމްތަކުގެ ވެރި ﷲ ސުބްޙާނަހޫވަތަޢާލާގެ ކުޅަދުންވަންތަކަމަށް ހެކިދޭ ކަމެއް ކަމެވެ.\nފިރުއައުނުމުދާގެ އާވައްތަރެއް ކަނޑުގެ އަޑިން ހޯދައިފި\nއޭޕްރީލް 17, 2021 05:06\nﷲ އަކުބަރު، މޮޅަށް ދެކެދެނެވޮޑިގެންވަނީ ﷲސުބުހާނަހޫ ވަތައަލާ.\nއޭޕްރީލް 17, 2021 05:23\nމޫނެ އްސިފަ އެ އްނުކުރެވޭ!!


Covid-19: Raamamakunu Thah Beynunkohgen Kuri Vaccine Test Thah Kaamiyaab Vejje - Vaguthu\nކޮވިޑް-19: ރާމާމަކުނުތައް ބޭނުން ކޮށްގެން ކުރި ވެކްސިން ޓެސްޓްތައް ކާމިޔާބު ވެއްޖެ\nއިނގިރޭސިވިލާތުގެ އޮކްސްފޯޑް ޔުނިވަސިޓީން ކޮވިޑް-19 އަށް އުފެއްދި ވެކްސިން ރާމާމަކުނުތައް ބޭނުން ކޮށްގެން ޓެސްޓްކޮށް، ކާމިޔާބު ވެއްޖެ ކަމަށް މީޑިއާ ރިޕޯޓްތައް ބުނެފިއެވެ.\n"ނިއުޔޯކް ޓައިމްސް" އިން ރިޕޯޓް ކުރާ ގޮތުގައި އޮކްސްފޯޑްގެ ވެކްސިން ވަނީ ހަ ރާމާމަކުނަކަށް ދީފައެވެ. ވެކްސިން ދިނުމަށް ފަހު އެ ރާމާމަކުނުތައް ވަނީ ކޮވިޑް-19 ވައިރަސް ހުރި ތަނެއްގައި ގެންގުޅެފައެވެ. ނަމަވެސް ވެކްސިން ދިން ފަހުން 28 ދުވަސް ވަންދެން ރާމާމަކުނުތައް ކޮވިޑް-19 ވައިރަސް ހުރި ތަނެއްގައި ގެންގުޅުމުން ވެސް ކޮވިޑް-19 ވައިރަސްގެ އެއްވެސް އަސަރެއް އެއިން އެއްވެސް ރާމާމަކުނަކަށް ކޮށްފައެއް ނުވެއެވެ. ވެކްސިން ދިން ރާމާމަކުނުތައް އުޅުނީ ކޮވިޑް-19 ވައިރަސް ޖެހިފައިވާ ރާމާމަކުނުތަކަކާއި އެކުއެވެ.\nރާމާމަކުނުތަކަށް ކޮވިޑް-19 ދީގެން ޓެސްޓްތައް ކުރިއަށް ގެންގޮސްފައި ވަނީ އެމެރިކާގެ މޮންޓާނާގައި ރޮކީ މައުންޓެއިން ލެބޯޓްރީގައެވެ.\nމި ވެކްސިން އިންސާނުން ބޭނުން ކޮށްގެން ޓެސްޓް ކުރުމުގެ މަސައްކަތް މިހާރު ވަނީ ފަށާފައެވެ.\nރާމާމަކުނަށް ވެކްސިން ދިނުމުން ރަނގަޅު ނަތީޖާއެއް ފެނިފައި ވީނަމަވެސް މިއީ އިންސާނުންނަށް އެންމެ ރައްކާތެރި ވެކްސިނެއް ކަން ކަށަވަރު ވާނީ އިންސާނުން ބޭނުން ކޮށްގެން ކުރަމުން އަންނަ ޓެސްޓްތަކުގެ ނަތީޖާ ލިބުމުންނެވެ. އެނަތީޖާ އެންމެ އަވަހަށް ވެސް ލިބޭނީ އަންނަ ސެޕްޓެމްބަރ މަހު ކަމަށް ލަފާ ކުރެވެއެވެ.\nސެޕްޓެމްބަރ މަހު ވެކްސިންގެ ނަތީޖާ ލިބި، އެއީ އިންސާނުންނަށް ބޭނުން ކުރަން އެންމެ ރަނގަޅު ވެކްސިނެއް ކަން ކަށަވަރުވި ނަމަވެސް އިންސާނުން ބޭނުންވާ ވަރަށް ވެކްސިން ފޯރުކޮށްދިނުމަށް އަދި އިތުރު ދުވަސްތަކެއް ނަގާނެ އެވެ. އެހެންކަމުން އަދި ކޮވިޑް-19 އަށް ވެކްސިނެއް ލިބޭނެ ދުވަހެއް ސީދާ ބުނާކަށް ނޭނގެއެވެ.\nނަމަވެސް އޮކްސްފޯޑްގެ ވެކްސިން އުފެއްދުމުގެ މަސައްކަތް މިހާރު ވެސް ވަނީ ފަށާފައެވެ. އެހެންކަމުން އިންސާނުންނަށް ވެކްސިން ބޭނުން ކުރަން ހުއްދަ ލިބިއްޖެނަމަ ވަރަށް އަވަހަށް ގިނަ ބަޔަކަށް ވެކްސިން ލިބުމުގެ ފުރުސަތު އެބައޮތެވެ.\nއޭޕްރީލް 29, 2020 22:21\nރާއްޖޭގެ ބޭސްވެރިން ހަދާ ބޭސް ފުރަތަމާ ދޭން ފެންނަނީ މަގުމަތީގަ ގިނަވެގެން މިއުޅޭ ބުޅަލަށް. އެއަަށް ގޮތެއް ނުވިއްޔާ އިންސާނުން ބޭނުން ކުރަން ވާނީ.\nއޭޕްރީލް 29, 2020 23:09\nއޭޕްރީލް 30, 2020 04:39\nއޭޕްރީލް 30, 2020 04:58


Member Wadde Maraalan Govaali Teacher Suspendkohfi - Vaguthu\nއުނގޫފާރު ދާއިރާގެ މެމްބަރު މުހައްމަދު ވަހީދު (ވައްޑެ)\nރައްޔިތުންގެ މަޖިލީހުގެ އުނގޫފާރު ދާއިރާގެ އެމްޑީޕީގެ މެންބަރު މުޙައްމަދު ވަހީދު (ވައްޑެ) މަރާލަން ޖެހޭ ކަމަށް ބުނެ ޕޯސްޓް ކުރި ނ. ކުޑަފަރީ ސްކޫލްގެ އިސްލާމް ޓީޗަރު މުޙައްމަދު އަޝްރަފް ސަސްޕެންޑްކޮށްފިއެވެ.\nމި މައްސަލައާ ގުޅިގެން އެޑިއުކޭޝަން މިނިސްޓްރީގެ ޕާސަނަލް ސެކްރެޓަރީ އަހުމަދު އަދީ ވިދާޅުވެފައިވަނީ އެ މެސެޖް ލިބުމާއިއެކު ސްކޫލުގެ ޕްރިންސިޕަލްގެ ސަމާލު ކަމަށް އެ ކަން ގެނެސްފައިވާ ކަމަށެވެ. އަދި އެ ޓީޗަރު ޖަވާބުދާރީކުރުވުމަށް ފަހު، މައްސަލައިގެ އިދާރީ ތަހުގީގެއް ފަށާފައިވާ ކަމަށެވެ.\n"މިހާރުވެސް މުވައްޒަފަށް ވާނީ ފިޔަވަޅު އަޅާފައި" އަހުމަދު އަލީ ކުރެއްވި ޓްވީޓެއްގައި ވިދާޅުވެފައިވެއެވެ.\nކުޑަފަރީ ސްކޫލްގެ ޕްރިންސިޕަލް އަހްމަދު ހުސައިން "ވަގުތު" އަށް ވިދާޅުވީ އެޑިއުކޭޝަން މިނިސްޓްރީގެ ފަރާތުން އެ ތަހުގީގު ހިނގަމުންދާ ކަމުގެ މެސެޖް ލިބިފައިވާ ކަމަށެވެ. އަދި އެ ތަހުގީގު ނިމެންދެން އެ ޓީޗަރު ސަސްޕެންޑް ކޮށްފައިވާ ކަމަށެވެ. އެއީ 30 ދުވަހުގެ މުއްދަތަކަށް ކަމަށެވެ.\n"އެޑިއުކޭޝަން މިނިސްޓްރީއިން ބަލަމުންދާ މައްސަލައެއްގައި، ސިވިލް ސާވިސް ގާނޫނުގައި ވެސް އޮންނަ ގޮތުގެ މަތިން ސަސްޕެންޝަންގެ ފުރަތަމަ 30 ދުވަހުގެ މުއްދަތު ކުރިއަށް ދަނީ،" ޕްރިންސިޕަލް ވިދާޅުވިއެވެ.\nވައްޑޭ މަރާލަން ގޮވާލައި އެ މީހަކު ޕޯސްޓެއް ކޮށްފައިވަނީ ކައުންސިލް އިންތިޚާބުގެ ކެމްޕޭންގައި ވައްޑެ ދެއްކެވި ވާހަކައެއް ހިއްސާ ކުރަމުންނެވެ. އެއީ ކުރީގެ ރައީސް އަބްދުﷲ ޔާމީންގެ ވެރިކަމުގައި މަރަށް މަރު ހިފަން ކެބިނެޓްގައި މަޝްވަރާ ކުރުމުން ވައްޑެ އެ ކަމަށް ފާޑުވިދާޅުވެފައި އޮތުމުންނެވެ. އެ ކަން ކުރަން އުޅުނު މީހުން ވައްޑެ ސިފަ ކުރެއްވީ "ސިކް" މީހުންގެ ގޮތުގައެވެ.\nމެއި 9, 2021 13:05\nއަނހަ އެކަމަކު ރައީސްޔާމީން ގޮއްވާލަންބުނި ކަލޭގެ ހަށްޔަރެއްނުކުރޭ ހެޔޮނުވާނެ ތިހެންނަހަދާ އިންސާނިއްޔަ ވަންތަކަން އިސްކުރުމަށް ފުލުހުންނަށް ގޮވާލަން .\nމެއި 9, 2021 14:05\nއިންސާފު މިނަނީ ކުލައިން. އިއްޔެ ރައީސް ޔާމީނަށް ހަމަލާދޭން ގޮވީ... ގައުމަކީ ޖަންގައްޔެކޭ އެއްފަދަ. ގާނޫނު ތަންފީޒެއް ނުވި.. ވެރިއަކު ނެތް. ... އިރުކޮޅަކުން އެސޮރުވީ މޮޔައަކަށް. ގަމާރަކަށް. ދެބަންދިހަރަކަށް.\nމިހުރިހާ ކަމަކީ ސަރުކާރެކޭ ކިޔާފަ މިއޮތް މުޑުދާރު އެތިގަނޑުގެ ނޮހޮރުއްޕާން. ހުސް ޑްރާމާ ކުޅެނީ... މަކަރުން ގައުމު ހަލާކު ކުރަނީ. ދީނާ ކުޅެގެން އެއްބަޔަކު އަނެއްބަޔަކާ ޖައްސުވަނީ.. އެކަކު. ސަހުޔޫނީ އަކަށް ހަމަލާ ދެނީ. އަނެކަކު އިމާމަކަށް ހަމަޅަދެނީ. މީހުން މަރަން ގޮވަނީ. ބަލަނީ ޔިމާ ކުލައިގެ ވަލުޖަނަވާރުން ހެދިގެން އުޅެންޏާ.. މި ގައުމު ސަލާމަތްވުމެއްނެތް. އަނިޔާވެރިކަން އިންތިހާ.\nމެއި 9, 2021 15:22\nއިސްލާން ޓީޗަރު ވެސް ހައްޔަރެއް ނުކުރެއޭ!! ޗަސްޕެޑެކޯލަ ކުރީ!!! ނަޝީދު ކަރު ބުރި ކުރަން ގޮވި ޕީޕީއެމް އައިސްތު ވެސް ހައްޔަރެއް ނުކުރެ އެއްނު؟؟ މި ރާއްޖެ މި މީހުން މަރަން ގޮވާ މީހުން މިނިވަން ކަން މަތީ އުޅޭ ޤައުމެއް.. އަޖައިބެއް ކަލަ ޤައުމެއްމިއީ\nމެއި 9, 2021 13:12\nހަގީގަތުގަވެސް ވަށްޑެ ތައުބާވާންޖެހޭ އެކަމަކު އިންސާނަކުމެރުމަށް ގޮވައިގެންނުވާނެ އެއީ ގާނޫނީ ކުށެއް ނޫނީ ރައީސްޔާމީން ގޮއްވާލަންބުނިމީހާ ބުނިހެން މައާފަށް އެދޭ .\nމެއި 9, 2021 13:19\nއެއްވެސް މީހަކަށް އަނިޔާވެރިވާން ގޮވުން އެއީ ރަނގަޅުކަމެއް ނޫން.ވައްޑެގެވެސް ޒިންމާއެއް އެބައޮތް.ހިތައް އައިހާ އެއްޗެއް ބުނުން / ލިޔުން އެއީ އަދި އެންމެ ރަނގަޅުގޮތެއް ނޫން އިނގޭ ރޯނުއެދުރު ވައްޑެ.\nޔާމީން މަރާލަން ގޮވި އެމްޑީޕީ އެކްޓިވިސްޓް އެހުރީ ދޫވެފައި. ކޮބާ އިންސާފަކީ\nމެއި 9, 2021 19:44\nމިގައުމުގައި އިންސާފު ލިބޭނީ މުރތައްދުންނަށާ މުނާފިގުންނަށް.\nމެއި 9, 2021 13:30\nބަލަ ބޭނުންހާ ވާހަކައެއް ދެއްކުމުން ސަސްޕެންޑް ކުރާކައް ނުޖެހޭތޯ؟\nމެއި 9, 2021 13:36\nދެންކޮބާ ޔާމީން ގޮއްވާލަން ބުނި މީހާ؟ ހައްޔަރެެއް ނުކުރޭ؟؟ ވެދާނު ތި ވައްޑޭއެއް މަރާލަން ބުނީ މަޖާޒީގޮތުން ކަމަށްވެސް...\nމެއި 9, 2021 15:26\nއަންނި ކަރު ބުރި ކޮށްލާނަމޭ ބުނި އަސްތުގެ ވާހަކަވެސް ލިޔެލިނަނަ ފުރިހަމަވީސް ޕާޓީ މީހާވީމަ ނުކެރުނު ދޯ ލިޔެލާކަށް؟؟ ތީތީ ކަޑައޭ ބުރޯ.. މިރާއްޖޭގަ މީހުންނަތަންގޮވި ކާކު ހައްޔަރު ކުރީ؟؟ ތިޔަ ޓީޗަރުވެސް ނުކުރެއެއްނު؟؟ މުސާރަލިބޭ ސަސްޕެންޝަނަކީ އިތުރު ޕުރަމޯޝަނެއް\nމެއި 9, 2021 13:45\nމަރުގެ ހުކުމް އަންނަ ޒާތުގެ ވާހަކަތައް ދައްކާ މީހުންނަށްް އެކަން ބަޔާންކޮށްދީ ހަނދާން ކޮށްދިނުމަކީ ކުށެއްތަ؟\nމެއި 9, 2021 15:30\nރީނދޫ ބައިގައިގެ މީހުން ބުނަނީ ޔަހޫދީންގެ ބުނުން. އެމީހުންނަކީ ކުށުން މައުސޫމުވެގެންވާ ބައެކޯ.\nމެއި 9, 2021 13:54\nމިހާރު މިގައުމަށް ޖެހިފައިވާ އެންމެ ބޮޑު ފިތުނައަކީ ޢިލްމާނުލާ ވާހަކަ ދެއްކުމުގެ ފިތުނައެވެ. ޝަރުޢީ ޢިލްމާނުލާ އެމީހެއްގެ އަމިއްލަ ބުއްދިއަށް ވިސްނޭގޮތަށް އިސްލާމީ ޝަރީޢަތުގައިވާ ކަމަކުންކުރެ ކަމެއް އެންމެނަށް ވިސްނުވައިދޭން އުޅުމަކީ އެންމެ ބޮޑު ފިތުނަ.\nމެއި 9, 2021 15:12\nމީ އިންސާފުތަ؟ ފްރީޑަމް އޮފް ސްޕީޗް އިންނަނީ ވަކި ބަޔަކަށްތަ؟\nމެއި 9, 2021 19:55\nއެކަން ގަބޫލު ކުރާނީބރީނދޫ ކުލައިގެ މީހުން އިދިކޮޅުގަ ތިބޭއިތު.. އޭރު ހިނގާނީ މޮޑަން ޔޫރަޕުގެ މިނިވަން ޑިމޮކްރަސީ.. އެމީހުން ވެރިކަމުގައި ހިންގާނީ ހިޓްލަރުގެ ގާނޫނު. މިމީހުންނަށް ގާނޫނުވެސް ތަންފީޒް ނުކުރެވޭ. ރޯޔަލްވެފަ ތިބެނީ. ހަމަ ފައްކާ ޔައުޖޫޖު މައުޖޫޖުންގެ ބައިގަނޑެއް ވެރިކަމުގައި މިތިބީ. ތިމާމެންގެ މައްޗަށް ގާނޫނު ނުހިނގާ. ތިމާމެނާ ދެކޮޅު ކޮންމެ މީހަކު ވީ އަނދަގޮނޑިޖަހަން... އަނިޔާވެރިކަމުގައި އިޒްރޭލަށް ދޫނުކުރާ ސަތުކާރެއް މިތާ މިއޮތީ.\nމެއި 9, 2021 15:17\nވަކި ބަޔަކަށްތަ ފްރީޑަމް އޮފް ސްޕީޗްގެ ދަށުން ބޭނުން ހާ އެއްޗެއް ކިޔެނީ،\nމެއި 9, 2021 15:38\nއިސްލާމް ދީނާ ހިލާފު ވާހަކަ ދައްކާ ކޮއްމެމީހަކުމިދުނިޔޭގަތިހެންއާރާބާރުގައުޅުމަށްދޫކޮއްލަށްވަނީއިމްތިހާނަކަށެވެ ހިއްޕެވުންވަނީވަރުގަދަކުއްލިހިއްޕެވުމަކުންނެވެ ދޮގުކޮއްކޮއްތިހެންނިކަންދާއިމްވެބަލާށެވެ ނުވެވޭނެކަންޔަގީނެވެ\nމެއި 9, 2021 16:18\nރާއްޖޭގައި ލާއިންސާނީ ޢަމަލުތަށް ހިންގާފަރާތްތަކަށް އަދަބު ނުދެވުމަކީ މި ޙަމަލާ މެދުވެރިވާން ދިމާވި ސަބަބެވެ. އެމްޑީޕީއަކީ މިފަދަ ލާއިންސާނީ ޢަމަލު ހިންގާފަރާތްތަކުގެ ދިފާއުގައި ވާންޖެހުނު ކޮންމެ ޤުރްބާނީއެއްވާބައެކެވެ. މިގޮތުން ފެބްރުއަރީގެ ބޮޑުހުޅުޖެހި ފަރާތްތަށް ދިފާއުކޮށް ރ ޔާމީނަށް ދިން ބޮމުގެ ހަމަލާގައި ކުއްވެރިވި ފަރާތްތަށް ޖަލުންނެރެ ދޫކުރުމާއި ޑރ އަފްރާޝިމްގެ ޤާތިލުން ދިފާއުކުރުމާއި މިހެންގޮސް ކިޔާނެކަމެއްނެތެވެ. މަޖީދީމަގު ބަންދުކޮށް ހީވަނީ މިއީ ރާއްޖޭގައި މުޅިން އަލަށް ކަމެއްކޮށްގެން އުޅޭހެންނެވެ.\nމެއި 9, 2021 17:02\nސަ ރުކާ ރުގަ މިތިބަ ބުރާންތި ތަކާ ކިވާ ރައީސ1 ޔާމިން މާރާލަން ގޮވި މީހާ އެއީ ހަމަ މުނިވަނެއް ކެނެރީގެ ބުއްޅަބެއައް ހަމަލާދިން މީހުން މިހާރުން މިހާރައް ދޫކޮއްލަން ގޮވާލަބް ..\nމެއި 9, 2021 19:08\nކޮބާހޭ ޔާމީން މަރަން ގޮވިމީހާ\nމެއި 9, 2021 21:34\nވައްޑެ ދީނަށް ފުރައްސާރަ ކުރީމަ އޯކޭ.؟؟؟؟؟


Hdh atholhugai voleeboalha mubaaraatheh baahvanee, hoastkurumah vanee hulhuvaalaafa\nހދ އަތޮޅުގައި ވޮލީބޯޅަ މުބާރާތެއް ބާއްވަނީ، ހޯސްޓްކުރުމަށް ވަނީ ހުޅުވާލާފަ\nހދ އަތޮޅު ކައުންސިލުން އިންތިޒާމްކޮށްގެން އަންނަ ނޮވެމްބަރުމަހު ހދ އަތޮޅަށް ހުޅުވާލައިގެން ވޮލީބޯޅަ މުބާރާތެއް ބާއްވަން ނިންމައިފި އެވެ. މިމުބާރާތް ހޯސްޓްކުރަން ބޭނުންވާ ރަށެއް ހޯދުމަށް މިހާރު ވަނީ ފުރުސަތު ހުޅުވާލާފަ އެވެ.\nހޯސްޓްކުރުމަށް ޝައުގުވެރިވާ ފަރާތްތަކުން މިމަހު 25 ވަނަދުވަހުގެ ހެނދުނު ދިހައެއްގެ ކުރިން އެއިދާރާއަށް ޕްރޮޕޯޝަލް ހުށަހެޅުމަށް ވަނީ ހުޅުވާލާފަ އެވެ. އެކައުންސިލުން ބުނީ މިމުބާރާތް އިންތިޒާމްކުރުމަށް އެދި ހުށަހަޅާނެ ފޯމް އެއިދާރާގެ ކައުންޓަރުން ލިބެންހުންނާނެ ކަމަށެވެ.\nފިރިހެން އަދި އަންހެން ޑިވިޒަނަށް ބަހާލައިގެން ކުރިއަށްގެންދަން ހަމަޖެހިފައިވާ މިމުބާރާތުގައި ބައިވެރިވެވޭނީ ރަޖިސްޓްރީކުރެވިފައިވާ ހދ އަތޮޅުގެ ކުލަބު ޖަމްއިއްޔާ އަދި އަތޮޅުގެ ރަށު ކައުންސިލްތަކަށެވެ. ކޮންމެ ރަށްށަކުންވެސް އެއް ޓީމަށް ވުރެ ގިނަ ޓީމް މިމުބާރާތްގައި ބައިވެރިވެވިދާނެކަމަށް އެކައުންސިލުން ނެރުނު އިއުލާންގައި ބުނެފައިވެ އެވެ.\nމުބާރާތާ ގުޅޭގޮތުން އިތުރަށް މައުލޫމާތު ސާފު ކުރައްވަން ބޭނުންފުޅުވާނަމަ ނަންބަރު 7999319 އާ ގުޅުއްވުމުން ލިބޭނެ ކަމަށް އަތޮޅު ކައުންސިލުން ހާމަކުރެ އެވެ.\nހދ އަތޮޅު ކައުންސިލުން އަތޮޅަށް ހުޅުވާލައިގެން އަންނަމަހު ފުޓްބޯޅަ މުބާރާތެއްވެސް ފެށުމަށްދަނީ ތައްޔާރުވަމުންނެވެ.


Faharehgai mi fahu furusath kamahves Vedhane! | Dhiislam\nފަހަރުގައި މިއީ ފަހު ފުރުޞަތުކަމަށްވެސް ވެދާނެ!\nޙަސަން ޒަހީނު މެއި 3, 2020\nނަޞީބުގެ މޫސުން ފެށުނީއެވެ. ލިބިގަތުމަށް އަވަސްވެގަންނާށެވެ. މިއީ ފުރުޞަތުގެ ފުރުޞަތެވެ. ދަނޑިވަޅުގެ ބޭނުންހިފުމަށް ފޫގަޅާލާށެވެ. ތިބާ ބޭނުންވަނީ ކޮންގޮތެއް ތޯއެވެ! ޙަޔާތުގައި ކުރެވިފައިވާ ކުށްފާފަތައް ފޮހެލަންތޯއެވެ! ތަޢުބާވެ މާތްﷲގެ މަގަށް އެބުރި ރުޖޫއަވާންތޯއެވެ! ކުރިމަތި މިލެވުނީ އެދުވަސްތަކާއެވެ. ފުރުޞަތުތައް ބައިވަރެވެ. ތިބާގެ ހިތްވަރާއި ކެރުންހުރި މިންވަރަކުން ލިބިގަތުމަށް އަވަސްވެގަންނާށެވެ. ތިބާ ހޯދަށް އެނދުނު މިންވަރަކަށް ލިބޭނެއެވެ. ބޭނުންވަނީ ތިބާގެ ހިތްވަރެވެ.\nބޭނުންވަނީ ކޮންކަމެއްތޯއެވެ! ނަރަކައިގެ ހޫނުން ތިބާގެ މޫނު 70 އަހަރުގެ ދުރުމިނަން ގެންދަންތޯއެވެ. އެފުރުޞަތުވެސް އެބައޮތެވެ. އެކަމަށް ތިބާ އެދޭނަމަ މި ބަރާކާތުގެ މޫސުން ރަނގަޅަށް ލިބިގެންނާށެވެ. ރޯދައިގެ ފައިދާ ހެޔޮގޮތުގައި ހޯދުމަށް ފޫގަޅާލާށެވެ. ރަމަޟާން މަހުގެ ހުރިހާ އަޅުކަމެއް އިޚްލާސްތެރިކަމާއެކު އަދާކުރާށެވެ. ހޭދަކުރުން އިތުރުކޮށް ދުލުން ހެޔޮބަސްބުނާށެވެ. ރޭއަޅުކަމާއި ޤުރުއާން ކިޔެވުން ގިނަކުރާށެވެ. އެގޮތުގައި އިޚްލާސްތެރިކަމާއެކު ރޯދަ ފުރިހަމަކުރާށެވެ. އޭރުން އެއީ މާބޮޑުކަމެއްނޫނެވެ. ތިބާގެ މޫނު ނަރަކަޔާ 70 އަހަރުގެ ދުރުމިނަށް ގެންދެވިދާނެއެވެ. ނަބިއްޔާ صلى الله عليه وسلم ޙަދީޘްކުރައްވާފައިވެއެވެ. “ مَنْ صَامَ يَوْمًا فِى سَبِيْلِ اللَّه بَاعَد اللّهُ وَجْهَهُ عَنِ النَّارِ سَبْعِيْنَ خَرِيْفًا “ (رواه البخاري ومسلم) މާނައީ ”މީހަކު އެންމެ ދުވަހަކު ވެސް ﷲ އަށްޓަކައި ރޯދައެއް ހިފައިފި ނަމަ، އެމީހެއްގެ މޫނު ނަރަކައާއި ހަތްދިހަ އަހަރުގެ ރާސްތާއަކަށް މާތްﷲ ދުރުކުރައްވާނެއެވެ.“\nދެންތިބާ ބޭނުންވަނީ ކޮންކަމެއްތޯއެވެ. މިއީ ފުރުޞަތުގެ މޫސުމެވެ. ތިބާބޭނުންނަމަ 83 އަހަރު ގަދައަޅާ މަސައްކަތްކޮށް ހޯދޭ ނިޢުމަތާއި ޘަވާބުވެސް ”އެއްބުރުން“ ހޯދިދާނެއެވެ. އެފުރުޞަތުވެސް އެބައޮތެވެ. އެކަމަށް ތިބާ އެދޭނަމަ ހިތްވަރަކާއެކު މަސައްކަތް ފަށާށެވެ. ބޭނުންވަނީ އެރޭ އަތުލުމެވެ. އެހެންނަމަވެސް އެއީ ސިއްރެކެވެ. ހަދިޔާގެ ބޮޑުކަމާއެކު ހޯދުމަށް ކުރަންޖެހޭ މަސައްކަތްވެސް ބޮޑުވާނެއެވެ. ތިބާ ރޯދަމަހުގެ އަޅުކަންތައް ފުރިހަމައަށް އަދާކުރާށެވެ. ރޯދަހިފުމާއެކު ޤުރުއާންކިޔަވައި ނަމާދުތައް ބަރާބަރަށް ކުރާށެވެ. ރޭއަޅުކަމުގައި ވަގުތައް ހޭދަކުރާށެވެ. ވަކިން ޚާއްޞަކޮށް ފަހުދިހައިގެ ރޭތަކެވެ. އޭރުން އެއީ ލިބިދާނެ ފުރުޞަތެކެވެ. އެހެންނަމަވެސް ހަނދާން ނައްތާނުލާށެވެ. އިޚްލާސްތެރިކަމާއެކު ރޯދަޔާއި އެހެނިހެން އަޅުކަންތައް ކުރުމަށެވެ. އެއީ މުހިންމު ކަމެކެވެ.\nއަދިވެސް ފުރުޞަތުތައް އެބަހުއްޓެވެ. މިއީ ރަނގަޅު މޫސުމެކެވެ. ގެއްލިއްޖެނަމަ އަބުރާ ލިބުމުގެ ފުރުޞަތު ފަހަރުގައި ދެން ތިބާއަށް ނުލިބިދާނެއެވެ. އެކަން ތިބާ ހަނދާންކުރާށެވެ. ތިބާ ބޭނުންވަނީ ތިބާގެ ވެރިރައްބާ ބައްދަލުވާ ދުވަހު ޚާއްޞަ ގޭޓަކުން ޝަރަފުވެރިކަމާއެކު ދާއިމީ ސުވަރުގެއަށް ވަނުމަންތޯއެވެ. އެފުރުޞަތުވެސް ލިބިދާނެވެ. ތިބާ މި ބަރަކާތްތެރި މަސްވަރުގެ ބޭނުން ހެޔޮގޮތުގައި ހިފާށެވެ. ފުރިހަމައަށް ރޯދަހިފާށެވެ. އޭރުން އައްރަޔާންގެ ނަންދީފައިވާ ޚާއްޞަ ދޮރުކޮޅުން ތިބާއަށްވެސް ސުވަރުގެ ވަނުމުގެ ނަޞީބު ލިބިދާނެއެވެ. ނަބިއްޔާ صلى الله عليه وسلم ޙަދީޘް ކުރައްވާފައިވަނީ މިފަދައިންނެވެ. “ إِنَّ فِى الْجَنَّةِ بَابًا يُقَالُ لَهُ الرَّيَّانُ يَدْخُلُ مِنْهُ الصَّائِمُوْنَ يَوْمَ الْقِيَامَةِ لاَ يَدْخُلُ مَعَهُمْ أَحَدً غَيْرُهُمْ يُقَالُ أَيْنَ الصَّائِمُوْنَ فَيَدْخُلُوْنَ مِنْهُ فَإِذَا دَخَلَ آخِرُهُمْ أَغْلِقْ فَلَمْ يَدُخُلْ مِنْهُ أَحَدٌ “ (رواه البخاري ومسلم) މާނައީ: ”ހަމަކަށަވަރުން ސުވަރުގޭގައި ދޮރުކޮޅެއް ވެއެވެ. އެދޮރުކޮޅަށް އައްރައްޔާން އޭ ކިޔެއެވެ. ޤިޔާމަތްދުވަހު އެދޮރުކޮޅުން ރޯދަވެރިން ފިޔަވައި އެހެން އެއްވެސް މީހަކު ނުވަންނަ ހުއްޓެވެ. ޤިޔާމަތް ދުވަހުން ގޮވާލެވޭނެއެވެ. ރޯދަވެރިން ކޮބައި ހެއްޔެވެ؟ ދެން އެމީހުން އެދޮރުކޮޅުން ވަންނާނެއެވެ. އެމީހުންގެ ތެރެއިން އެންމެފަހު މީހާ ވަނުމުން އެދޮރުކޮޅު ބަންދު ކުރެވޭނެއެވެ. ދެން އެކަކުވެސް އެދޮރުކޮޅުން ނުވަންނާނެއެވެ.“\nއިތުރުފުރުޞަތުތައް އަދިވެސް އެބަހުއްޓެވެ. ތިބާގެ ޙަޔާތުގައި ކުރެވިފައިވާ ކުށްފާފަތައް ފުހެލަށް ބޭނުންތޯއެވެ. އެހެންކަމަށްވާނަމަ މިއީ އެކަމަށް ލިބޭ އެންމެ ފައްކާ ފުރުޞަތެވެ. މިއަދު ތިބާއަށް ތިވަނީ އެނަޞީބު ލިބިފައެވެ. އަވަސްކުރާށެވެ. އެކަމަށް ތިމާ އެދޭނަމަ އިޚްލާސްތެރިކަމާއެކު މި މައްސަރުގެ އަޅުކަންތައް ފުރިހަމައަށް އަދާކުރާށެވެ. ނަބިއްޔާ صلى الله عليه وسلم ޙަދީޘް ކުރައްވާފައިވެއެވެ. ”ރޯދަވެރިން ރޯދަވީއްލައިފުމަށް ދާންދެން އެމީހުންގެ ފާފަފުއްސެވުން އެދި މަލާއިކަތުން ދުޢާކުރައް ވައެވެ.“ މިކަމަށް ތިބާ އެދޭނަމަ އޮތީ މާތްﷲ އެންގެވިގޮތަށް ރޯދަ ފުރިހަމަކުރުމެވެ. ޤުރުއާން ކިޔެވުން އިތުރުކުރުމާއި ދުޢާކުރުން ގިނަކުރުމެވެ. ޞަދަޤާތްދިނުމާއި ހޭދަކުރުން މެކުހަށް ޖެހުމެވެ. އެކަމަކު ހަނދާން ބަހައްޓަންޖެހޭ ކަމެއް އެބައޮތެވެ. ދެއްކުންތެރިކަން މިއިން އެއްވެސްކަމެއްގައި އިސްނުކުރުމެވެ.\nއަދިވެސް ބުނަންހެއްޔެވެ. ނަބިއްޔާ صلى الله عليه وسلم ޙަދީޘް ކުރައްވާފައިވެއެވެ. ”ރޯދަވެރިޔާގެ އަނގައިގެ ވަސް، ﷲގެ ޙަޟުރަތުގައި ގޮމަކަސްތޫރީގެ ވަހަށްވުރެ ފުރިހަމަވެގެން ވެއެވެ.“ ތިބާ އަޅެބުނެބަލާށެވެ. މިއީ ނަޞީބުވަޒަންކުރަންވީ ވަގުތެއް ނޫންތޯއެވެ. ނަޞީބުގެ މޫސުމެއް ނޫންތޯއެވެ. ތިބާގެ ޗާންސްގެ ބޭނުންކޮށްލުމަށް ލިބޭ ފުރުޞަތެއްނޫންތޯއެވެ. އަވަސްވެގަންނާށެވެ. ޙަޔާތުގައި ކުރެވިފައިވާ ކުށްފާފަތައް ފުހެލައި ތަޢުބާވުމަށެވެ. ތަޢުބާގެ ދޮރުތައްވަނީ ތިބާއަށްޓަކައި ހުޅުވިފައެވެ. މާޒީގައި ހެދިފައިވާ ގޯސްތަކާއި ކުރެވިފައިވާ ފާފަތައް ފުއްސަވާތޯ ދަންނަވާށެވެ.\nރޯދަވެރިންނަކީ ނަޞީބުން ފުރިގެންވާ ބައެކެވެ. ތިބާއަށް އެނގޭހެއްޔެވެ. ޤުރުއާން ބާވައިލެއްވީ މި މަސްވަރުގައެވެ. އެއީ ޙައްޤާއި ބާޠިލްވަކިކޮށްދިނުމަށްޓަކައެވެ. އެއްހާސްމަސްވަރުގެ ހެޔޮކަން ލެއްވީ މި މަހުގައެވެ. ބަރަކާތުން ފުރިގެންވާ ލައިލަތުލް ޤަދުރުވިލޭރޭ ލެއްވީވެސް ހަމަ މިމަހުގައެވެ. މަލާއިކަތުން މާތްﷲ އަމުރުފުޅައިގެން ބިމަން ފައިބައިވަޑައިގަންނަވަނީވެސް ހަމައެރޭގައެވެ. އެއީ އަމާންކަމުގެ ރެއެކެވެ. އެއީ ތިބާގެ ފާފަތައް ފުއްސަވާތޯ ދެންނެވުމަށް އޮތް އެންމެ ފަހިފުރުޞަތުގެ ރެއެކެވެ. މިފުރުޞަތު ނަގާނުލާށެވެ. ދެވަނަ ފުރުޞަތެއް ދެން ނުލިބިދާނެއެވެ. މިއީ އެކަމުގެ ވަގުތެވެ. ވަގުތު ތިބާއަކަށް އިންތިޒާރެއެއް ނުކުރާނެއެވެ. ތިބާ ވަގުތުގެ ބޭނުން ފުރިހަމަގޮތުގައި ހިފާށެވެ. ރޯދަމަހާ ބައްދަލުވީއެވެ. ހިތްނިޔަތް ޚާލިސްކޮށް އަޅުކަމާއި ކުރިމަތިލާށެވެ. ތިބާގެ ނަޞީބު ވަޒަންކޮށްލުމަށް ފަސްނުޖެހޭށެވެ. ފަހަރުގައި މިއީ ތިބާއަށް ލިބުނު ފުރުޞަތުކަމަށްވެސް ވެދާނެއެވެ.\nފާތިމަތު ކިފާޙު ޤުބާދު 8 މިނިޓު ކުރިން\nރ ކިނޮޅަހު ސްމައިލް ޖަމްޢިއްޔާއިން އިސްނަގައިގެން އެރަށުގެ ބިދޭސީ ފަރާތްތަކަށް މާސްކު ހަދިޔާ ކުރައްވައިފި\nޝެއިޚް މޫސާ އަންވަރު ހަސަން2ދުވަސް ކުރިން\nޢަލީ އަޙްސަން އިޙްސާން5ދުވަސް ކުރިން\nއައިޝަތު އަހުނާ6ދުވަސް ކުރިން


Miee Chocolate In Hadhaafaivaa Ge Eh - Vaguthu\nމިއީ ޗޮކްލެޓުން ހަދާފައިވާ ގެއެއް\nޗޮކޮލެޓަކީ ގިނަ ބަޔަކަށް ވަރަށް ކަމުދާ އެއްޗެކެެވެ. ގިނަ ބަޔަކު އެންމެ ފޭވްރޭޓް އެއް ކެއުމުގެ ގޮތުގައި، ޗޮކެލެޓް ފާހަގަކުރާއިރު، އާއްމުކޮށް ހާއްސަ ދުވަސް ދުވަހު ހަދިޔާއަކަށްވެސް ލިބޭ އެކައްޗަކީ ޗޮކްލެޓެކެވެ. އަދި ޗޮކްލެޓް ބޭނުންކޮށްގެން ތަފާތު އެއްޗެހިވެސް ހަދާ އުޅެއެވެ. ކުރިން ޗޮކްލެޓް ބޭނުންކޮށްގެން ހެދުންވެސް ހަދާފައި އެބަހުއްޓެވެ.\nމިފަހަރު މިހިރީ ޗޮކްލެޓް ބޭނުންކޮށްގެން ގެއެއް ހަދާފައެވެ. ފްރާންސްގައި ހަދާފައިވާ މި ގެއަކީ އެއްކޮށްހެން ޗޮކްލެޓުން ހަދާފައިވާ ގެއެކެވެ.\nގޭގެ ފުރާޅުން ފެށިގެން ފާރާއި، ގޮސް، ގޭގައި ހުންނަ ގަޑިއައި، އަދި ގާތްގަނޑަކަށް އެ ގޭގައި ހުރި ހުރިހާ އެއްޗެއް ހަދާފައި ވަނީ ޗޮކްލެޓް ބޭނުންކޮށްގެންނެވެ.\nމި ގޭގެ އެންމެ ހާއްސަ ކަމަކީ މި ގޭގައި ދިިރިއުޅެން ބޭނުންވާ ފަރާތްތަކަށް އެ ފުރުސަތު އޮތުމެވެ. އެކަމަށް ޖެހޭނީ ރިޒަވޭޝަން ހައްދާށެވެ. އަދި މި މަހުގެ5އަދި6ގައި އެ ގޭގައި އުޅެން ބޭނުންވާ ފަރާތްތަކަށް އެ ފުރުސަތު އެބަ އޮތްކަމަށް ރިޕޯޓްތައް ބުނެއެެވެ.\nމިއީ ގިނަބައެއްގެ ހުވަފެނެއް ހަގީގަތަކަށް ވުން ކަހަލައެވެ. ބައެއް މީހުންނަކީ ޗޮކްލެޓް އެމީހުންގެ ފޭވަރޭޓްއަކަށްވުމުން، އެ ބޭނުންކޮށްގެން ގެތައް ހެދުމާއި، އަދި އެ ނޫންވެސް ކަންކަން ކުރެވޭނެ މަގުމަތައް ހޯދުމަށް ވިސްނި ބައެކެވެ.\nއޮކްޓޯބަރ 3, 2018 08:37\nގެ ކިހާ ދުވަހެއް ވަންދެން ހަލާކުނުވެ ހުންނާނެބާ\nއޮކްޓޯބަރ 3, 2018 09:13\nއޮކްޓޯބަރ 3, 2018 09:23\nކުޑަކުދިބަޔަކު ކުޅެލަން ތި ގެއަށް ވައްދަންވީ! އޭރުން އެގޭނެ ތި ގޭގެ މޮޅުކަން!\nއޮކްޓޯބަރ 3, 2018 12:21\nޗޮކުލެޓޭ؟ އަހަން ނުވެސް ދަންނަން އެޔެއް އަޅެފަހެ\nއޮކްޓޯބަރ 3, 2018 15:20\nހަޖަމްނުވޭ މެލްޓެއް ނުވޭ ތަ


LaLiga: Real molhuvi iru Barca evvaruvejje | Jazeera\tލަލީގާ: ރެއާލް މޮޅުވިއިރު ބާސާ އެއްވަރުވެއްޖެ - Jazeera\nލަލީގާ: ރެއާލް މޮޅުވިއިރު ބާސާ އެއްވަރުވެއްޖެ\nސާއިފް ޝިޔާދު October 5, 2020 72 views0\nސްޕެނިޝް ލަލީގާގައި ކުޅުނު މެޗު ރެއާލް މެޑްރިޑް ކާމިޔާބުކުރިއިރު ބާސެލޯނާ ކުޅުނު މެޗުން އެޓީމު އެއްވަރުވެއްޖެއެވެ.\nރެއާލްއިން ވަނީ ލެވަންޓޭގެ ދަނޑުގައި 2-0 އިން ލެވަންޓޭ ބަލިކޮށްފައެވެ. ރެއާލްގެ ފަރާތުން ރަނގަޅު ކުޅުމެއް ފެނިގެންދިޔަ މި މެޗުގައި އެޓީމުގެ ފުރަތަމަ ލަނޑު މެޗުގެ 16 ވަނަ މިނެޓުގައި ޖަހައިދިނީ ބްރެޒިލްގެ ވިންގަރ ވިނީޝިއަސް ޖޫނިއަރއެވެ. ރެއާލްގެ ދެވަނަ ލަނޑު މެޗުގެ އިތުރު ވަގުތުގެ ތެރޭގައި ޖަހައިދިނީ ފްރާންސްގެ ފޯވާޑް ކަރިމް ބެންޒޭމާއެވެ.\nއަމިއްލަ ދަނޑުގައި ސެވިއްޔާއާ ދެކޮޅަށް ބާސާ ކުޅުނު މެޗު ނިމިފައިވަނީ 1-1 ގެ ނަތީޖާއަކުން އެއްވަރުވެގެންނެވެ. ދެ ޓީމުގެ ފަރާތުން ވެސް މޮޅު ކުޅުމެއް ފެނިގެންދިޔަ މި މެޗުގެ ފުރަތަމަ ލަނޑު ޖަހާ ލީޑު ނެގީ ސެވިއްޔާއިންނެވެ. މި ލަނޑު މެޗުގެ އަށްވަނަ މިނެޓުގައި އެޓީމަށް ޖަހައިދިނީ ލޫކް ޑިޔޮންގްއެވެ. އޭގެ ދެ މިނެޓު ފަހުން ބާސާއިން އެއްވަރުކުރިއިރު މި ލަނޑު އެޓީމަށް ޖަހައިދިނީ ބްރެޒިލްގެ ތަރި ފިލިޕޭ ކުޓީނިއޯއެވެ.\nލަލީގާގައި ކުޅުނު އެހެން މެޗުތަކަށް ބަލާލާއިރު ރެއާލް ބެޓިސްއިން ވަނީ 2-0 އިން ވެލެންސިއާ ބަލިކޮށްފައެވެ. ސެލްޓަ ވީގޯ އަތުން 2-0 އިން އޮސަސޫނާ މޮޅުވިއިރު އަލަވޭސްއިން ވަނީ 1-0 އިން އެތުލެޓިކް ބިލްބާއޯ ބަލިކޮށްފައެވެ. ކާޑިޒް އަދި ގްރަނަޑާ ކުޅުނު މެޗު ނިމުނީ 1-1 އިން ދެ ޓީމު އެއްވަރުވެގެންނެވެ.


19 ޖުލައި 2021 - 09:23 4\nއަހަންނަށް މިހެން ދިމާވާންވީ ކީއްވެ ހެއްޔެވެ؟ ކޮންމެ ފަހަރަކު ވެސް އަހަންނަށް މި ލިބެނީ ލަނޑެވެ. ކޮޅުކޮއްސެވެ. މިކަމާ ފިކުރުކޮށްކޮށް މިހާރު މޮޔަވާވަރު ވެއްޖެ އެވެ. ގޮތް ހުސްވެ މާޔޫސްވާވަރު ވެއްޖެ އެވެ. މިހެން ދިމާ މި ވީ އަލަކަށް ނޫނެވެ. އެންމެ ފަހަރަކު ދެ ފަހަރު ވެސް ނޫނެވެ. އެތައް ފަހަރަކުއެވެ. އެއް ކަހަލަ ގޮތަކަށެވެ.\nއެންމެ ފުރަތަމަ ސުހާ އެވެ. އަހަރެންގެ ހިތް އެމީހަކަށް ޓަކައި ފުރަތަމަ ވެސް ދޫކޮށްލެވުނު އަލަތު ލޯބިވެރިޔާ އެވެ. ސުހާއަކީ ރީތި ކުއްޖެކެވެ. ލޯބި މީހެކެވެ. ހިތިފަތެއްހާ ލުއި ހަށިގަނޑެއްގެ ވެރިއެކެވެ. އޭނާއަށް އަހަރެންގެ ހިތް ދެވުނީ އެހެންވީމައެއް ނޫނެވެ. ނޭނގި ހުއްޓާ ލޯބިވެވުނީމަ އެވެ. ނުބުނެވި ހުއްޓާ އޭނާއަށް އެކަން އެނގުނީމަ އެވެ.\n"އަހަންނަށް ހީވަނީ މިކުރެވޭ އިހުސާސްތައް ޒާހީއަށް ވިސްނޭނެހެން." ސުހާ ކިޔައިލީ ސީދާ އަހަރެންގެ ހިތެވެ.\nހިތުގައި ލިޔެވިފައިވާ އަކުރުތަކަށް ވަކިވަކީން ބާރުކޮށްލަމުން އޭނާ ކިޔައިލި ކަހަލަ އެވެ. އަހަރެން ނޫން ކަމަށް ހެދުނީމެވެ. ސުހާ ހިތަށް އަރާނެ އެއްޗެއް ނޭނގުނީމަ އެވެ. އޭނާއަކީ އެތައް ބައެއްގެ ހިތުގެ ވިންދުކަން ވެސް ވިސްނުނީމަ އެވެ.\n"އަހަރެން ބޭނުމީ ޒާހީ." ސުހާގެ ނިންމުން އަހަންނަށް ހިއްސާކުރި އެވެ.\nއެ ދުވަސް ވެގެން ދިޔައީ މުޅީން ތަފާތު ދުވަހަކަށެވެ. ހިތަށް ހަމަޖެހުން ލިބުނު އުފާވެރި ދުވަހަކަށެވެ. އެކުވެރިކަމުގެ ގުޅުން އާ ހަރުފަތަށް ބަދަލުވި ދުވަހަކަށެވެ. ލޯބީގެ ބަގީޗާތަކުގައި ފޮޅެމުންދާ މާމެލާމެލިން ހިތްއުފާކުރާން ލިބުނު ފުރުސަތަކަށެވެ. އެ ބަގީޗާތަކުގައި އޮށޯވެ ތިބެ އުޑުމަތީންދަ ވިލާތަކަށް ބަލައިގެން ތިބެ އުފާވެރި ތަސްވީރުތައް ކުރެހުނު ދުވަހަކަށެވެ. ހާފުސްވިލާތަކުން އުފާވެރިކަން ގެނުވި ޢީދަކަށެވެ.\nއެ ގޮތުގައި ދުވަސްތައް ފާއިތުވަމުން ދިޔަ އެވެ. ދެހިތް ދެހިތަށް މެހެމުން ގުޅުން ހަރުދަނާވަމުންނެވެ. ކުއްލިއަކަށް އަހަންނަށް އެހެން ރަށަކަށް ދާން ޖެހުނެވެ. އޮފީހުގެ މަސައްކަތް ތަކެއް ކުރުމަށެވެ. އަހަންނަކީ އައިޓީ ދާއިރާގައި މަސައްކަތްކުރާ މީހެއް ވީމަ އެވެ. އެ ރަށުގެ ކައުންސިލް އިދާރާގެ ނެޓުވޯކު މަސައްކަތްތަކެއް ކުރުމަށެވެ. އެއްމެ ދުވަހަކަށް ނޫނެވެ. އެއް މަސްދުވަހަށެވެ.\n"ދެން ތި ދާރަށުން ކުއްޖަކު ހޯދާނީކީ ނޫން އިނގޭ." ސުހާގެ އެ ޖުމުލަ އިވިފައި އަހަންނަށް ހުއްޓެވުނެވެ.\nއޭނާ އެގޮތަށް ވިސްނީ ކީއްވެ ބާއޭ ހިތަށް އެރި އެވެ. އެ ފަދަ ނަޒަރަކުން އަހަންނާ މެދު އޭނާ ވިސްނާނީ ކޮންމެވެސް ކަމެއް ވީމައޭ ހިތަށް އެރި އެވެ. އެހެން ނޫންނަމަ އެގޮތަށް ވިސްނަންވީ ކީއްވެ ހެއްޔެވެ؟ އެ ފަދަ ޖުމުލައެއް އޭނާގެ ދުލުން ބޭރުވަންވީ ކީއްވެ ހެއްޔެވެ؟ އަހަރެން ބޭނުންވީ އެ ކަން މަޖަލަކަށް ހަދާށެވެ. އެއީ ސަމާސާއެއް ކަމަށް ވިސްނާށެވެ. އެހެންވެ ސުހާއާ ދިމާއަށް ބަލައިލަމުން ލޮލާއި ތުންފަތުން ނޫނެކޭ ބުނެލީމެވެ.\n"ދެން ސުހާ ވެސް އެހެން ދިމާއަކަށް ދާނީއެއް ނޫން." ސުހާގެ ނޭފަތުގައި ހިފައި ލަމުން ލާނެތް ރާގެއްގައި ބުނެލީމެވެ.\nސުހާ ހައިރާން ކަމާއެކު އަހަރެންގެ މޫނަށް ބަލައިލި އެވެ. އޭނާގެ މިޒާޖަށް އައި ކުއްލި ބަދަލާއެކު އަހަންނަށް ވިސްނައިލަން މަޖުބޫރުވި އެވެ.\n"ކިހިނެއް؟ ކިހިނެއް ޒާހީއަށް.." ސުހާ ބުނަން އުޅުނު ވާހަކަ ފުރިހަމަ ނުކުރެވުނެވެ.\n"އާނ! މިގޭ ދޮރުގައި ޓަކިޖަހައިލަ ޖަހައިލާ އެތައް ބަޔަކު އެތިބެނީ. އެހެންވީމަ ހަމަ އެ ވެސް ވެދާނެ ގޮތެކެއްނު ދޯ." ސުހާއަށް ލިބުނު ހައިރާންކަމުން އަހަންނަށް ކުރެވުނީ އެހެން މާނައެކެވެ.\nސުހާގެ މޫނަށް ބަލައިގެން އިނދެ އަހަރެން ބުނެލި ކޮންމެ ލަފުޒަކުން އޭނާގެ މޫނު މަތީގެ ކުލަ ބަދަލުވާކަން އަހަންނަށް ފާހަގަ ކުރެވުނެވެ. އެހެންވެ އޭނާގެ ދެ ލޮލަށް ބަލަހައްޓައިގެން އިނދެ އެ ހިމަހޯލި ތަކެއްފަދަ އިނގިލިތަކުގައި ހިފައިލީމެވެ. އޭނާގެ އަތްތިލަ ވަނީ ފިނިވެފައެވެ. ގަނޑުވެފަ އެވެ.\n"ސުބުހާނަﷲ! ކީއްވެ ފްރީޒްވާންވީ؟" އަހަރެން ބޭނުންވީ ސުހާ ހެއްވާލާށެވެ.\nސުހާ ގަދަކަމުން ކަހަލަ ގޮތަކަށް ހިނިތުންވެލި އެވެ. އޭނާ ދެ ލޮލަށް ގިނަވަމުން ދިޔަ ކަރުނަތައް އަހަންނަށް ފެންނަން ފެށި އެވެ. ނަމަވެސް އަހަރެން އެކަން ނުފެންނަ ކަމަށް ހަދައި އޭނާއާ ސަމާސާކޮށްލަން ބޭނުންވީ އެވެ. މަޖާކޮށްލާ އޭނާ ހެއްވާލަން ބޭނުންވީ އެވެ.\nއެރޭ ނިމިގެން ދިޔައީ އާދަޔާ ޚިލާފު އުފާތަކެއް އަހަންނަށް ގެނުވައިދީފަ އެވެ. ނަމަވެސް އަހަންނަށް ފާހަގަވި އެއްކަމެއް އޮތެވެ. ސުހާގެ ހިމޭންކަމެވެ. އޭނާގެ ތަބީއަތަށް ވެރިވި ކުއްލި ބަދަލެވެ. މާޔޫސްކަމެވެ. އެއިން އަހަންނަށް ކުރެވުނީ ތަފާތު އިހުސާސެކެވެ. ނެގުނީ ތަފާތު މާނައެކެވެ. ނަމަވެސް ހީނއަކަށް ކަމެއް ކުރުމުގެ ކުރީން ވިސްނައިލަން ޖެހޭނޭ ބުނާތީ އެކަން ރައްކާކުރީ ހިތުގެ މަކާނުގަ އެވެ. ސިކުނޑީގައެވެ. ސިއްރެއް ގޮތުގަ އެވެ.\nޖެހިގެން އައި ދުވަހުގެ ފުރަން ނުކުމެ ވަށައިގެން ބެލުނެވެ. ބަނދަރަށެވެ. ސުހާގެ ހިލަމެއް ވޭތޯ އެވެ. ކާނިގަސްތައް ކައިރިއަށް ދެވުނެވެ. އެއީ އަހަރުމެންގެ މަންޒިލެވެ. ލޯބީގެ ބިޗާނާ އެވެ. އަހަރުމެންގެ ގުޅުމުގައި ކޯދުލާން ފެށި މަންޒިލެވެ. ކޮންމެ ރެޔަކު ފަޅުފިލުވާ މާލަމެވެ. އިރު ކޮޅެއް ވަންދެން އެތަނުގައި ހުރީމެވެ. ސުހާއަށް ދެތިން ފަހަރަކު ގުޅައިލީމެވެ. ނަމަވެސް ފޯނު އޮތީ ނިއްވާލައިފަ އެވެ. ވަށައިގެން ހޯދައިލެވުނެވެ. ސުހާ އަންނާނެ ކަމަށް ބުނެފައިވީމަ އެވެ. އެންމެ ފަހުން ފެރީއަށް މީހުން އަރާން ފެށުމުން އަހަރެން ހިނގައިގަތީމެވެ. ސިކުނޑިއަށް ގިނަވަމުން ދިޔަ ސުވާލުތައް އެތަނަށް ދޫކޮށްލައިފަ އެވެ.\nގަޑިއެއްހާއިރުގެ ދަތުރަކަށް ފަހު މަންޒިލަށް ދެވުނެވެ. އެއީ އަހަންނަށް މުޅީން އާ ރަށެކެވެ. ދަންނަ މީހަކު ވެސް ނެތް ބީރައްޓެހި ރަށެކެވެ. ފެރީން ފޭބުމާއެކު ކުރެވުނީ އުފާވެރި އިހުސާސެކެވެ. ރަށުގެ މަލަމައްޗަށް ނަޒަރު ހިންގައިލެވުނެވެ. ފެހިކަން ގަދަ ރީތި ގަސްކަރައެކެވެ. ދިވެހިވަންތަ ހޭޅިފަށެވެ. ހިމުން ދޮންވެލި ގަނޑެކެވެ. ބިއްލޫރި ކޮޅެއް ފަދަ ސާފު މޫދެކެވެ. ދުރަށް ނަޒަރު ހިންގައިލެވުނެވެ. ލޮލުގައި އަޅައިގަތީ ތަންކޮޅެއް ދުރުގައި މޫދުގައި އުޅުނު ދެ ޒުވާނުންނެވެ. ދެފަހަރަކު ބަލައިލެވުނެވެ. ހިތައިހިތައި ކިޔައިލެވުނީ ސުހާގެ ނަމަވެ.\nއަހަންނަށް ފެންނަމުން ދިޔައީ ސުހާ އެވެ. އޭނާއާއެކު ފިރިހެނަކު ކައިރީ ހުއްޓެވެ. ކަނދުރާއާ ހަމައަށް ދިގުކޮށްފައިވާ ބުޅި އިސްތަށިގަނޑެކެވެ. ބައިމަތިފުޅާ ތަނަވަސް މޭމަތީގައި ސުހާގެ ބޯ އަޅައިލައިގެން ހުއްޓެވެ. އިރުކޮޅަކުން އޭނާ ފަހަތަށް ކޮށްޕާލި އެވެ. ކުއްލިއަކަށް އެ ޒުވާނާ މޫދަށް ވެއްޓުނެވެ. ސުހާ ޕަކަޕަކަލައިފައި ހޭންފެށިއެވެ. އަނގަމަތީ އަތް އަޅައިގެން ހުރެ އެވެ. އިރުކޮޅެއް ނުވަނީސް އެ ޒުވާނާ ބޯ ހިއްލައިލި އެވެ. އަހަންނަށް ދެ ލޯ ބޮޑުކޮށްލެވުނެވެ. ހީވީ ރަނގަޅަށެވެ. އެއީ އަހަރެންނެވެ. އަހަރެންގެ މޫނެވެ. އަހަރެންގެ ހަށިގަނޑެވެ. މޫދުން ބޯހިއްލައިލުމަށްފަހު އޭނާ އޮޅުލައިގަތީ ސީދާ ސުހާގެ ގައިގަ އެވެ. އެއާއެކު ދެމީހުން އެކުގައި މޫދަށް ވެއްޓިގަތީ އެވެ. ލޮނުގަނޑު ދެ ފަރާތަށް ބުރައިގެން ދިޔަ އެވެ.\nދުރުން މީހަކު ގޮވާލި އަޑަށް އަހަންނަށް ބަލައިލެވުނެވެ. ދެބައި އުމުރުގެ ފިރިހެނެކެވެ. ދަށަށް ޖަހައިލައި ކަރުގައި ޓައީ ބައްދާލައިފައި ހުރި ގޮތުން އެއީ ކާކުކަން ދެނެގަންނަށް މާ ގިނަ އިރެއް ނުނެގި އެވެ.\n"ރާޒީ." އެމީހާ އައިސް ސަލާމަށް އަތްދިއްކޮށްލަމުން ބުނެލި އެވެ.\nރާޒީގެ ފަހަތުން ހިނގައި ގަންނަމުން އަހަރެން ބަލައިލީމެވެ. މޫދާ ދިމާއަށެވެ. ސުހާ ކޮބައިތޯ އެވެ.\n"އެއީ ޗުއްޓީއަށް އައިސްގެން އުޅޭ ދެ މީހުން. ހީވަނީ އިނދެގެން އުޅޭ ދެމީހުންހެން. އެމީހުން ކަންކަން ހުންނަ ގޮތުން މި ރަށު މީހުން އެ ތިބެނީ ވަރަށް ނުރުހުން ވެފަ." ރާޒީ ވެސް އެދިމާ ބަލައިލަމުން ބުނެލި އެވެ.\nސުވާލުގެ ނަޒަރުން އަހަންނަށް ބަލައިލެވުނީ ރާޒީގެ މޫނަށެވެ.\n"އާނ! ރަށްފުށުގެ މާހައުލާއި މާލޭގެ މާހައުލާ ތަފާތުވާނެ ދޯ. އާއްމު އިޖުތިމާއީ މިންގަނޑާ ޚިލާފަށް އެހާ ގައިގޯޅިކޮށް ރަށްފުށުގަ އުޅުނީމަ މީހުންނަށް ކަމަކު ނުދާނެ. އެހެން ނޫނަސް އަހަރުމެންނަކީ މުސްލިމުން، އިސްލާމުން. އަހަރުމެން ގަބޫލުކުރާ ހަމަތަކެއް އުސޫލުތަކެއް ހުރޭ. އެއަށް އިހުތިރާމު ކުރާންވާނެ ދޯ،" އަހަރެންގެ ދަބަސް ހިފައިގެން ރާޒީ ހިނގައިގަތެވެ. "ބައެއް މީހުންނަކީ ނަމުން މުސްލިމު ކަމުން ޔޫރަޕު މީހުން. އެއީއޯ ތަހުޒީބަކީ."\nއޭނާގެ ފަހަތުން އަހަރެން ވެސް ހިނގައިގަތީމެވެ. ރާޒީ ދެއްކި ވާހަކައާ މެދު ވިސްނައިލަން މަޖުބޫރުވީމަ އެވެ. ކޮންމެ ގޮތެއް ވިޔަސް އަހަންނަށް ވެސް ޖެހޭނީ އެމީހުންގެ ވިސްނުމާ އެއްގޮތަށް ފިޔަވަޅު އަޅަންކަމަށް ވިސްނުނެވެ. އެހެންނޫނީ އަހަންނެކޭ މޫދުން ފެނުނު މީހުންނެކޭ ތަފާތެއް ނޯންނާނޭ ހިތަށް އެރި އެވެ. ފާލަމުން ފައިބަމުން ވެސް ބަލައިލެވުނީ މޫދާ ދިމާއަށެވެ. އޭރު އެ ދެ ޒުވާނުން ފާލަމާ ދިމާއަށް އަންނަނީ އެވެ.\nއަހަންނަށް ބަލައިލެވުނީ އެމީހުން ފައިތިލައިން ފެށިގެން ބޮލާ ހަމައަށެވެ. ސުހާކަމަށް އަހަންނަށް ހީކުރެވުނު ކުއްޖާ ލައިގެން ހުރީ ކުރުކުރު ސޯޓަކާއި ގަޔަށް ބާރު ކޮނޑުކެނޑި އެވެ. ފިރިހެން މީހާގެ ކުރުސޯޓު ހުރީ ފަލަމަސްގަނޑުގައި ތަތްވެ ވަނާތައް ފާޅުވާށެވެ. އެމީހުން ފެނުމުން އަހަންނަށް ވެސް އިސް ޖަހައިލެވުނެވެ. ލަދުވެތި ވެވުނެވެ. ރާޒީ ބުނީ ތެދެކެވެ. އެއީ ދިވެހިންގެ ތެރޭގައި އުޅެންވާނެ ގޮތެއް ނޫނެވެ. އެހާ ކުރު އެއްޗެހި ލައިގެން އެހާ ނިވާކަން ކުޑަ ގޮތަކަށް އުޅުމުން ތަފާތު އިޖުތިމާއީ މައްސަލަތައް ނުކުންނަން ފަށާނެ އެވެ.\n"އެމީހުން އެ ފާޑަކަށް އުޅެންވީ މީހުން ނޫޅޭ ތަންތަނުގައި. އޭރުން އެއްޗެކޭ ބުނާނެ މީހަކު ނުހުންނާނެ،" ރާޒީ އަހަރެންގެ މޫނަށް ބަލައިލި އެވެ. "ކިރުބޯ ޅަދަރިންނާއި މައިންބަފައިން ކުރިމަތީގައި އެހެން އުޅުނީމަ ކަމަކު ނުދޭ ދޯ."\nރާޒީގެ ވާހަކައަށް އަހަންނަށް އެއްބަސް ވެވުނެވެ. އެހެންވެ ބޮލުން ހަރަކާތް ކޮށްލެވުނެވެ. ރާޒީ ވެސް ހިތްހަމަ ޖެހުމުގެ ނޭވާއެއް ބޭރުކޮށްލި އެވެ. އޭނާ ހިނގައިގަތީ އެއްގަމާ ދިމާއަށެވެ. އޭނާގެ ފަހަތުން އަހަރެން ހިނގައިގަތީމެވެ. ރާޒީ ގޮސް ސައިކަލަށް އެރި އެވެ. އޭނާ އިޝާރާތްކޮށްލީ ސައިކަލުގެ ފަހަތު ޝީޓަށެވެ. އެ ހަރަކާތުގެ މާނަ އަހަންނަށް ދޭހަކުރާކަށް ދައްޗެއް ނުވި އެވެ.\nއަހަރެން ހުންނަން ހަމަޖެހިފައި ވަނީ ރާޒީގެ ގޭގައި ކަން އެނގުނީ އެގެއަށް ދިޔަ ފަހުންނެވެ. ކޮޓަރިއަށް ވަދެ އެނދުގައި އޮށޯވެ ލެވުނެވެ. ސުހާގެ ޚަބަރެއް ވޭތޯ ފޯނު ނަގައި ދެ ފަހަރަކު ގުޅައިލީމެވެ. ނަމަވެސް ގުޅޭގޮތެއް ނުވެ އެވެ. ބުނާން ނޭނގޭ ކަހަލަ އިހުސާސްތަކެއް ކުރެވޭން ފެށުނެވެ. ކޮންމެވެސް ވަރަކަށް ހާސްވެ ކަންބޮޑުވާ ގޮތްވި އެވެ. ސުހާއަށް ކަމެއް ދިމާވީބާއޭ ހިތަށް އެރި އެވެ. ދެވަނަ ސިކުންތުގައި ވިސްނައިލެވުނެވެ. އޭނާގެ މިޒާޖާ މެދުގަ އެވެ. ކަމަކާ ދެރަވާ ގޮތް ވެއްޖެ ނަމަ އެ ރުޅި ބާލާނީ ފޯނަށްކަން ވިސްނުނީމަ އެވެ. ރުޅިގަނޑު މައިތިރިވަންދެން ދުނިޔެއާ ގުޅުން ކަނޑައިލާނެ ކަން ވިސްނުނީތީ އެވެ. އެހެންވެ ފޯނު ނިއްވާލީ ކަމަށް ގަބޫލުކުރެވުނެވެ.\nނިތްކުރީގައި އަތް ބާއްވާލަމުން ފުންނޭވާއެއް ދޫކޮށްލެވުނެވެ. ރާޒީ ދެއްކި ވާހަކަތަކާ މެދުގަ އެވެ. އޭނާގެ ވާހަކަތަކުން މި ރަށު މީހުންގެ ވިސްނުން ހުރި ގޮތާއި ކަންކަމާ މެދު ދެކޭގޮތް ސާފުވި އެވެ. މީހަކު ދޮރުގައި ޓަކި ޖަހައިލުމުން ބަލައިލެވުނެވެ.\n"ވަދޭ، ހުޅުވައިފަ." އަހަރެން ބުނެލީމެވެ.\nއަނެއްކާ ވެސް ޓަކި ޖަހައިލި އެވެ. އެނދުން ތެދުވެލަމުން ހިނގައިގަނެވުނެވެ. ދޮރު ހުޅުވާލީމެވެ. އަހަންނަށް ލިބުނީ ސިހުމެކެވެ. ކަޅި ޖަހައި ނުލައި ބަލައިލެވުނެވެ. ރީތި އޮމާން ވަށް މޫނެކެވެ. ފުން ދެ ލޮލެވެ. ފިނިފެން މަލެއްހެން ފޮޅިފައިވާ ދެ ތުންފަތެވެ. އޭނާ އިޝާރާތްކޮށްލީ އަތުގައި ހުރި ތަބަކަށެވެ. ކުރުނބާ ފަނި ތަށްޓަކާއި ފެންތަށްޓެއް ހުއްޓެވެ.\n"ވަދޭ." އަހަންނަށް އިޝާރާތްކޮށްލެވުނެވެ.\nއޭނާ ލަދުން އިސްޖަހައިލި އެވެ. އަހަންނަށް ބަލައިލެވުނެވެ. ވިސްނައިލެވުނީ އެހައި ހިސާބުންނެވެ. ލައިގެން ހުރެވުނީ ކުރު ސޯޓެއް އެކަނިކަން ހަނދާންވީ ވެސް އެހައި ހިސާބުންނެވެ. ހަމަ އެ ސިކުންތުގައި ހިތަށް ވެރިވީ ރާޒީގެ ޖުމުލަތަކެވެ. އޭނާ ނުރުހިފައި ދެއްކި ވާހަކަތަކެވެ.\n"އޯހް! ސޮރީ." އަހަންނަށް ހިނގައިގަނެވުނީ އެތެރެއަށެވެ.\nއެނދުގައި އޮތް ޓީޝާޓު ބޮލަށް މަހައިލީމެވެ. އަވަސްއަވަހަށް އިސްތަށިގަނޑުގައި އިނގިލިން ފުނާ އަޅައިލީމެވެ. ލުއި ގޮތަކަށް ހިނިތުންވެލަމުން ދޮރު ހުޅުވާލާ އޭނާއަށް އެތެރެއަށް ވަންނަން ފުރުސަތު ދިނީމެވެ.\n"ބައްޕަ ބުނީ ޒާހީއަށް ފަސޭހަ ގަޑިތަކަކަށް ކެއުމުގެ ކަންކަން ހަމަޖައްސާށޭ." ކުރަކި ވެފައިވާ އަޑަކުން ކޮށި ގޮތަކަށް އޭނާ ވާހަކަދެއްކި އެވެ.\n"ނަން ނުބުނަމެއްނު." އަހަންނަށް ބެލުނީ އޭނާގެ މޫނަށެވެ.\nއެ މޫނުމަތިން ވާހަކަތަކެއް ކިޔައިދޭހެން ހީވާތީ އެވެ.\n"ދީމާ." އަތުގައި ހުރި ތަބަށް މޭޒުމަތީގައި ބަހައްޓައިލަމުން ބުނެލި އެވެ.\n"އޯކޭ. ދީމާ އެކަނިތަ މިގޭގައި އުޅެނީ؟ ކޮބާ އެހެން މީހުން؟" ރާޒީ ދެއްކި ވާހަކަތަކެއް ހަނދާނަށް އައުމުން ޔަގީންކޮށްލަން ބޭނުންވީމަ އަހައިލީމެވެ.\n"އަހަންނާއި ބައްޕަ އެކަނި އުޅޭނީ." ދީމާގެ އިނގިލިތަކާ ކުޅެމުން ބުނެލި އެވެ.\n"ކޮބާ ފިރިމީހާ؟" އަހަރެން ބޭނުންވީ ޔަގީންކޮށްލާށެވެ.\nދީމާ ބަލައިލީ ސީދާ އަހަރެންގެ މޫނަށެވެ. އޭނާގެ ދެ ލޮލަށް ކަރުނަތައް ޖަމާވަމުން ދިޔަ އެވެ. އަހަންނަށް ވެސް ބަލައިލެވުނީ ސީދާ ދީމާގެ މޫނަށެވެ. ދެމީހުންގެ ހަތަރުކަޅި ހަމަވި އެވެ. ހީވީ ކަރަންޓުގައި ޖެހުނު ހެންނެވެ. އިރުކޮޅެއް ވަންދެން ގަނޑުވެފައި ތިބެވުނީ އެވެ. އެ މަދު ސިކުންތު ކޮޅުގެ ތެރޭގައި ވެސް އެތައް ވާހަކައެއް ހިއްސާކުރެވުނު ކަހަލަ އެވެ. ދީމާގެ ތޫނު ކަޅިރަވައިން އަހަރެންގެ ހިތް އެއްފަހަރުން ޒަހަމުކޮށްލި ކަހަލަ އެވެ. ކަޅިރަވައަކީ އެހައި ތޫނު ހަންޖަރެއް ކަން އަހަންނަށް ވިސްނުނީ އެ ދުވަހު އެވެ.\n"އޯހް ސޮރީ؟" ދީމާއަށް ވީ ގޮތް ފެނިފައި އަހަންނަށް ބުނެލެވުނެވެ.\nދީމާގެ ދެ ލޮލަށް ގިނަވި ކަރުނަތައް ކޯތާފަތް މަތިން އޮހިގަތެވެ. އަހަންނަށް މަޑުމަޑުން ދީމާއާ ގާތަށް ޖެހިލެވުނެވެ. އަހަރެންގެ ސަބަބުން އޭނާ ހިތުގައި ޖެހުނީތީ ދެރަވެވުނެވެ. ހިތުގައި ޖެހުނެވެ. ދީމާ ގިސްލުން އިތުރުވި އެވެ. ދީމާ އެ ހުރި ގޮތަށް ހުރީ އެވެ. ނޭނގޭ ބާރެއް ދަމާފައި ގެންދިޔަހެން އަހަރެންގެ ގެންގޮސް ބެހެއްޓީ ދީމާގެ ކުރިމަތީގަ އެވެ. އަހަންނަށް ހިފައިލެވުނީ ދީމާގެ ކޮނޑުގަ އެވެ. ދީމާ ބަލައިލީ އަހަރެންގެ މޫނަށެވެ. އޭނާ އުޅުނީ އަހަންނާ ދުރަށްދާށެވެ. އޭނާއަކަށް އެ ފުރުސަތެއް އަހަރެން ނުދެމެވެ.\n"އަހަންނަކަށް ނޭނގެ މި ވީގޮތެއް ވެސް. ދީމާގެ މޫނުމަތީގައި ކުރެހިފައިވާ މަންޒަރުން އަހަންނަށް ވަރަށް އަސަރުކޮށްފި." ލަސްލަހުން އަހަންނަށް ބުނެލެވުނެވެ.\nއަނެއްކާ ވެސް ދީމާ ބަލައިލީ ސީދާ އަހަރެންގެ މޫނަށެވެ. އަހަރެންގެ ދެ ލޮލަށެވެ. ފެންކަޅިވެފައިވާ އެ ދެ ލޮލުން އެތައް ވާހަކައެއް އަހަންނަށް ކިޔައިދިނެވެ. އެތައް މާނައެއް ދޭހަކުރެވުނެވެ. އެ ހިތުގެ ކެކުޅުންތަކާއި އުދާސްތައް ހިއްސާކުރި އެވެ. މީހުން ބުނަނީ ތެދެކެވެ. ހިތާއި ހިތުން ގުޅެވިއްޖެ ނަމަ މާ ގިނަ ވާހަކައެއް ދައްކާކަށް ނުޖެހޭނެ އެވެ. އެއް ހިތުގެ އުދާސްތައް އަނެއް ހިތަށް އިހުސާސް ކުރެވޭނެ އެވެ. އެއް ހިތުގެ ވިންދުގެ އަޑު އަނެއް ހިތަށް އިވޭނެ އެވެ. އަހަންނަށް ވެސް މިވީ އެހެންނެވެ. މަދު ސިކުންތުކޮޅެއްގެ ތެރޭގައި ދީމާގެ ހިތަށް އަހަރެންގެ ހިތް މަހައިލެވުނީ އެވެ. އިޚުތިޔާރުން ބޭރުގަ އެވެ.\nދީމާގެ ހިތުގެ ބަތާނައިގައި ރައްކާކޮށްފައިވާ ވާހަކަތައް އަހަރެންގެ ކުރިމަތީގައި ފަތުރައިލި އެވެ. ފިރިމީހާގެ އަނިޔާވެރި ވަކިތަކުން އޭނާ ސަލާމަތްވުމަށް ކުރި މަސައްކަތްތަކެވެ. މަސްތުވާތަކެތީގެ އަޅަކަށްވެ ފިރިމީހާ ކޮންމެ ދުވަހަކު ކުރި އަނިޔާތަކާއި އޭނާއަށް ޖެއްސި ހާލުން ސަލާމަތްވުމަށް ކުރި ދަތުރުގެ ހިތްދަތި މަންޒަރުތައް އަހަރެންގެ ސިކުނޑިއަށް ތީރުތަކެއް ފަދައިން ހެރެމުން ދިޔަ އެވެ. އެއިން ކޮންމެ ތީރަކުން ޒަހަމުވަމުން ދިޔައީ ސީދާ އަހަރެންގެ ހިތެވެ. އަހަރެންގެ މެޔެވެ. އަހަންނަށް މި ހެދުނީ ގޯހެއްކަމަށް ވިސްނުނީ ވެސް ހުރިހާ ކަމެއް ވެނިމުނު ފަހުންނެވެ.\nދީމާއަށް އާނ ބަސް ވެސް ބުނެވުނު ފަހުންނެވެ. ހިތުގައި ޖެހުނެވެ. ސުހާއަށް ދައްކާނެ މޫނަކާ މެދުގަ އެވެ. މިކަން އޭނާއަށް އެނގޭ ހިސާބުން ދެންވާނެ ގޮތަކާ މެދުގަ އެވެ. ކޮންމެ ގޮތަކަށް ކަންތައް ވިޔަސް އެއް ކަނޑިއަކަށް ދެ އުރައަކު ނޯވެވޭނެ އެވެ. އަހަންނަށް ގޮތެއް ނިންމަން ވެސް ޖެހެ އެވެ. ސުހާގެ ޚަބަރެއް ނުވާތާ ދެ ހަފުތާވަރުވީ އެވެ. ކޮންމެ ދުވަހަކު ކޮންމެ ރެޔަކު އޭނާއަށް އަހަރެން ގުޅަމެވެ. މެސެޖު ކުރަމެވެ. ވައިބަރު ކުރަމެވެ. ވަޓްސްއަޕްކުރަމެވެ. އޭނާއަށް މެސެޖު ލިބޭކަން، މެސެޖު ބަލާކަން އަހަންނަށް އެނގެ އެވެ. ނަމަވެސް ސުހާގެ ޖަވާބެއް ނުލިބެ އެވެ. އެންމެ ފަހުން އަހަރެން ގޮތެއް ނިންމީމެވެ. ސުހާގެ މަންމައަށް ގުޅާށެވެ. އެނޫން ގޮތެއް ނެތިގެންނެވެ.\n"ޒާހީއަށް ދެން ހުރިހާ ކަމެއް އެނގޭ އިރު އަހަންނާ ގުޅަނީ ކީއްކުރަން؟" ރުންކުރު ރާގެއްގައި ސުހާ ބުނެލި އެވެ.\nއަހަންނަށް ލިބުނު ހައިރާން ކަމާއެކު ސުވާލުގެ މައްޗަށް ސުވާލެއް އަމުނައިލެވުނެވެ. ތަކުރާރުކޮށް އެއް ސުވާލުތަކެއް ކޮށްލެވުނެވެ.\n"އެރޭ ބުނީމެއްނު. އަހަރެން ވެސް ކުއްޖެއް ހޯދާނީއެއް ނޫނޭ." ސުހާ ލަސްލަހުން ބުނެލި އެވެ.\nއަހަރެން އަނގަ ބަންދުވި އެވެ. އިތުރަށް ދައްކާނެ ވާހަކައެއް ނުވިސްނުނެވެ. އެރޭ ސުހާގެ މޫނުމައްޗަށް އަރައި ފޭބި ކުލަވަރުން އެކަން ސާފުވި އެވެ. އޭނާއަށް އައި ކުއްލި ބަދަލުން ވީގޮތް ހާމަވި އެވެ. ޝަކުވާ ކުރުމުގެ ބަދަލުގައި އަހަރެން ޝުކުރުވެރިވީމެވެ. ސުހާ ކަހަލަ މަކަރުވެރިއެއްގެ ކިބައިން ސަލާމަތްވީމަ އެވެ. އެހެންވެ ސުހާއަށް ޝުކުރުއަދާ ކުރުމަށްފަހު ރީތި ގޮތުގައި ވަކިވުމުގެ ސިއްކަ ޖެހީމެވެ. ކޮންމެ ގޮތެއް ވިޔަސް އަހަންނަށް ވާނެ ގެއްލުމެއް ނެތެވެ. ސުހާ ގެއްލުނަސް އަހަންނަށް ގެއްލޭނެ އެއްޗެއް ނެތެވެ.\n"އަހަރެން ބުނީމެއްނު ބޮޑުވާހަކައެއް ދައްކަން އޮތްވާހަކަ." ދީމާ ލަސްލަހުން ބުނެލި އެވެ.\nއޭނާއަށް ވެސް ބަދަލުތަކެއް އަންނަ ކަން އަހަންނަށް ފާހަގަވާން ފެށި އެވެ. މާ ނޫން ކަމަށް ހެދިގެން އަހަންނާ ދުރަށްދާން އުޅޭކަން އިހުސާސްކުރެވުނެވެ.\n"އަނެއްކާ ވެސް އަހަރެންގެ ކަމެއް އިސްލާހު ކުރަންވީތަ؟ މިހާރު މިހިރީ ބޯ ވެސް ކޮށައިފަ، ތުނބުޅި ވެސް ތުނިކޮށްފަ. މިރަށު މީހުން މިހާރަކު ނުކިޔާނެ އަހަންނަކީ ފެން ނުވަރާ މީހެކޭ." މަޖާ ރާގެއްގައި އަހަރެން ބުނެލީމެވެ.\n"ބައްޕަ ހުރިހާ ކަމެއް ނިންމައިފި. ރައްދުގައި އަހަންނަށް ކުރެވޭނެ ކަމެއް ނެތް." ދީމާގެ އަޑު ކުރެހެމުން ދިޔަ އެވެ.\n"ތިބުނީ؟" ހިތުގެ އަޑު ބާރުވެ މުޅިތަނަށް ބައްވަމުން ދާހެން ހީވާން ފެށި އެވެ.\n"އަހަރެންގެ ކާވެނި މިރަށު މީހަކާ ކުރާން. ކުރީން ކަންތައް ވީގޮތުން ބައްޕަ ބޭނުމެއް ނޫން އަހަރެން ރަށުން ބޭރު މީހަކާ އިންނާކަށް." ދީމާ ބަޑިފަޅައިގެން ދިޔަ އެވެ.\nދީމާ ދުއްވާގަތީ ކޮޓަރިއާ ދިމާއަށެވެ. އަހަންނަށް އިވުނު އަޑުން މޭ ފުނޑުފުނޑުވި ކަހަލަ އެވެ. ބޮލަށް ބަރު އެއްޗެއް ވެއްޓި މީހާ ޗިސްޗިސްވި ކަހަލަ އެވެ. މިވީ ކީއްހެއްޔެވެ؟ އަހަންނަށް މިހެން މިވަނީ ކީއްވެ ހެއްޔެވެ؟ އުއްމީދުތަކުގައި ކުލަ ނުޖެހި ހާފުސްވިލާ ކޮޅެއްހެން ގެއްލިގެން މިދަނީ ކީއްވެ ހެއްޔެވެ؟ އަހަންނަށް ގޯހެއް ހެދެނީ ހެއްޔެވެ؟ ކުށެއް ކުރެވެނީ ހެއްޔެވެ؟ ލޯބީގެ ދަނޑުގައި އެތައް މަލެއް ފޮޅި އެ މާތަކުގެ މައްޗަށް ބަނަވިލާތަކެއް އެޅި ކޮންމެ ފަހަރަކު އުއްމީދުތައް ފުނޑުފުނޑުވަނީ އެވެ. ކުރާނެ ކަމެއް ނެތެވެ. މިއީ އަހަންނަށް ހުރި ގޮތެވެ. ތަގުދީރު ކުރަހައިދޭ މަންޒަރެވެ. އާއެކެވެ. ލޯބީ އާލަމުގައި އަހަންނަކީ ހާފުސްވިލާ ކޮޅަކެވެ. (ނިމުނީ)


Vakeelu ulhuvee mashoorukan hoadhan, Ghaazee amalu kurevee rangalhah: Kureege Uhthama Fandiyaaru Faiz\nދިފާއީ ވަކީލް އާދަމް އާސިފް (ކ) އަދި ގާޒީ އަހްމަދު ހައިލަމް-- ފޮޓޯ: ޕީއެސްއެމް\nވަކީލު އުޅުއްވީ މަޝްހޫރުކަން ހޯދަން، ގާޒީ އަމަލުކުރެއްވީ ރަނގަޅަށް: ކުރީގެ އުއްތަމަ ފަނޑިޔާރު ފާއިޒު\nކުރީގެ ރައީސް އަބްދުﷲ ޔާމީނުގެ ދިފާއީ ވަކީލުން މަޝްހޫރުކަން ހޯދުމަށް ތަފާތު އުކުޅުތައް ޝަރީއަތުގެ މަޖިލީހުގައި ބޭނުން ކުރައްވާ ކަމަށް ވިދާޅުވެ، އިއްޔެގެ އަޑުއެހުމުގައި ގާޒީ އަމަލު ކުރެއްވި ގޮތަށް ކުރީގެ އުއްތަމަ ފަނޑިޔާރު އަހްމަދު ފާއިޒް ހުސެން ތައުރީފު ކުރައްވައިފި އެވެ.\nފާއިޒުގެ ފޭސްބުކްގައި ކުރެއްވި ޕޯސްޓެއްގައި ލިޔެފައި ވަނީ ޓީވީން ލައިވް ކުރާ ޔާމީނުގެ މަނީ ލޯންޑަރިން މައްސަލައިގެ އަޑުއެހުންތަކުގައި ވެސް ދުނިޔޭގެ އެހެން ގައުމުތަކުގައި ލައިވް ކުރާ އަޑުއެހުންތަކުގައި ފެންނަ ބައެއް ކަންކަން ފެންނަމުންދާ ކަމަށެވެ.\n"ލައިވް ކުރާ ޝަރީއަތެއް ނަމަ މަޝްހޫރުކަން ހޯދުމަށް ތަފާތު ޓެކްޓިކް ބޭނުން ކުރުމަކީ ހުރިހާ ތަނެއްގައި ވެސް ވަކީލުން ކުރާ ކަމެކެވެ. މަޝްހޫރުވެގެން ދިޔަ އޯޖޭ ސިމްޕްސަންގެ ޝަރީއަތް ދުނިޔޭގެ ގިނަ ޓީވީތަކުން ލައިވް ކުރި އެވެ. އެ މައްސަލައިގެ ދިފާއީ ވަކީލް މަޝްހޫރުވީ އޭނާގެ ސްމާޓުކަން ދައްކަން ކުރި މަސައްކަތުންނެވެ. ސައުތު އެފްރިކާގެ މަޝްހޫރު ބްލޭޑް ރަނާ އޮސްކާ ޕިސްޓޯރިއަސްގެ ޝަރީއަތަކީ ވެސް ދުނިޔޭގެ ގިނަ މީޑިއާތަކުން ލައިވްކުރި ޝަރީއަތެކެވެ. އެ ޝަރީއަތުން ވެސް ދިފާއީ ވަކީލުން ޓެކްޓިކް ބޭނުންކޮށް މަޝްހޫރުކަން ހޯދި އެވެ،" އެ ޕޯސްޓުގައި ވެއެވެ.\nފާއިޒު ވިދާޅުވީ ރާއްޖޭގައި މިހާރު ލައިވް ކުރެވެމުންދާ ޔާމީނުގެ ޝަރީއަތުގެ އަޑުއެހުންތަކުން ވެސް އެކަންކަން ފާހަގަވާ ކަމަށެވެ.\n"ދިފާއީ ވަކީލަކު އޭނާގެ ސްމާޓުކަން ދެއްކުމުގެ ގޮތުން ވާހަކަދެއްކުމުގެ ތެރެއިން ބައެއް ބަސް ގާޒީއަށް ރައްދު ކުރާ މަންޒަރު ފެނެ އެވެ،" ފާއިޒު ވިދާޅުވި އެވެ.\nކުރީގެ އުއްތަމަ ފަނޑިޔާރު އިތުރަށް ވިދާޅުވީ ޝަރީއަތުގައި މަޖިލިހުގައި އަދަބުތަކާއި ހިފަހައްޓަން ޖެހޭ އުސޫލާއި ހަމަތަކެއް ހުންނަ ކަމަށެވެ.\n"އޭގެ ތެރެއިން ގިނަ ކަންކަމަކީ ދުނިޔޭގެ އެހެން ޖުރީސްޑިކްޝަންތައް ފަދައިން ލިޔެފައި ހުންނަ ކަންކަމެއް ނޫނެވެ. ނަމަވެސް ކޯޓުރޫމުތަކަށް ފަރިތަ ވަކީލުން، ރަނގަޅަށް ދަންނާނެ ކަންތައްތަކެވެ. އިއްޔެ ގާޒީ އިޝާރާތް އެކުރްވީ އެކަމަށެވެ،" ފާއިޒު ވިދާޅުވި އެވެ.\nއިއްޔެ ގާޒީ ހައިލަމް "އެޅުއްވި ފިޔަވަޅު ރަނގަޅު" ކަމަށާއި ޝަރީއަތުގެ މަޖިލީހުގެ ހަމަތައް ހިފެހެއްޓުމަކީ އިސްކަމެއް ދެއްވައިގެން ފަނޑިޔާރު ކުރައްވާނެ ކަމެއް ކަމަށް ފާއިޒު ފާހަގަކުރެއްވި އެވެ.\nރައީސް ޔާމީނުގެ މަނީ ލޯންޑަރިންގެ މައްސަލައިގެ އިއްޔެގެ އަޑުއެހުމުގައި ދިފާއީ ވަކީލު އާދަމް އާސިފް ހުތުބާއެއް ދެއްވާ ރާގަށް ވާހަކަދެއްކެވުމުން ގާޒީ އަހްމަދު ހައިލަމް ވަނީ އެކަން ހުއްޓުވާފަ އެވެ.\nވަކީލް އާދަމް އާސިފް ފުރަތަމަ ބަޔާން ދެއްވަން ފެއްޓެވީ ވަރަށް މަޑުންނެވެ. ނަމަވެސް ބަޔާނުގެ ވަކި ހިސާބަކުން އޭނާގެ އަޑު ބާރުވެ، ރާގު ވެސް ބަދަލުވާން ފެށި އެވެ. ވަކި ހިސާބަކަށް ބަޔާން ދެއްވިތަނާ ގާޒީ ހައިލަމް، ވަކީލް އާސިފް ހުއްޓުވި އެވެ. ހުއްޓުވުމަށް ފަހު ހައިލަމް ވިދާޅުވީ ބަޔާން ރަނގަޅަށް ދެއްވުމަށް އެދިވަޑައިގަންނަވާ ކަމަށެވެ. އަދި ވަކީލް އާސިފަކީ އަލަށް ކޯޓަށް ވަޑައިގެންނެވި ބޭފުޅެއް ނޫންކަން ފާހަގަކުރައްވާ ގާޒީ ވިދާޅުވީ ވަކީލް އާސިފް ބަޔާން ދެއްވާއިރު ހީވަނީ ހުތުބާއެއް ދެއްވާހެން ކަމަށެވެ.


Misrugai thibi kiyavaa kudhinaa Islamic Minister bahdhalu kurahvaifi\nމިސްރުގައި ތިބި ދަރިވަރުންނާ އިސްލާމިކް މިނިސްޓަރު ބައްދަލުކުރެއްވުން--\nމިސްރުގައި ކިޔަވަމުން އަންނަ ދިވެހި ކިޔަވާ ކުދިންނާ އިސްލާމިކް މިނިސްޓަރު ޑރ. އަހުމަދު ޒާހިރު އަލީ މިއަދު ބައްދަލުކުރައްވައިފި އެވެ.\nއެ ބައްދަލުކުރެއްވުމުގައި އިސްލާމިކް މިނިސްޓަރު ވަނީ އެކުދިންނަށް އެގައުމުން ދިމާވާ ދަތިތައް އޮޅުންފިލުއްވާފަ އެވެ. އެ ކުދިންގެ ފަރާތުން ހުށަހަޅާފައި ވަނީ ކޮން ކަހަލަ ދަތިތަކެއް ކަމަށް ސާފެއް ނުވެ އެވެ.\nއެކަމަކު އިސްލާމިކް މިނިސްޓްރީން ބުނި ގޮތުގައި އެ ދަރިވަރުންގެ ފަރާތުން ހުށަހެޅި ކަންކަން ކަމާ ބެެހޭ އިދާރާތަކަށް ހިއްސާކޮށް ހައްލެއް ހޯއްވައިދެއްވާނެ ކަމުގެ ޔަގީންކަން މިނިސްޓަރު ވަނީ ދަރިވަރުންނަށް ދެއްވާފަ އެވެ.\nމިނިސްޓަރު މިސްރަށް މިހާރު ކުރައްވަމުން ގެންދަވާ އެ ދަތުރަކީ އިއްޔެއިން މިއަދުގެ ނިޔަލަށް އެގައުމުގެ ގާހިރާގައި ކުރިއަށްދާ 30 ވަނަ "ޖެނަރަލް ކޮންފަރެންސް އޮފް ދަ އިޖިޕްޝަން ސްޕްރީމް ކައުންސިލް ފޯ އިސްލާމިކް އެފެއާޒް" ގައި ބައިވެރިވެވަޑައިގެންނެވުމަށް ކުރެއްވި ދަތުރެކެވެ.\nސެޕްޓެމްބަރު 15 އަދި 16 ވަނަ ދުވަހު މިޞްރުގެ ޤާހިރާގައި ކުރިއަށްދާ 30 ވަނަ "ޖެނެރަލް ކޮންފަރެންސް އޮފް ދަ އިޖިޕްޝަން ސުޕްރީމް ކައުންސިލް ފޮރ އިސްލާމިކް އެފެއާޒް"ގައި މިނިސްޓަރ އޮފް އިސްލާމިކް އެފެއާޒް ޑރ. އަޙްމަދު ޒާހިރު އަލީ ބައިވެރިވެ ވަޑައިގެންފި#MVIaffairs pic.twitter.com/fI284nUoNM— Ministry of Islamic Affairs (@MVIaffairs) September 15, 2019\nމިސްރު އިސްލާމިކް މިނިސްޓްރީ


Avatteriyaage gaburu hifaigen faisaa nagan bank ah\nއަވަށްޓެރިޔާގެ ގަބުރު ހިފައިގެން ފައިސާ ނަގަން ބެންކަށް\nބެންކަކުން ބަޔަކަށް ހިދުމަތްދެނީ\nތިމާގެ މީހަކު ވެސް ނެތި އެކަނި މާއެކަނި އުޅުނު މީހަކު މަރުވުމުން އަވަށްޓެރިން އެ މީހާގެ ގަބުރު ހިފައިގެން ބޭންކަށް ހިނގައްޖެ އެވެ. މަހޭޝް ނަމަކަށް ކިޔާ 55 އަހަރުގެ މި މީހާއަކީ އިންޑިޔާގެ ޕަޓްނާގައި ދިރިއުޅުނު މީހެކެވެ. ދުވަހަކު ވެސް ކައިވެންޏެއް ނުކުރާ މި މީހާގެ އާއިލާގައި ހުރީ އެއްބަނޑު އެއްބަފާ އެންމެ ފިރިހެނެކެވެ. އޭނާ މީގެ އެތައް އަހަރެއް ކުރިން މަރުވުމުން މަހޭޝް ދިރި އުޅުނީ އެކަނި މާއެކަންޏެވެ.\nދަނޑުވެރިކަމުން އާމްދަނީ ހޯދައިގެން އުޅުނު މަހޭޝް ދިރި އުޅުނީ އެހެން މީހެއްގެ ބިމެއްގައި ކުޑަ ކުޑަ ޖިފުޓިއެއް އަޅައިގެންނެވެ. އޭނާ ބަލިވެ އުޅޭތާ ދުވަސްތަކެއް ވެފައިވާ ކަމަށާއި ބަލިވެ އުޅުނުއިރު ކާން ވެސް ދިނީ އަވަށްޓެރިން ކަމަށް އެހިސާބުގަނޑުގެ ފުލުހުން ބުނެފައި ވެއެވެ.\nމަހޭޝް މަރުވިކަން އަވަށްޓެރިންނަށް އެނގުނުއިރު ވެސް އޭނާ މަރުވެފައި އޮންނަތާ އެތައް ގަޑިއިރެއް ވަނީ ފާއިތުވެފަ އެވެ. އެހެންވެ ވީހާވެސް އަވަހަކަށް އޭނާ އަންދާލަން އަވަށްޓެރިން ބޭނުންވި އެވެ. ނަމަވެސް އެމީހުންނަކީ ވަރަށް ފަގީރު ބަޔަކަށް ވާތީ ޖަނާޒާގެ ކަންތައް ފުރިހަމަ ކުރެވޭ ވަރަށް އެމީހުންނަށް ފައިސާއެއް ހަމައެއް ނުޖެއްސުނެވެ.\nއެހިސާބުން މަހޭޝްގެ ގޭގައި އޭނާ ގެންގުޅުނު ތަކެތި ބަލާ ފާސްކޮށް އޭނާގެ ޖަނާޒާގެ ކަންތައް ހަމަޖެއްސޭ ވަރުގެ މުދަލެއް ނުވަތަ ފައިސާއެއް ހުރިތޯ އަވަށްޓެރިން ބެލި އެވެ. އެ ބެލި ބެލުމުން މަހޭޝްގެ ބޭންކް ޕާސްބުކް ފެނުނެވެ. އެނޫން އަގު ހުރި މުދަލެއް ފައިސާއެއް އެ ގެއަކު ނެތެވެ.\nޕާސްބުކްގައި ވާގޮތުން މަހޭޝްގެ އެކައުންޓުގައި 1،600 ޔޫއެސް ޑޮލަރުހާ އިންޑިޔާ ފައިސާ ހުއްޓެވެ. އެހެންވެ މަހޭޝްގެ ގަބުރު ހިފައިގެން ބެންކަށް ގޮސް އޭނާގެ ޖަނާޒާގެ ކަންތައް ފުރިހަމަ ކުރުމަށްޓަކައި އެކައުންޓުގައި ހުރި ފައިސާ ދޭން އެމީހުން އެދުނީ އެވެ.\nއެ އަވަށުގެ އިސް މީހާ އަނަންތީ ދޭވީ، ޓައިމްސް އޮފް އިންޑިއާ އަށް ދިން އިންޓަވިއު އެއްގައި ބުނެފައިވަނީ މަހޭޝް އަކީ ވަރަށް އަހުލާގު ރަނގަޅު އަދި އެހެން މީހުންނަށް އަބަދު ވެސް އެހީތެރިކަން ފޯރުކޮށްދީ އުޅުނު މީހެއް ކަމަށެވެ. މަހޭޝް މަރުވީ ދުވަސްކޮޅަކު ބަލިވެ އުޅެފައި ކަމަށް ވެސް އަވަށުގެ ވެރިޔާ ބުންޏެވެ.\nއެ ސަރަހައްދުގެ ފުލުހުން ބުނީ މަހޭޝްގެ ޖަނާޒާގެ ކަންތައް ފުރިހަމަކުރަން އޭނާގެ އެކައުންޓުން 20،000 ރުޕީސް ދޫކޮށްދޭން ބޭންކުގައި އަވަށްޓެރިން އެދުނު ކަމަށެވެ.\nމަހޭޝްގެ މަރުވެފައިވާ މަސްގަނޑު ހިފައިގެން އަވަށްޓެރިން ބޭންކަށް ދިއުމުން އެމީހުންނާއި ބޭންކުގައި ތިބި މީހުންނާ ދެމެދު ހަމަނުޖެހުން ހިނގައި ގަޑިއެއްހާއިރަށް ބޭންކުގެ ޚިދުމަތްތައް ވެސް މެދުކެނޑުނު ކަމަށް ވެސް ފުލުހުން ބުނެފައި ވެއެވެ.\nބޭންކްގެ މެނޭޖަރު ސަންޖީވް ކުމާރު ބުނި ގޮތުގައި މީހާ މަރުވުމުން އޭނާގެ ފައިސާ އެހެން މީހަކަށް ދޫކުރެވޭނެ ގޮތެއް އިންޑިޔާގެ ގާނޫނުތަކުގައި ނެތެވެ. އެ ފައިސާ ލިބޭނީ މަރުވި މީހާގެ ވާރުތަވެރިންނަށް ކަމަށާއި އެފަދަ މީހަކު 10 އަހަރު ތެރޭގައި އެ ފައިސާ އާ ހަވާލު ނުވެއްޖެނަމަ ދެން ފައިސާ ދާނީ އިންޑިޔާގެ ސެންޓްރަލް ބޭންކަށް ކަމަށެވެ.\nއެހެންކަމުން އަވަށްޓެރިން އެދުނަސް އެއްވެސް ގޮތަކަށް މަހޭޝްގެ އެކައުންޓުގައި ހުރި ފައިސާ އެއް ދެވޭނެ ގޮތެއް ބޭންކުގެ އޮފިޝަލުންނަކަށް ވެސް ނުވި އެވެ. އެންމެ ފަހުން ބޭންކުގައި އޮތް ސީއެސްއާރް ފަންޑުން 10،000 ރުޕީސް އެމީހުންނަށް ދީފައި ފޮނުވާލީ އެވެ. އަދި ހެޔޮ އެދޭ އެހެން މީހަކު ފައިސާގެ އެހީ ދިނުމުން މަހޭޝް އަންދާލުމުގެ ކަންތައް އަވަށްޓެރިން މިހާރު ވަނީ ފުރިހަމަކޮށްފަ އެވެ.\nބެންކުގެ އޮފިޝަލް ބުނީ ބެންކުގައި އޭނާ މަސައްކަތްކުރި ދިގު މުއްދަތުގައި ވެސް ދުވަހަކުވެސް މި ފަދަ ހާދިސާއެއް ތަޖުރިބާ ކުރެވިފައި ނެތް ކަމަށެވެ.\nމަރުނުވާ މީހެއް މަރުވިކަމަށް ނިންމުމުން އާއިލާ ރަތަށް\nބޯފަންކުރަން އުޅުނު ކުއްޖަކު މަރު!\nފޭކް ޑޮކްޓަރެއްގެ ސިޒޭރިއަނަކުން މައިމީހާއާ ދަރިފުޅު މަރު\nދަހިވެތިކަމުގައި ދިރިހުރި މީހަކު މަރުވިކަމަށް ހަދައިފި


Ashura Dhuvahaai Edhuvas Muslimunnah Muhimmuvaa Sababuthah އާޝޫރާ ދުވަހާއި އެދުވަސް މުސްލިމުންނަށް މުހިއްމުވާ ސަބަބުތައް! – Huvadhoo News Ashura Dhuvahaai Edhuvas Muslimunnah Muhimmuvaa Sababuthah Huvadhoo News\nއާޝޫރާ ދުވަހާއި އެދުވަސް މުސްލިމުންނަށް މުހިއްމުވާ ސަބަބުތައް!\nއާޝޫރާގެ މާނައަކީ 10 ވަނައެވެ. އެގޮތުން އާޝޫރާ ދުވަސް ފާހަގަކުރެވެމުންދަނީ ހިޖްރީ ކަލަންޑަރުގެ އެންމެ ފުރަތަމަ މަސްކަމަށްވާ މުޙައްރަމް މަހުގެ 10 ވަނަ ދުވަހުއެވެ. އާޝޫރާދުވަހަކީ އިސްރާއީލްގެ ދަރިން ފިރުއައުނުގެ އަނިޔާވެރިކަމުން މާތްﷲ ސަލާމަތްކުރެއްވެވި ދުވަހެވެ. އެދުވަހާއި ގުޅިގެން މާތްﷲ ގެ ހަޟްރަތަށް ޝުކުރުކުރެއްވުމުގެ ގޮތުން މޫސާ އަލައިހިއްސަލާމް އެދުވަހު ރޯދަފުޅު ހިއްޕެވިއެވެ. އަދި އޭގެފަހުން އިސްރާއީލްގެ ދަރިކޮޅުގެ މީހުން އެގޮތުގައި އެކަން ކުރަމުން ގެންގޮސްފައިވެއެވެ.\nއާޝޫރާދުވަހާއި އިސްލާމީ ވަރަށް ގިނަ ހާދިސާތަކަކާއި ގުޅުވިފައިވެއެވެ. އެގޮތުން ތަފާތު ރަސޫލުބޭކަލުންގެ ހަޔާތްޕުޅުގައި ދިމާވެފައިވާ މުހިންމު ފާހަގަކޮށްލެވޭ ހާދިސާތަކާއި މިދުވަހާއި ގުޅުވާފައިވެއެވެ. ނަމަވެސް މިއުންމަތުގެ ނަބިއްޔާ މުޙައްމަދު ޞައްލަﷲ އަލައިހި ވަސައްލަމަގެ ދުވަސްވަރުގެ ފަހުން މިދުވަހު ފާހަގަކުރެވޭ މުހިންމު ކަމަކަށް ހިނގާފައިވަނީ ކަރުބަލާގައި އިތުރު އެކަލޭގެފާނުގެ ކާފަދަރިކަލުން ޝަހީދުކުރެވުނު ހާދިސާއެވެ. ރަސޫލުﷲ ޞައްލަﷲ އަލައިހިވަސައްލަމަ ސުވަރުގެ ވަޑައިގެންނެވުމަށްފަހު އިސްލާމުންގެ މެދުގައި އުފެދިގެންދިޔަ ބައިބައިވުންތަކުގައި ހިނގާދިޔަ މި ހަނގުރާމައިގައި ހުސައިންގެފާނު ޝަހީދުވެވަޑައިގަތުމާއި ގުޅިގެން ޝީޢީންވަނީ އެދުވަހަކީ މުޤައްދަސް ދުވަހެއްގެ ގޮތުގައި ފާހަގަކޮށް އެކަލޭގެފާނުގެ މަޤްބަރާއަކީ އެބައިމީހުން ހައްޖުވުމަށް ދާތަނެއްކަމުގައި ހަދާ އެދުވަހުގައި އެކަމަށް ޚާއްޞަ އަޅުކަންތަކެއް ކުރަންފަށާފައެވެ. މިއީ އިސްލާމްދީނުގެ އަސްލު އުޞޫލުތަކާއި ޚިލާފަށް އެބައިމީހުންގެ ތެރޭގައި ފެތުރިގެން ގޮސްފައިވާ ކަންތައްތަކެކެވެ.\nއެހެންނަމަވެސް އާޝޫރާދުވަސް މުސްލިމުން ފާހަގަކުރަމުން ގެންދަނީ އެކަމުގެ ހަނދާންއާކުރުމުގެ ގޮތުންނެއްނޫނެވެ. ރަސޫލާގެ ލޮބުވެތި ކާފަ ދަރިކަލުން އަނިޔާވެރި ގޮތެއްގައި މުނާފުގުންގެ އަތްދަށުވެ ޝަހީދުވެގެންދިޔަކަމީ މިއުންމަތައް ލިބިގެންދިޔަ ބޮޑު ހިތާމައެކެވެ. އެކަލޭގެފާނަކީ މިއުންމަތުގެ ހައްޤުގައި ބޮޑެތި ޤުރުބާނީތަކެއް ވެވަޑައިގެންނެވި މަތިވެރި ބޭކަލެކެވެ.\nއެހެންނަމަވެސް އާޝޫރާދުވަހަކީ އެ ހާދިސާއަށްވުރެ އެތަކެއް ޒަމާންތަކެއް ކުރީގެ ކަންތައްތަކަކާއި ގުޅިފައިވާ ދުވަހެކެވެ. ކީރިތި ރަސޫލާ މައްކާއިން މަދީނާއަށް ހިޖުރަކުރެއްވުމުގެ ކުރިންވެސް އަޝޫރާ ދުވަހު ރޯދައަށް ހުންނަވާކަމުގައި އިމާމް ބުޚާރީގެ ސަހީހުންނާއި އެހެނިހެން ޞައްޙަ ހަދީސްފުޅުތަކުން ސާބިތުވެއެވެ.\nކީރިތި ރަސޫލާ މުޙައްމަދު ޞައްލަﷲ އަލައިހި ވަސައްލަމަ މަދީނާއަށް ވަޑައިގެންނެވިއިރު އެތަނުގައި ދިރިއުޅެމުންދާ ޔަހޫދީން މުޙައްރަމް މަހުގެ 10 ވަނަ ދުވަހު ރޯދައަށް ހުންނާތީ ދެކެވަޑައިގެން އެކަމުގެ ސަބަބުން އޮޅުން ފިލުއްވިއެވެ. އެބައިމީހުން ދެންނެވިއެވެ. “މިއީ ބަރަކާތްތެރި ދުވަހެކެވެ. އެދުވަހަކީ އިސްރާއީލްގެ ދަރިން ފިރުއަޢުނުގެ އަނިޔާވެރިކަމުން މާތްﷲ ސަލާމަތްކުރެއްވެވި ދުވަހެވެ. އެހެންކަމުން އެކަމަށްޓަކައި މާތްﷲ އަށް ޝުކުރުއަދާ ކުރެއްވުމުގެ ގޮތުން މޫސާ އަލައިހިއްސަލާމް އެދުވަހު ރޯދަފުޅަށް ހުންނެވިއެވެ.” އެހިނދު ރަސޫލުﷲ ޞައްލަﷲ އަލައިހިވަސައްލަމަގެ ހަދީސްފުޅުކުރެއްވިއެވެ. “އެބައިމީހުންނަށްވުރެ ތިމަންމެން މޫސާގެފާނާއި ގާތްކަންބޮޑެވެ އަދި މޫސާގެފާނު އެދުވަހު ރޯދަފުޅު ހިއްޕެވިއެވެ.” އަދި އެކަލޭގެފާނުގެ އުންމަތަށް އެދުވަހު ރޯދަހިފުމަށް އެންގެވިއެވެ. (އަލްބުޚާރީ – 1865)\nކުރިން އާޝޫރާދުވަހުގެ ރޯދައަކީ މުސްލިމުންގެ މައްޗަށް ފަރުޟުކުރެވިފައިވާ ރޯދައެއް ނަމަވެސް ހިޖުރައިން ދެވަނަ އަހަރު މުސްލިމުންގެ މައްޗަށް މުޅި ރަމަޟާން މަސް އެއްކޮށް ރޯދަހިފުން ފަރުޟުކުރެއްވުމާއެކު އާޝޫރާދުވަހުގެ ރޯދަ ސުންނަތްވެގެން ދިޔައީއެވެ.\nމުސްލިމްއާއި އަބޫދާވޫދް ރިވާކުރެއްވި ހަދީސްފުޅެއްގައިވެއެވެ. އިބްނު އައްބާސް ވިދާޅުވިއެވެ. އިތުރު އެކަލޭގެފާނު އާޝޫރާދުވަހު ރޯދައަށް ހުންނަވާ މީސްތަކުންނަށް އެގޮތަށް ޢަމަލުކުރުމަށް އެންގެވިއެވެ. އެހިނދު އެކަލޭގެފާނަށް ސުވާލުކުރެވުނެވެ. “އޭ މާތްﷲ ގެ ރަސޫލާއެވެ. އެދުވަހަކީ ޔަހޫދީންނާއި ނަޞާރާއިން މުގައްދަސް ދުވަހެއްގެގޮތުގައި ދެކޭދުވަހެކެވެ.” އެކަލޭގެފާނު ހަދީސްކުރެއްވިއެވެ. “އިރާދަކުރެއްވިއްޔާ ދެންއަންނަ އަހަރެއްގެ ނުވަވަނަ ދުވަހުވެސް އަހަރުމެން ރޯދައަށް ތިބޭނީއެވެ.”\nއިމާމް އަލް ތިރްމިޒީ (ރަޟިﷲއަންހު) ރިވާކުރެއްވިއެވެ. އިބްނު އައްބާސް (ރަޟިﷲއަންހު) ވިދާޅުވިއެވެ. “ޔަހޫދީންނާއި ތަފާތުވެ ގަތުމަށްޓަކައި މުޙައްރަމް މަހުގެ9ވަނަ ދުވަހާއި 10 ވަނަ ދުވަހު ރޯދަ ހިފާށެވެ.”\nބައެއް ޢިލްމުވެރިން ވިދާޅުވާގޮތުގައި އާޝޫރާ ދުވަހުގެ ރޯދަ ހިފުމުގައި ޖެހިޖެހިގެން ތިންދުވަހު ރޯދައަށް ހުރެވިދާނެއެވެ. އެގޮތުން 9، 10 އަދި 11 ވަނަ ދުވަހު ރޯދަހިފިދާނެއެވެ. ނުވަތަ ދެދުވަހު ރޯދަހިފިދާނެއެވެ. އެގޮތުން9އަދި 10 ވަނަ ދުވަހު ރޯދަ ހިފިދާނެއެވެ. އަދި ހަމައެކަނި 10 ވަނަ ދުވަހު ރޯދަ ހިފުމަކީވެސް އެންމެރަނގަޅުކަމެކެވެ. ނަމަވެސް އިސްވެދެންނެވުނު ހަދީސްފުޅުން ސާބިތުވާފަދައިން ޔާހޫދީންނާއި ނަޞާރާއިންގެ އާދަތަކާއި އަޅުގަނޑުމެން މުސްލިމުން ތަފާތުވެގަތުމީ އެދެވިގެންވާ ގޮތެވެ. އަދި ރަސޫލޫﷲ ޞައްލަﷲ އަލައިހިވަސައްލަމަ ވަނީ އެގޮތަށް ޢަމަލުކުރުމަށް އުންމަތަށް އިރުޝާދުދެއްވާފައެވެ.\nއާޝޫރާ ދުވަހުގެ ރޯދައިގެ މާތްކަމާއި ބެހޭގޮތުން އެތަކެއް ހަދީސެއް ވާރިދުވެގެންވެއެވެ. އެހެންކަމުން އެދުވަހު ރޯދައަށް ހުރުމަކީ ގިނަގުނަ ސަވާބާއި ދަރުމަ ލިބިގެންދާނޭ މަތިވެރި ސުންނަތެކެވެ.\nއަބޫ ހުރައިރާގެ އަރިހުން ވާރިދުވެފައިވާ ހަދީސްފުޅެއްގައިވެއެވެ. ތިމަންކަލޭގެފާނު ރުސޫލުﷲ ޞައްލަﷲ އަލައިހިވަސައްލަމައަށް ދެންނެވީމެވެ. “ފަރުޟު ނަމާދަށްފަހު އެންމެ ރަނގަޅު ނަމާދަކީ ކޮބައިތޯއެވެ؟” އެކަލޭގެފާނު ހަދީސްކުރެއްވިއެވެ. “ރޭގަނޑުގެ ދަމުނަމާދެވެ” ދެން ތިމަން ދެންނެވީމެވެ. “ރަމަޟާންމަހުގެ ފަރުޟު ރޯދައަށްފަހު އެންމެ ރަނގަޅު ރޯދައަކީ ކޮބައިތޯއެވެ؟” އެކަލޭގެފާނު ހަދީސްކުރެއްވިއެވެ. “އެއީ މާތްﷲ ގެ މަސް ނުވަތަ މުހައްރަމްމަހުގައި ހިފާ ރޯދައެވެ” (އަޙްމަދު، މުސްލިމް އަދި އަބޫ ދާވޫދް)\nއާޝޫރާ ދުވަހާއި ގުޅޭގޮތުން ރަސޫލުﷲ ޞައްލަﷲ އަލައިހިވަސައްލަމަ ހަދީސްކުރައްވާފައިވާ ބަސްފުޅެއްގެ މާނައިގައިވެއެވެ.\n“އާޝޫރާދުވަހު ރޯދަހިފުމަކީ ގިނަގުނަ ދަރުމަލިބެނިވި ކަމެކެވެ. އަދި އެދުވަހު ހިފާ ރޯދައިގެ ސަބަބުން ފާއިތުވެ ގޮސްފައިވާ އަހަރުގެ ފާފަތަށް މާތްﷲ ފުއްސަވާދެއްވާނެއެވެ.”\nކަންމިހެން އޮތްނަމަވެސް އަޅުގަނޑުމެން ދެނެގަންނަން ޖެހޭ ހަޤީޤަތަކީ މިފަ އަޅުކަންތަކުގެ ސަބަބުން ފޮހެވިގެންދާނީ އަޅުގަނޑުމެންނަށް ކުރެވޭ ކުދި ފާފަތައްކަމެވެ. އެހެންކަމުން ބޮޑެތި ފާފަތަކުން ދުރުވެ އެފަދަ ފާފަތަކުން ތަޢުބާވެ ރައްކާތެރިވެގެން ތިބުމީ އަބަދުމެ އަޅުގަނޑުމެން ކުރަންޖެހޭނޭ ކަމެކެވެ. މިގޮތުން އަހަރަކު އެއްފަހަރު ހިފާ ރޯދައަކުން ނުވަތަ ކޮށްލާ ނަމާދަކުން ތިމާކުރިނަމަ ކޮށްފައިވާ ހުރިހާ ފާފައެއް ފުހެވިގެންދާނޭ ކަމަށް ޤަބޫލުކޮށްގެން ނުވާނެއެވެ. އެފަދަ މީހުންނަކީ ހަމައެކަނި އެމީހެއްގެ ދުލުކުރިން މާތްﷲ އަށާއި އެކަލާންގެ ރަސޫލާއަށް އީމާންވާމީހުންނެވެ. އަދި ހަމަ އެއާއިއެކު ފަރްޟު އަޅުކަންތަކަށް ސަމާލުކަންދީ މާތްﷲ ހަރާމްކުރައްވާފައިވާ އެންމެހާ ފާފަތަކާ މުންކަރާތްތަކުން ތިމާ ދުރިހެލި ވާންޖެހޭނެއެވެ. މިފަދަ އަޅުކަންތަކުގެ ހަޤީޤީ ފައިދާ ލިބޭނީ އޭރުންނެވެ.\nކަން މިހެން އޮތުމާއިއެކު މިފަދަ ދުވަސްތަށް އަޅުގަނޑުމެންގެ ހަނދާނުގައި ބަހައްޓާ އެދުވަސްތަކުގެ ފައިދާ ލިބިގަތުމަކީ ކޮންމެހެންވެސް ކުރަންޖެހޭނޭ ކަމެކެވެ. ޚާއްޞަގޮތެއްގައި މުޙައްރަމްމަހުގެ ދުވަސްތަކުގައި ރޯދަހިފުމަށް މިއުންމަތުގެ މާތް ނަބިއްޔާ މުޙައްމަދު ރަސޫލުﷲ ޞައްލަﷲ އަލައިހިވަސައްލަމަ ވަނީ ބާރުއަޅުއްވާފައެވެ.


Covid-19: Marun Salaamaiyvi Namaves Ufaleh Neh - Vaguthu\nކޮވިޑް-19: މަރުން ސަލާމަތްވި ނަމަވެސް އުފަލެއް ނެތް\nކޮވިޑް-19 ގައި 33000 އަށް ވުރެ ގިނަ މީހުން މަރުވެއްޖެއެވެ. ކޮވިޑް-19 ޖެހުނު ނަމަވެސް މަރުނުވެ، ފުރާނަ ސަލާމަތް ވަނީ ނަސީބުވެރިން ކަމުގައި ގިނަ ބަޔަކު ދެކެއެވެ. އެމެރިކާގެ ނިއުޔޯކަށް ނިސްބަތްވާ ފަތެހީ ދަރްހަން ވެސް ގަބޫލު ކުރަނީ އެގޮތަށެވެ. އޭނާ ވަނީ ކޮވިޑް-19 ޖެހިގެން ފަރުވާ ހޯދާފައެވެ. "މަރާއި ދާދި ގާތައް ދިއުމަށް ފަހު، އެނބުރި ދުނިޔެއަށް އާދެވިއްޖެ." ކަމަށް އޭނާ ބުނެއެވެ. ނަމަވެސް އޭނާ އަށް އުފަލެއް ނެތެވެ.\nމިހާރު ދަރްހަން އަށް ކުރިމަތިވެފައިވާ އެއްމައްސަލައަކީ މާބޮޑަށް ބިރުގަތުމެވެ. އަދިވެސް އޭނާ ކޮވިޑް-19 އިން ސަލާމަތް ވެފައިވާކަމަށް އަމިއްލަ ނަފްސަށް ގަބޫލު ކުރަން އުނދަގޫ ވަނީއެވެ. ތިން ދަރިންނާއި ބައްދާލާ، އެމީހުންނާއި ކައިރިވެލަން އޭނާ ބިރުގަނެއެވެ.\n"އަހަރެން އިހްސާސެއް ނުކުރެވޭ ރައްކާތެރިކަމެއް. އަހަރެންނަށް ހީވަނީ އަދިވެސް އަހަރެންގެ ގައިގަ ބަލި ހުރެދާނެއޭ. އަހަރެންގެ ފަރާތުން އަހަރެންގެ ދަރިންނަށް ބަލި ޖެހިދާނެއޭ. އާދައިގެ ދިރިއުޅުމަކަށް އެނބުރި ނާދެވިގެން މިއުޅެނީ." ދަރްހަން ކިޔައިދިނެވެ.\nނަމަވެސް އެމެރިކާގެ ސެންޓާސް ފޯ ޑިސީސް ކޮންޓްރޯލް އެންޑް ޕްރެވެންޝަން އިން ބުނާ ގޮތުގައި ކޮވިޑް-19 އިން ރަނގަޅުވާ މީހުން ހަދުވަސް ވަންދެން ހުން ނައިސް ހުރެއްޖެނަމަ އިތުރު ބޭހެއް ނަގާކަށް ނުޖެހޭނެއެވެ. އެމީހުންގެ ގައިން އެހެން މީހެއްގެ ގަޔަށް ބަލި ނާރާނެ ކަމަށާއި، ހަދުވަސް ވާއިރު ހުން ނާންނަމަ އެމީހެއްގެ ގައިގަ ކޮވިޑް-19 ނެތީ ކަމަށް އެމެރިކާގެ ސެންޓާސް ފޯ ޑިސީސް ކޮންޓްރޯލް އެންޑް ޕްރެވެންޝަން އިން ބުނެއެވެ.\nއުމުރުން 34 އަހަރުގެ ދަރްހަން އަކީ ނިއުޔޯކުން ކޮވިޑް-19 އެންމެ ފުރަތަމަ ޖެހުނު މީހުންގެ ތެރެއިން އެކެކެވެ. އޭނާ މަހެއްހާ ދުވަހު ފަރުވާ ހޯދުމަށް ފަހު ހޮސްޕިޓަލުން ދޫކޮށްލިއިރު ވަޒީފާ ވަނީ ގެއްލިފައެވެ. ކުރިން ޑްރައިވަރެއްގެ ވަޒީފާ އަދާކުރި ދަރްހަން ބުނާ ގޮތުގައި މިހާރު އޭނާގެ އެންމެ ބޮޑު ކަންބޮޑުވުމަކީ ވަޒީފާ ގެއްލިފައި ވުމެވެ.\n"މަސް ނިމުމުން ބިލްތައް ދައްކާނެ ގޮތެއް އަހަރެންނަކަށް ނޭނގޭ. އަހަރެން އަތުގައި އެއްވެސް ފައިސާއެއް ނެތް. އަހަރެންނަށް މިދަނޑިވަޅުގައި ވަޒީފާއެއް ލިބޭނެ ގޮތެއް ނެތް. މަރުން ސަލާމަތްވި ނަމަވެސް އަހަރެންނަށް އުފަލެއް ނެތީ އެހެންވެ. އަހަރެންގެ ތިން ދަރިންނާއި، އަނބިމީހާ ބަލަހައްޓާނެ ގޮތެއް އަހަރެންގެ ނެތް." ދަރްހަން ކިޔައިދިނެވެ.\nއަހަރުތަކެއް ކުރިން ޔަމަނުން އެމެރިކާ އަށް ހިޖުރަކުރި ދަރަހަން މިހާރު ހުރީ ހަދާނެ ގޮތް ހުސްވެފައެވެ. ނަމަވެސް އޭނާގެ އުއްމީދަކީ ވަރަށް އަވަހަށް އޭނާ އަށް ކޮންމެވެސް އަލިމަގެއް ފެނުމެވެ.\nމާޗް 30, 2020 15:38\nފަހަށް ރައްކާކުރަން މި ޖެހެނީ މިކަހަލަ ކަމަކާ ދިމާވެދާނެތީ..


Farah eri boat gai roakohli falhuverin fuluhunaa havaalukohffi\nފަރަށް އެރި ބޯޓުގައި ރޯކޮށްލި ފަޅުވެރިން ފުލުހުންނާ ހަވާލުކޮށްފި\nއިންނަފިނޮޅު ފަރަށް އެރި ބޭރުގެ ބޯޓުގައި ރޯކޮށްލާފައި: އޭގައި ތިބި މީހުން ވަނީ ފުލުުންނާ ހަވާލުކޮށްފައި --\nހއ. އިންނަފިނޮޅުގެ ފަރަށް އެރި ބޭރުގެ ބޯޓެއްގައި ރޯކޮށްލުމަށް ފަހު ބޯޓުން ފުންމާލައި ފިލަން އުޅުން ފަޅުވެރިން ހައްޔަރުކޮށްފި އެވެ.\nއެރޭ ފަތިހުގެ ވަގުތެއްގައި އިންނަފިނޮޅު ފަރަށް ބޯޓެއް އަރައިގެން އުޅުން މަންޒަރު ފެނުނީ އެރަށު މަހަށް ނިކުމެ އުޅުނު މަސްވެރިންނަށް ފެނުމާ ގުޅިގެން ކޯސްޓްގާޑަށް ރިޕޯޓު ކުރި އެވެ. ނަމަވެސް އެމްއެންޑީއެފް ރެސްކިއު ޓީމެއް ބޯޓާއި ދިމާލަށް ދިއުމުން އޭގައި ރޯކޮށްލުމަށްފަހު ފަޅުވެރިން ވަނީ ބޯޓުން ފުންމާލައިފަ އެވެ.\nއެކަމާ ގުުޅޭ ގޮތުން އެމްއެންޑީއެފްގެ އިންފޮމޭޝަން އޮފިސާ ކެޕްޓަން އިބްރާހިމް އާޒިމް ވިދާޅުވީ ބޯޓުން ފުންމާލި މީހުން މިހާރު ފުލުހުންގެ ހަވާލުގައި ހއ. އިހަވަންދޫއަށް ގެންގޮސްފައި ކަމަށެވެ. އަދި ބޯޓު އަންދާލުމާ ގުޅިގެން ބައެއް ބައިތައް އެ ސަރަހައްދުގައި އޮޔާދާތީ ސަމާލުވެތިބުމަށް އެދޭ ކަމަށް އާޒިމް ވިދާޅުވި އެވެ. އެކަމާ ގުޅޭ ގޮތުން ފުލުހުންގެ ބަހެއް ލިބޭ ގޮތެއް ނުވެ އެވެ.\nހއ. އުލިގަމު ކައުންސިލަރު އިމާދު އަބުދުﷲ ވިދާޅުވީ ބެލެވޭ ގޮތުގައި އެއީ ސްރީލަންކާގެ ބޯޓެއް ކަމަށާއި ކުރިން ފަހަރުވެސް އެރަށު ކައިރިއަށް ފަރަށް އެރި ކަހަލަ ބޯޓެއް ކަމަށެވެ. އަދި އެ ބޯޓުން ދުން އަރާތަން އެރަށަށް ފެންނަ ކަމަށާއި ނަމަވެސް އެހާ ސާފު ނޫން ކަމަށް އޭނާ ވިދާޅުވި އެވެ.\nމޯލްޑިވްސް ޕޮލިސް ސާވިސް އެމްއެންޑީއެފް ކަނޑުމަތީގެ ހާދިސާ + އަލިފާން


Maasingaa boat salaamath kuran kuda kuda excavator eh?\nއެކްސްކަވޭޓަރު ބޯޓު ފުންކުރުމުގެ މަސައްކަތް ކުރަނީ: -\nސުއޭޒް ކެނަލް ބަންދުކޮށްލި މާސިންގާ ބޯޓު ސަލާމަތްކުރަން ކުޑަކުޑަ އެކްސްކަވޭޓަރެއް؟\n26 މާރޗް 2021 - 15:08:49\nސުވިޒް ކެނާލުގައި ވެސް ދަތުރުކުރުމަށް ބޭނުންކުރާ އްނެމް ބޮޑެތި ބޯޓުތަކުގެ ތަރޭގައި ހިމެނޭ "އެވާ ގިވެން" ނަމަކަށް ކިޔާ ކާގޯ ބޯޓެއް ވަނީ ބުރާސްފަތި ދުވަހު ސުއޭޒް ކެނަލްގައި ތާށިވެފައެވެ.\nބޯޓު އެގޮތަށް ތާށިވީ ވައިގަދަވެގެންކަމަށް ބޯޓު އޮޕަރޭޓުކުރާ ކުންފުނިން ވަނީ ބުނެފައެވެ.\nތާށިވި ބޯޓުގެ ދިގު މިނުގައި، 400 މީޓަރު ހުރެއެވެ. 20،000 (ވިހި ހާސް) ކޮންޓެއިނަރު އެ ބޯޓުގައި އުފުލެއެވެ.\nބޯޓު ތާށިވުމުން ސުއޭޒް ކެނަލް އެއްގޮތަކަށް ވެސް މިހާރު ބޭނުމެއް ނުކުރެވެއެވެ. އަދި ދުނިޔޭގައި އާގުބޯޓުގައި މުދާ އުފުލާ ފަރާތްތަކަށް ވަނީ ބޮޑެތި ދަތިތަކަކާ ކުރިމަތިވެފައެވެ.\nބޯޓު ތާށިވީފަހުން އާގު ބޯޓު ބޭނުންކޮށްގެން މުދާ އުފުލުމަށް 30 ޕަސަންޓުގެ މަޑުޖެހުމެއް ވަނީ އައިސްފައެވެ. ގިނަ ބޯޓުތަކަކަށް ވަނީ ދިގު މަގެއް ބޭނުންކުރަން ނުވަތަ ސުއޭޒް ކެނަލް ހުޅުވެންދެން މަޑުކުރުމެވެ.\nމި ހާލަތުގައި ގިނަބައެއްގެ ލޯތައް އަމާޒުވީ އެ ބިޔަ ބޯޓު ފުންކުރުމަށް މަސައްކަތްކުރި ކުޑަ ކުޑަ އެކްސްކަވޭޓަރަކާއި ދިމާލަށެވެ.\nބައެއް މީހުން ހީކުރީ ބޯޓު ފުންކުރުމަށް މަަސައްކަތްކުރަނީ އެ ކުޑަކުޑަ އެކްސްކަވޭޓަރު އެކަނިކަމަށެވެ. އެހެންކަމުން އެމީހުން އަންނަނީ މީމްސް ހަދައިގެން އެކަމަށް ޖޯކު ޖަހަމުންނެވެ.\nނަމަވެސް ބޯޓު ފުންކުރުމުގެ މަސައްކަތުގައި ފަސް ޓަގު ބޯޓާއި، އެއްގަމުން ވެސް ބޯޓު ކޮނުމަށް ޓީމެއް އަންނަނީ ހަރަކާތްތެރިވަމުންނެވެ. އެމީހުން އަންދާޒާ ކުރާގޮތުން ބޯޓު ފުންކުރުމަށް އަދި ދެ ހަފްތާ ވަރު ނަގާނެއެވެ.\nބޯޓު ސަލާމަތް ކުރުމުގެ މަސައްކަތް ކުރަނީ:-\nސުއޭޒް ކެނަލް އަކީ ރަތް ކަނޑާއި، މެޑިޓޭރިއަން ކަނޑު ގުޅުވުމަށް ކޮނެފައި އޮންނަ ނެރެކެވެ. އެތަން ކޮނުމުގެ ސަބަބުން ބޯޓުފަހަށް ޔޫރަޕުން އެފްރިކާ އަދި އޭޝިއާގެ ގައުމުތަކަށް ދަތުރުކުރުމުގައި ވަރަށް ބޮޑުތަކުން އަވަސްވެއެވެ.\nސުއޭޒް ކެނަލް ބޭނުން ކުރުމުން ދަތުރުތައް ކުރުވޭ:\nބައެއް މީހުން ޖޯކު ޖެހި ނަމަވެސް، މިހާރު ކުރިމަތިވެފައި މިވާ މައްސަލައަކީ ދުނިޔޭގެ މުޅި އިގްތިސާދަށް ވެސް ލޮޅުން އަރާނެކަމެކެވެ. ސަބަބަކީ ކޮވިޑް 19 ގެ ޕެންޑަމިކާއެކު ގައުމުތަކުގެ އިންގިސާދު ހީނަރުވެފައިވާ ދަނޑިވަޅެއްގައި ދަތުރުތައް މަޑުޖެހި ނުވަތަ ދިގުލައިގެން ގޮސްފިނަމަ ވިޔަފާރިތަކަށް ބޮޑެތިގެއްލުންތަކެއް ލިބޭނެއެވެ.\nމި ނެރު ކޮނުނީ، 1869 ވަނަ އަހަރުއެވެ.\nބޯޓު ސަލާމަތް ކުރަން މަސައްކަތްކުރަނީ:


Igthisaadhu hin'gaigane, theluge aguthah ufuleny\nދުނިޔޭގެ ބާޒާރުގައި ތެލުގެ އަގު ބޮޑުވުން\nއިޤްތިޞާދު ހިނގައިގަނެ، ތެލުގެ އަގުތައް އުފުލެނީ\nއަދިވެސް ތެލުގެ އަގު އުފުލިދާނެ ކަމަށް މާހިރުން ލަފާކުރޭ\nމި މިންވަރަށް ވޭތުވެދިޔަ7އަހަރުވެސް ތެލުގެ އަގު މައްޗަކަށް ނުދޭ\nމިހާރު ތެޔޮ ފީފާއެއްގެ އަގު ހުރީ 80 ޑޮލަރުގައި\n10 އޮކްޓޯބަރ 2021 | އާދީއްތަ 23:28\nދުނިޔޭގެ ބާޒާރުގައި ތެލުގެ އަގު ދަށްވެފައި އޮންނަތާ ދުވަސް ތަކަކަށްފަހު ދުނިޔޭގެ އިޤްތިޞާދު ހިނގައި ގަތުމާއެކު ތެލުގެ އަގުތައް ވަނީ ބާރުމިނުގައި އުފުލެން ފަށައިފައެވެ. މިހާރު ތެޔޮ ފީފާއެއްގެ އަގު 80 ޑޮލަރުގައި ހުރި އިރު މިއީ ޖެނުއަރީއިން ފެށިގެން ބަލާއިރު 58 ޕަސެންޓުގެ އުފުލުމެކެވެ. މި އަހަރުގެ އޯގަސްޓް މަހާއި ހަމައިން ބަލާނަމަވެސް ދުނިޔޭގެ ބާޒާރުގައި ސާފުނުކުރާ ތެޔޮ ފީފާއެއް ވިއްކާ އަގު ވަނީ 20 ޕަސެންޓު އުފުލިފަ އެވެ. މިވަގުތު ތެލުގެ އަގު ހުރީ ވޭތުވެދިޔަ7އަހަރު ދުވަހުގެ ތެރޭގައި ނުދާހާ މައްޗަށް ގޮސްފަ އެވެ.\nއަދިވެސް އަގުތައް އުފުލިދާނެ\nކޮވިޑްގެ ހާލަތު ރަނގަޅުވުމާއި ޔޫރަޕްގެ ފިނި މޫސުމާ ކުރިމަތިވަމުންދާއިރު ތެލުގެ އަގު އިތުރަށް ބޮޑުވެގެން ދާނެކަމަށް މާހިރުން ލާފަކުރައްވައެވެ. އޭގެ އެއް ސަބަބަކީ ޔޫރަޕުގެ ދެބައިކުޅަ އެއްބަޔަށް ގޭސް ފޯރުކޮށްދޭ ރަޝިއާއާއި ނޯވޭއިން އެ ގައުމުތަކަށް ގޭސް ބޭނުންވާ މިންވަރަށް އެކްސްޕޯޓް ނުކުރެވުމެވެ. އަދި ވައިން އުފައްދާ ހަކަތައަށް ބަރޯސާވުން ބޮޑު އިނގިރޭސި ވިލާތަށް ދިމާވެފައިވާ ހާލަތަކީވެސް އެ ގައުމުންވެސް ތެލުގެ ބޭނުން ކުރުން އިތުރުވާނެ ހާލަތެކެވެ. އެ ގައުމުގައި ބޭނުންކުރާ ހަކަތައިގެ 25 ޕަސެންޓު ވައިން އުފެއްދި ނަމަވެސް، ވައި ޖެހޭ މިންވަރު ދަށްވުމުގެ ސަބަބުން ވައިން އުފައްދާ ހަކަތައިގެ މިންވަރު ވަނީ އަށެއް އިންސައްތަ ދަށްވެފައެވެ.\nކޮވިޑުން އަރައިގަނެވި, ކާރުޚާނާތައް ހިނގައިގަތުން\nއެކުގައި ފިލާ ނުދިޔަ ނަމަވެސް ވެކްސިނާއެކު ގައުމުތަކުގެ ކޮވިޑްގެ ހާލަތަށްވަނީ ބޮޑެތި ލުއިތަކެއް ލިބިފައެވެ. ގައުމުތަކުގެ ކާރުޚާނާތައް ހުއްޓާލާފައި އޮތް އޮތުން ނިމުމަކަށްގެނެސް އުފެއްދުންތެރިކަން އިތުރުކުރަން ގައުމުތަކުން މަސައްކަތްފަށާފައިވާއިރު ކާރުޚާނާތައް ހިންގުމަށް ބޭނުންވާ ހަކަތައިގެ ބޮޑު ބަޔަކީ ތެލެވެ.\nޑިމާންޑު އުފުލެމުން ދިޔަ ނަމަވެސް، ތެޔޮ އުފައްދާ ގައުމުތަކުގެ ޖަމިއްޔާ, އޯޕެކުން ވަނީ ތެލުގެ ސަޕްލައި އިތުރު ނުކުރުމަށް ނިންމާފަ އެވެ. ދުނިޔޭގެ ބާޒާރުގައި ތެލުގެ އަގުތައް ކަނޑައެޅުމުގެ އެންމެ ނުފޫޒުގަދަ މި ޖަމިއްޔާއިން ވަނީ އަގުތައް އުފުލުނު ނަމަވެސް ތެޔޮ އުފައްދާ މިންވަރު އިތުރު ނުކުރަން ނިންމާފަ އެވެ.\nތެލުގެ އަގާއެކު ރާއްޖެ\nރާއްޖޭގައި ބޭނުންކުރާ ހަކަތައިގެ 96 އިންސައްތަ އުފައްދަނީ ތެލުންނެވެ. ކަރަންޓުގެ ޚިދުމަތް ފޯރުކޮށްދޭ މައި ދެ ކުންފުންޏެއް އޮތް އިރު ދެ ކުންފުންޏަކީވެސް ދައުލަތުގެ ދެ ކުންފުންޏެވެ. އިޔާދަ ކުރަނިވި ހަކަތައަށް ބަދަލުވުމަށް ދެ ކުންފުނިންވެސް މަސައްކަތްތަކެއް ކުރިނަމަވެސް އެ މަޝްރޫޢުތައް އަދި ނިމުމަކާ ގާތްވެސް ނުވާއިރު, ދެ ކުންފުންޏަށްވެސް އަގުތައް އުފުލުމުގެ އަސަރުކުރާނެއެވެ. މީގެ އިތުރުން އިޤްތިޞާދުގެ ދެވަނައަށް އެންމެ ބޮޑު ޞިނާޢަތްކަމަށްވާ މަސްވެރިކަމަށްވެސް މިކަމުގެ އަސަރުތައް ކުރާނެއެވެ. ދުނިޔޭގެ ބާޒާރުގައި ހިފެހެއްޓުމެއްނެތި އަގުތައް މައްޗަށް ދާންފެށުމުން، ސްޓޭޓް ޓްރޭޑިންގ އޯގަނައިޒޭޝަން (އެސްޓީއޯ)އަށް ވެސް ވަނީ އެ ކުންފުނިން ވިއްކާ ޕެޓްރޯލާއި ޑީސަލުގެ އަގު ބޮޑުކުރަން މަޖުބޫރުވެ, އަގުތަކަށް ބަދަލު ގެނެސްފައެވެ.\nރިވިއު ކުރީ: އައިޝަތު ރިޔާޒް\n"ޝެލް" ކުންފުންޏާ ދެކޮޅަށް ކޯޓުގެ ވަރުގަދަ އަމުރެއް\nތިލަފުށިން ހުޅުމާލެއަށް ދަތުރުކުރި ބޯޓެއް އަޑިއަށް ހިނގައްޖެ\nމިޔަރަށް ކާންދޭން އުޅުމުގެ ތެރޭގައި ޑައިވިންގ ޓީޗަރުގެ ފަޔަށް ހަމަލާދީފި


އާކުއްޖެކޭ ދަސްވީފަހުން: 28 – މަލީޝާ – RIKAZStudio\nއާކުއްޖެކޭ ދަސްވީފަހުން: 28 – މަލީޝާ\n04/07/2017 10/08/2017 އަޙްމަދު ރަޝީދު އާކުއްޖެކޭ ދަސްވީފަހުން\nމަލީޝާ ގެ ނަޒަރުން …..\nގޭގެ ސިޑިމަތިން އަހަރެންގެ މަންމަ ވައްޓައިލިތަން އަހަންނަށް ހަމަ ރަނގަޅަށް ފެނުނެވެ. އެކަން ކުރީ އަހަރެން ގެ ބައްޕަ އެވެ. އަހަރެންގެ މަންމަ މަރުވެ ދިޔައީ ޚުދު އަހަރެންގެ ލޯ ކުރިމަތީގަ އެވެ. އަހަރެން ބަދަލުހިފަން ޖެހުނީ އެހެންވެ އެވެ. ބައްޕަ މަސައްކަތްކުރީ ކަންވެދިޔަގޮތް އޮޅުވައިލުމަށެވެ. އެއްވެސް ކަމެއް ނުވާކަމަށް ހެދިގެން އުޅޭނަމޭ އޭނާ ހިތަށް އެރިޔަސް، އަހަރެން އެކަން އެގޮތަށް ވިޔަކަ ނުދިނީމެވެ.\nއެހެންވެ، އަހަރެންގެ ދެއަތުން އެ ނުލަފާ މީހާ މަރައިލީމެވެ. އާނއެކެވެ. އަހަރެންގެ ބައްޕަ މަރައިލީމެވެ. އެކަމަކީ ކުޑަވެސް ގޯހެއް އޮތް ކަމެއްކަމަކަށް އަހަރެން ނުދެކެވެ. މަރަށް މަރެވެ. އަހަރެންގެ އަންހެން ކޮއްކޮ ފޮރުވީވެސް ހަމަ އަހަންނެވެ. ކޮއްކޮ މަރައިލީ ބައްޕަ ކަމަށް ވާހަކަ ފެތުރީމެވެ. އެކަމަށް ވާގި ލިބޭގޮތަށް ކަންތައްތައް ތަރުތީބުކުރީވެސް ޚުދު އަހަރެން އަމިއްލަ އަށެވެ. އެއަށްފަހު މާބޮޑުކަމެއް ނުވާކަމަށް ހެދިގެން އަހަރެން އުޅުނީމެވެ.\nމީގެ އެއްވެސް ކަމެއްގައި އަހަރެންގެ ކޮއްކޮ ރައުދާ ޝާމިލުކުރާކަށް އަހަރެން ކުޑަކޮށްވެސް ބޭނުމެއް ނޫނެވެ. ނަމަވެސް ‘އެމީހުން’ އަހަންނަށް އެކަން ކުރުމަށް މަޖުބޫރު ކުރުވީ އެވެ. ‘އެމީހުން’ ބޭނުންވީ އަހަރެންގެ ކޮއްކޮ ގެ ހަށިގަނޑު ބޭނުންކުރުމަށެވެ. ‘އެމީހުން’ އަބަދުވެސް ބޭނުންވީ އައު ހަށިގަނޑެއް ހޯދުމަށެވެ. އެ ހަށިގަނޑުގެ އެހީގައި ‘އެމީހުން’ ދުނިޔޭގެ މި ޢާލަމަށް ވުޖޫދުވެގަތުމަށެވެ. އެގޮތުން ހަމީހެއްގެ ހަށިގަނޑު އަހަރެން އެމީހުންނަށް ހަދިޔާ ކުރީމެވެ. އެކަމަކު އޭގެތެރެއިން އެއްވެސް ހަށިގަނޑަކީ އެމީހުން މި ދުނިޔެމައްޗަށް އަލުން އައުމަށް ބޭނުންކުރެވޭ ވަރަށްވުރެން ބަލި ހަށިގަނޑު ތަކެކެވެ. އެމީހުން ބުނާގޮތުން އޭގެ ތެރެއިން އެއްވެސް ހަށިގަނޑެއްގައި އެފަދަ ބާރެއް ނުވެއެވެ.\nއަހަރެންގެ ކޮއްކޮ ގެ ހަށިގަނޑުވެސް އެމީހުންނަކަށް ކަމަކު ނުދިޔަ އެވެ. އެހެންކަމުން އެއްމެފަހުން ކޮއްކޮ ގެ އަޖަލާއިވެސް ކުރިމަތިލާން ޖެހުނީ އެވެ.\nޝިފާ އަކީ އަހަރެން އެމީހުންނަށް ހޯދައިދިން މީހުންގެ ތެރެއިން އެއްމެ ދުއްޕާން ބޮޑު މީހާ އެވެ. ޝިފާ ގެ ގައިގައި އަދުހަމް ގެ ދެއަތުން އަޅައި ކޮއްޕާލައި މަގުމައްޗަށް ވައްޓައިލި މަންޒަރު ވެގެންދިޔައީ އަހަންނަށް އެއްމެ ބޮޑު އުފާވެރިކަމެއް ލިބިގެންދިޔަ މަންޒަރަށެވެ. އެރޭ، ޝިފާ ރޮއެ ގިސްލަމުން ދިޔަތަން އަހަރެން ދުށީމެވެ. އަހަންނަށް އަދުހަމް އެތަނުން ދުރަށް ދާތަން ފެނުމުން ދަނޑިވަޅުގެ ބޭނުން އެއްމެ ފުރިހަމަގޮތުގައި ހިފީމެވެ. އެގޮތުން ޝިފާ ގެ ފުއްކިބައިގައި އަހަރެންގެ އަތުގައި އޮތް ވަޅިން ބޮނޑިއެއް ޖެހީމެވެ.\nއީތަން އެ ގެއަށް ގެންދިއުމަކަށް އަހަރެން އެއްވެސް ވަރަކަށް ޕްލޭނެއް ނުކުރަމެވެ. އެކަން ކުރާނަމޭ ހިތަކަށްވެސް ނާރުވަމެވެ. ނަމަވެސް އޭނާ އަހަރެންގެ ލޮކަރު ހާވަނިކޮށް އަހަންނަށް ފެނުނީއެވެ. އޭނާ އަހަރެންގެ ހުރިހައި ސިޓީތައްވެސް ކިޔެވެ. ކޮންމެގޮތަކުންވިޔަސް އީތަން އަށް އެ އަރައިގަނެވުނީ އަހަރެންގެ ޕްރައިވެސީ އަށެވެ.\nކަލޭމެން މިކަމާ އެއްބަހެއް ނުވަންހެއްޔެވެ؟\nއޭނާ އައިޝާ އާއި ބައްދަލުކުރަން ވަރުގެ ކޮޅަށް ނަލަހެދިގެން ދިޔަވަގުތު އަހަރެން އޭނާއަށް ފާރަލީމެވެ. ދަނޑިވަޅުގެ ބޭނުން ހިފައި އޭނާގެ ދުވަސް ދުއްވާލީ އެ ޕާކު ތެރެއިންނެވެ. އޭނާ އަހަރެންގެ ސިޓީތައް ކިޔަންވީކީ ކީއްކުރަން ހެއްޔެވެ؟ އެއީ އަހަންނަށް އަހަރެންގެ ލޯބިވާ ރައުދާ ކޮއްކޮ ލިޔެފައިވާ ސިޓީ ތަކެކެވެ.\nދައުދާ އަށް ވެސް އެނގެން ނުޖެހޭ ކަމެއް އެނގުމަކީ އޭނާއަށް ކުރެވުނު ކުށެކެވެ. އަހަރެން، އަހަރެންގެ ބައްޕަ މަރައިލިކަން އޭނާއަށް އެނގުނީ އެވެ. ޕޮލިހަށް ދާނެކަމަށް ބުނެ އަހަންނަށް ބިރުދައްކައި ފުއްޕަންފެށީ މާ ވަރަކަށެވެ. ނަމަވެސް އަހަރެން އެކަމާ އަޅައެއް ނުލަމެވެ.\nރައުދާ އަށް އަހަރެން ހޯދުމުން ގޮސް ވަދެވުނީ އެ ގެއަށެވެ. އެއީ ކޮންކަހަލަ ގެއެއްކަން އެއްމަނަށްވެސް އެނގެންޖެހޭނެއެވެ. އެ ގެއަށް ވަތް އެއްވެސް މީހަކަށް ސަލާމަތުން އެ ގެއިން ނިކުމެގެން ދިއުމަކީ ކުރެވޭނެ ކަމެއް ނޫނެވެ. ފުރިހަމަ ސަލާމަތުން ހުރެއެވެ. ‘ސަލާމަތުން’ މި ބަހަކީ އަހަރެންގެ ބޮލަށް ފިސާރި އުނދަގޫކުރާ ބަހެކެވެ. އެ ބަހުގެ ސަބަބުން އަހަރެންގެ ހަނދާނަށް އަންނަނީ އަދުހަމް އާއި އައިޝާ އެވެ. އެއީ އަހަރެންގެ އެއްމެ ފޭވަރިޓް ދެމީހުންނެވެ. އަދުހަމް އަކީ އަހަރެން ވަރަށް ގަޔާވާ ވަރަށް ލޯބިވެސް ވި ބިޓެކެވެ. އަދުހަމް ވެސް ހުންނަނީ އަހަންނާއި އަޅައިގަނެފައެވެ. މިހާރުވެސް އޭނާ އަހަންނާ ގަޔާވާކަން މަށަށް އެނގެއެވެ. ނޫނެކެވެ. މިއީ މަށަށް ހީވާގޮތް ކަމަށްވެސް ވެދާނެ އެވެ.\nއަހަރެން ކުރި ކޮންމެ ކަމެއްވެސް ކުރީ ކުރަން ޖެހިގެންނެވެ. މަޖުބޫރު ވެގެންނެވެ.އަދުހަމް މެން ގޮވައިގެން އެ ގެއަށް ދާކަށް އަހަރެން ބޭނުމެއް ނޫނެވެ. އެކަމަކު ‘އެމީހުން’ ގެ އެއްވެސް އަމުރަކަށް އަހަންނަށް ޚިލާފުވެވޭކަށް ނޯވެ އެވެ. އެމީހުންނަށް އަދުހަމް އާއި އައިޝާ ގެ ވަސް ދުވީ އެވެ. އެ ދެބޭން ގޭތެރެއަށް ވެއްދުމަށް އަހަންނަށް އަމުރު ކުރީ ‘އެމީހުން’ ނެވެ. ރައްޓެހިންނަށް ވާތީ އަހަންނަށް ވެވުނު މިންވަރަކުން އެ ދެބެއިންނަށް އެހީތެރިވެސް ވީމެވެ. ނުފެނި ހުރެ އައިޝާ އާއި ވާހަކަދެއްކީ އަހަންނެވެ. އަހަރެންގެ އަޑު ބަދަލުކޮށްގެން ސިއްރުންނެވެ. ވައި އަޑުންނެވެ. އައިޝާ އަށް އެހީވުމަށް ވަރަށް ގިނަ ‘ޓިޕްސް’ ތައް ދިނީމެވެ.\nއެކަމަކު މިއީކީ އަދި މިކަންތައް ގަނޑު އެއްކޮށް ނިމުނީކީ ނޫނެވެ. ‘އެމީހުން’ އަދިވެސް މިތަނުގައި އެބަ އުޅެއެވެ. ހަށިގަނޑެއް ހޯދުމަށް ކެނޑިނޭޅި އަތްފުނާ އަޅަމުންނެވެ. ‘އެމީހުން’ މިވަގުތުވެސް މިތަނުގައި އެބަ ތިބި އެވެ. އެމީހުން އިންތިޒާރު ކުރަމުންދަނީ ކޮންމެވެސް އާކުއްޖެއް މި ގެއަށް ވަންނާނެ ވަގުތަކަށެވެ. ކޮންމެވެސް އާކުއްޖެއް ދަސްކޮށް އަހަރެން އެމީހުންނަށް ހަދިޔާ ކުރުމަށް ގެންދާނެ ވަގުތަކަށެވެ.\nއަހަންނަށް ފާވެފައިވާ އެ ރޫޙާނީ ބާރުތައް އިންސާނުންނާއި ދުރުގައި ބޭތިއްބެން އޮތީ ހަމައެކަނި އެކަން ކޮށްގެންނެވެ. ކޮންމެވެސް އާކުއްޖެއް އެމީހުންނަށް ހަދިޔާ ކޮށްދީގެންވެ. ކަލޭމެން އެއްމެންނަށް ވަރަށް ފަސޭހައިން އަހަންނާއިމެދު ފާޑުކިޔިދާނެ އެވެ. އަހަންނަކީ ވަރަށް ގޯސް މީހެއްކަމަށްވެސް ކަނޑައެޅިދާނެ އެވެ. އެކަމަކު އަހަރެން މިހުރި ހާލަތަށް އައިސްފިނަމަ ކަލޭމެން ކޮންމެ މީހަކުވެސް ކަންކުރާނީ ހަމަ މިގޮތަށެވެ. އެމީހުންނަށް ހަދިޔާ ދީގެން މެނުވީ އަހަންނަށް ސަލާމަތެއް ނެތެވެ. އެމީހުން ވަނީ އެގޮތަށް އެއްބަސްވެފައެވެ. އެމީހުންނަށް އަހަރެން އެހީވާހާ ހިނދަކު އެމީހުން އަހަރެންގެ ހަށިގަނޑަކަށް ނުވަންނާނެ އެވެ.\nއެހެންވީމާ އައު ކުދިން ދަސްކޮށް އެކުދިންނާއި ގުޅުން ބަދަހި ކުރުމަކީ އަހަންނަށް މިއަދު ލާޒިމު ކަމެކެވެ.\nމި ވާހަކައިގެ ފުރަތަމަ ސީޒަން މިހިސާބުން ނިމުނު އިރު ޖަވާބު ނުލިބޭ ބައިވަރު ކަންކަން ހުންނާނެ އެވެ. އެއީ މި ސިލްސިލާގެ ދެވަނަ ސީޒަން ނުވަތަ ‘އާކުއްޖެކޭ ދަސްވީ ފަހުން’ ގެ ސީކުއަލް އެއް ނެރުމުގެ ޚިޔާލުކުރެވި އެ ވާހަކަ މިހާރު ރާވައިލަމުން ގެންދާތީ އެވެ. ސީކުއަލް ވާހަކައަށް ދީފައިވާ ނަމަކީ ‘ހަތަރުގަޑި ފަންސަވަންނަ’ އެވެ. ވާހަކައިގައި ބޭނުންކުރާނެ ކަވަރ ފޮޓޯ ތިރީގައި އެވަނީ އެވެ.\n← އާކުއްޖެކޭ ދަސްވީފަހުން: 27 – އީތަން\nމުޅިން އަލަށް ފަށަން ހުރި ވާހަކަ ތަކުގެ ތެރެއިން ‘ބަދަލު’ ގެ ޚުލާސާ އެއް →\nޓެރަރިސްޓް – 6\n03/03/2016 އަޙްމަދު ރަޝީދު Comments Off on ޓެރަރިސްޓް – 6\nވާށޭ މަށާ އެކީ – ބެލުންތެރިންގެ ފަހި ކޮމެންޓްތައް އޮހެމުންދަނީ\n17/04/2016 އަޙްމަދު ރަޝީދު Comments Off on ވާށޭ މަށާ އެކީ – ބެލުންތެރިންގެ ފަހި ކޮމެންޓްތައް އޮހެމުންދަނީ\nހަނދުމަވަނީ – 13\n02/04/2016 އަޙްމަދު ރަޝީދު Comments Off on ހަނދުމަވަނީ – 13


Vaccine nujahaa hurumun Brazil ge raees New York ge restaurant akah ves nuvedhdhi - vNews.mv\nބްރެޒިލްގެ ރައީސް ޖައިރް ބޮލްސޮނާރޯ (ވ-3)\nވެކްސިން ނުޖަހާ ހުރުމުން ބްރެޒިލްގެ ރައީސް ނިއުޔޯކްގެ ރެސްޓޯރަންޓަކަށްވެސް ނުވެއްދި\nސައިފް އަޒްހަރު 21 September 2021, 17:52\nއދގެ އާންމު މަޖިލީހުގެ ޖަލްސާގައި ބައިވެރިވެވަޑައި ގަތުމަށް ނިއުޔޯކަށް މިހާރު ވަޑައިގެން އުޅުއްވާ ބްރެޒިލްގެ ރައީސް ޖައިރް ބޮލްސޮނާރޯ، ނިއުޔޯކް ސިޓީގެ މަގުމަތީގައި ކާއެއްޗެހި ވިއްކާ ތަނަކުން ޕިއްޒާ ބައްލަވައިގެން ފަރީއްކުޅުއްވާ މަންޒަރު ފެންނަ ފޮޓޯއެއް އާންމުވެއްޖެއެވެ.\nމިފޮޓޯ ޓްވީޓްކޮށްފައިވަނީ، ނިއުޔޯކްގައި ކާބޯތަކެތި ވިއްކާ ތަނަކުންނެވެ.\nފޮޓޯއިން ފެންނަނީ ބްރެޒިލްގެ ރައީސާއި، އޭނާގެ ސެކްރެޓޭރިއެޓް މިނިސްޓަރ ލުއިޒް އެޑުއާޑޯ ރާމޯސްއާއި، ބްރެޒިލްގެ ރައީސް އދގެ ޖަލްސާއަށް ގެންދެވި ވަފުދުގެ ބޭފުޅުން މަގެއްގެ އެއްފަރާތުގައި ޕިއްޒާ ފަރީއްކުޅުއްވަން ތިއްބަވާތަނެވެ.\nބްރެޒިލްގެ ޓުއަރިޒަމް މިނިސްޓަރ ގިލްސަން މަޗަންޑޯވެސްވަނީ، ރައީސް ބޮލްސޮނާރޯ ޕިއްޒާ ފޮއްޗެއް ހިފައިގެން ހުންނެވި ފޮޓޯއެއް އިންސްޓަގްރާމްގައި އާންމު ކުރައްވާފައެވެ.\nއެބޭފުޅުން މަގުމަތީގައި ކާއެއްޗެހި ވިއްކާ ގާޑިޔަލަކުން ޕިއްޒާ ބައްލަވައިގެން ފަރީއްކުޅުއްވަން ޖެހިވަޑައިގެންނެވީ ރެސްޓޯރަންޓަކަށްވެސް ނުވެއްދުމުން ކަމަށް ވެއެވެ.\nއދގެ މައި މަރުކަޒު ހުންނަ ނިއުޔޯކް ސިޓީގައި މިހާރު އަމަލުކުރަމުން އަންނަ ސިއްހީ ހަރުކަށި ގައިޑްލައިންގެ ދަށުން، ކޮވިޑް ވެކްސިން ނުޖަހާ އެއްވެސް މީހަކަށް ރެސްޓޯރެންޓެއްގެ އެތެރޭގައި (އިންޑޯ ޑައިނިންގ) ޚިދުމަތް ދިނުމަކީ މަނާކަމެކެވެ.\nނިއުޔޯކްގެ ދަ ބިގް އެޕަލްއިން އެތެރޭގައި ކެއިންބުއިމުގެ ޚިދުމަތް ދެނީ މަދުވެގެން އެއްޑޯޒް ޖަހާފައިވާ މީހުންނަށެވެ. އަދި ރެސްޓޯރަންޓަށް ވަދެވެނީވެސް ޕްރޫފް ދެއްކުމުންނެވެ.\nރެސްޓޯރަންޓްތަކުގެ އިތުރުން، މުނިފޫހިފިލުވުމުގެ ތަންތަނަށާއި، ޖިމްތަކަށްވެސް މިދިޔަ ހަފްތާއިން ފެށިގެން ވަދެވެނީ މަދުވެގެން އެއްޑޯޒް ޖަހާފައިވާ މީހުންނަށެވެ.\nބްރެޒިލްގެ ރައީސް ޖައިރް ބޮލްސޮނާރޯ ހުންނެވީ ކޮވިޑަށް ވެކްސިން ނުޖައްސަވައެވެ. އާދަކާދައިގެމަތިން އދގެ އާންމު މަޖިލީހުގައި މިފަހަރު އެންމެ ފުރަތަމަ ތަގްރީރު ކުރައްވާ ބޭރު ގައުމެއްގެ ވެރިޔަކީވެސް ބްރެޒިލްގެ ރައީސެވެ.\nއާންމު މަޖިލީހުގެ އެންމެ އިސް ވެރިންގެ ޖަލްސާގެ ބަހުސްކުރާ މާލަމަށް ވެދެވަޑައިގަންނަވާ ހުރިހާ ބޭފުޅުންނަކީ ވެކްސިން ޖަހާފައިވާ ބޭފުޅުންކަން ކަށަވަރު ކުރުމަށް ނިއުޔޯކް ސިޓީ ކައުންސިލުން އދގެ އާންމު މަޖިލީހުގެ ރައީސް އަބްދުﷲ ޝާހިދަށް ކުރިންވަނީ ސިޓީއެއް ފޮނުވާފައެވެ.\nމިކަމަށް އަބްދުﷲ ޝާހިދު ފުރަތަމަ ތާއީދު ކުރެއްވި ކަމަށާއި، ނަމަވެސް އެކަން ބަދަލުކުރައްވައި، އާންމު މަޖިލީހުގެ ބަހުސަށް ހެޑްކުއާޓަރަށް ވެދެވަޑައިގަތުމުގައި އަމަލުކުރައްވާނީ "އޮނަރ ސިސްޓަމް" އަށް ކަމަށް ޝާހިދު ކަނޑައެޅުއްވި ކަމަށް މީޑިއާއިން ރިޕޯޓް ކޮށްފައި ވެއެވެ.\n"އޮނަރ ސިސްޓަމް" ގެ ދަށުން، އދގެ މައި މަރުކަޒަށް ވެދެވަޑައިގަންނަވާ ބޭފުޅުން ވެކްސިން ޖެހިކަމުގެ ހެކި ހުށަހަޅުއްވާކަށް ނުޖެހެއެވެ.\nބްރެޒިލްގެ ރައީސް ޖައިރް ބޮލްސޮނާރޯ ވިދާޅުވަނީ، އޭނާއަށް ކޮވިޑް ޖެހި ރަނގަޅުވެފައި ވުމުން ދިފާއު ވަރުގަދަ ކަމަށާއި، އެހެންކަމުން ވެކްސިން ޖަހަން ނުޖެހޭ ކަމަށެވެ. އަދި އޭނާ ވާނީ ބްރެޒިލްގައި އެންމެފަހުން ވެކްސިން ޖަހާ މީހާއަށް ކަމަށްވެސް ވިދާޅުވެފައި ވެއެވެ.\nބްރެޒިލްގެ ރައީސް ނިއުޔޯކް ސިޓީއަށް ވަޑައިގެންފައިވަނީ މިދިޔަ އާދީއްތަ ދުވަހުގެ ރޭގަނޑުގެ ވަގުތެއްގައެވެ.\nނިއުޔޯކް ސިޓީގައި ބްރެޒިލްގެ ރައީސް ބޮލްސޮނާރޯ ހުންނަވާ ހޮޓަލަށްވެސް އޭނާ ވެދެވަޑައިގަންނަވަން ޖެހެނީ ހޮޓަލުގެ ވަލުދޮރާށިންނެވެ. އެއީ، އޭނާއާ ދެކޮޅަށް ހޮޓަލުގެ ކުރިމަތީގައި އާންމުން މުޒާހަރާ ކުރާތީއެވެ.\nވެކްސިން ނުޖަހައި ހުންނެވުމުން، އާންމުން ގެންދަނީ "ގެޓް އައުޓް ބޮލްސޮނާރޯ" އޭ ގޮވައި ހަޅޭފަޅޭ ޖަހަމުންނެވެ.\nއދގެ އާންމު މަޖިލީހުގެ 76 ވަނަ ސެޝަން، ރާއްޖޭ ގަޑިން ހަވީރު 6:00 ގައި ފަށާއިރު، ނިއުޔޯކް ސިޓީ ކައުންސިލުންވަނީ އދގެ މައި މަރުކަޒުގެ ގޭޓް ކައިރީގައި ހިލޭ ޓެސްޓްތައް ހަދައިދިނުމުގެ އިންތިޒާމު ހަމައްސާފައެވެ. އަދި ބޭނުންފުޅުވާ ބޭފުޅުންނަށް ޖޯންސަން އެންޑް ޖޯންސަންގެ ވެކްސިން ހިލޭ ޖެހޭނެ އިންތިޒާމުވެސް ވަނީ ކޮށްފައެވެ.\nބްރެޒިލް އދ. ދުނިޔެ